Maraai Hanguraama Kuramundhaa Thuhthu Kuhjjaku Furaana Salaamaiyy Kuran Ehee Eh Ge Inthizaaru Gai - Vaguthu\nމަރާއި ހަނގުރާމަ ކުރަމުންދާ ތުއްތު ކުއްޖަކު ފުރާނަ ސަލާމަތް ކުރަން އެހީއެއްގެ އިންތިޒާރުގައި!\nއައިޝަތު ފައިނާން އަލީ\nއުމުރުގެ ދުވަސްތައް ހޮސްޕިޓަލުތަކުގައި އާއި ބަލި އެނދުގައި އަދި އައިވީ އާއި ސިރިންޖުތަކުގެ ތެރޭގައި ހޭދަކުރާކަށް އެއްވެސް ކުއްޖަކު ބޭނުމެއް ނުވާނެއެވެ. އެހެން ނަމަވެސް ހިތްއެދޭހައި އަދި ބޭނުންވާހައި ކަމެއް ބޭނުންގޮތަކަށް ނުވެދިއުން އެއީ ދުނިޔޭގެ ޤާނޫނެވެ. ދުނިޔޭގެ އިމްތިޙާނުން ފާސްވާނީ، މި ވަގުތީ ދިރިއުޅުމުގައި ދިމާވާ ދަތި ހުރަސްތަކުން ހިއްވަރާއި ހިއްމަތާއިއެކު އަރައިގަންނަން ދަސްވުމުންނެވެ.\nލ.ދަނބިދޫ އަށް އުފަން އުމުރުން އެއް އަހަރާއި ހަތަރު މަސް ވެފައި އައިޝަތު ފައިނާން އަލީ އަކީ އަލީ ރިޔާޒް އަށާއި އޭނާގެ އަނބިމީހާ އަށް ލިބިފައިވާ ދެވަނަ ދަރިފުޅެވެ. ފައިނާން އުފަންވި ދުވަހުން ފެށިގެން ވެސް އޭނާ އެދަނީ ނުރައްކާތެރި ބައްޔެއްގެ ޝިކާރައަކަށް ވެ މަރާއި ހަނގުރާމަ ކުރަމުންނެވެ.\nފައިނާން އަށް ދިމާވެފައިވާ ހާލަތާއި މެދު "ވަގުތު އެހީ" އަށް މައުލޫމާތު ދެމުން ކުއްޖާގެ ބައްޕަ ރިޔާޒް ބުނީ ފައިނާން އުފަންވިތާ އެއް ދުވަސް ފަހުން ކުއްލިއަކަށް ހޮޑުލެވެން ފެށީ ކަމަށާއި ލ.ގަން ރީޖަނަލް ހޮސްޕިޓަލުން ވާގޮތެއް ނޭނގުމުން އެމަޖެންސީގައި މާލެ ގެނެސް އައިޖީއެމްއެޗްގެ ބޭބީ ނާސަރީ ގައި ފަރުވާ ދޭން ފެށިކަމަށެވެ.\n"ގާތްގަނޑަކަށް ހަފްތާއެއްހާ ދުވަހު އެތާ ބާއްވައި ފަރުވާ ދިނުމަށް ފަހު ވާގޮތެއް ނޭނގިގެން އަޅުގަނޑު އަހާލީ ކިހިނެތްތޯ ވަނީ، ދެން އެ މީހުން ބުނީ ވަރަށް ސަކަރާތޭ، ކުއްޖާގެ ގޮހޮރާއި އެއް ކިޑުނީ ނެތް ކަމަށް ބުނީ ވިހޭ އިރުވެސް، އޭގެ ކުރިން ނުބުނޭ އެއްވެސް އެއްޗެއް އެ މީހުން، ބުއް ދޭކަށް ހުއްދައެއް ނެތް، އަދި އޮންނަނީ އަބަދު އައިވީ ގުޅާފައި،" ރިޔާޒު ބުންޏެވެ.\nފައިނާންގެ ހާލަތު ގޯސް ކަމަށް ބަލައި އާސަންދަގެ އެހީގައި އިންޑިއާގެ ކިމްސް ހޮސްޕިޓަލަށް ދިއުމަށް ރިޔާޒު ދަރިފުޅު ގޮވައިގެން ފުރިއެވެ. އަދި އެމަޖެންސީގައި ގެނައުމުން އަވަހަށް އޮޕަރޭޝަން ކުރުމަށް ކިމްސް ހޮސްޕިޓަލުން ބުންޏެވެ. ނަމަވެސް އެއްވެސް ޓެސްޓެއް ނުހަދައި އޮޕަރޭޝަން ކުރުމަށް ރިޔާޒު ދެކޮޅު ހެދުމުން އެކޮޅުން ޓެސްޓުތަކެއް ހެދުމަށް ނިންމިއެވެ. ޓެސްޓު ހެދުމުން އެނގުނީ ފައިނާންގެ ގޮހޮރު ހުރި ކަމަށެވެ. ނަމަވެސް އެއް ކިޑުނީ މަދު ކަމަށް އެމީހުން ބުންޏެވެ.\nބައެއް ކުދިން އުމުރުން ހަ މަސް ވުމުން ކިޑުނީ އުފެދޭނެ ކަމަށް ފައިނާންގެ ކިޑުނީ ނެތީ ކީއްވެތޯ ސުވާލު ކުރުމުން ކިމްސް ހޮސްޕިޓަލުން ރިޔާޒު ކައިރީ ބުންޏެވެ. އަދި ކުއްޖާއަށް ހޮޑުލެވޭ ސަބަބެއް ކަމަށް އެމީހުން ބުނީ އޭނާ އަށް ޕުއްޕު ނުލެވޭތީ ކަމަށް ވެސް ޑޮކްޓަރުން ބުންޏެވެ.\n"ޕުއްޕު ނުލެވެނީ ބޮޑު ކަމުދާ ހޮޅި ތިން ތަނަކުން ބްލޮކް ވެފައި އިންނާތީ ކަމަށް ޑޮކްޓަރުން ބުނީ، ބޭސް ދީގެން އެކަން ރަނގަޅު ކުރެވޭތީ ފުރަތަމަ ބެލީ، ނަމަވެސް ބޭސް ދޭން ފެށުމުން ޕުއްޕު ލައި، އަދި ބޭސް ދިނުން ހުއްޓާލުމުން ޕުއްޕު ނުލެވޭ، އެގޮތުން ކުއްޖާގެ އުމުރުން 15 ދުވަހުން ފެށިގެން 22 ވަނަ ދުވަސް ވަންދެން ބޭއްވި ބޭސްދީގެން، އަދި އިތުރަށް ޓެސްޓު ކުރުމަށް 29 ވަނަ ދުވަހާއި ހަމައަށް ބޭއްވިދާނެ ކަމަށް ޑޮކްޓަރު ބުނި، ނަމަވެސް ފެހިކުލައިން ހޮޑުލައިފިނަމަ ޑޮކްޓަރަށް އެންގުމަށް ބުނި،" ރިޔާޒު ބުންޏެވެ.\nއޭނާ ބުނީ ފައިނާން ދުވާލެއްގެ މައްޗަށް 40 އަކަށް ފަހަރު ހޮޑުލާ ކަމަށާއި ނަމަވެސް އެއީ މައްސަލައެއް ނޫން ކަމަށާއި ފެހި ހޮޑުލެވިއްޖެ ނަމަ އަވަހަށް އެންގުމަށް ޑޮކްޓަރު ބުނި ކަމަށެވެ. ޑޮކްޓަރު ބުނިގޮތަށް ފެހި ހޮޑު ލެވުމުން ރިޔާޒު އެކަން ޑޮކްޓަރަށް އެންގިއެވެ. އަދި ބަނޑުގެ ބޭރުން ހޮޅިއެއް ނެރިގެން ޕުއްޕުލެވޭ ގޮތް ހެދުމަށް އޮޕަރޭޝަނެއް ކުރަން ޖެހޭ ކަމަށް ޑޮކްޓަރު ރިޔާޒަށް އެންގިއެވެ. އަދި އޮޕަރޭޝަން ކުރުމަށްފަހު ހަ މަސް ދުވަސް ފަހުން ދައްކަންދާ ގޮތަށް ރިޔާޒު ފައިނާން ގޮވައިގެން ރާއްޖެ އައެވެ.\n"ކުއްޖާ ހެލިފެލިވެ އުޅޭ އުމުރަށް އެޅުމުން ގާތް ގަނޑަކަށް ތިން މަސް ފަހުން ދަރިފުޅު އެ ނެރެފައި އިންނަ ހޮޅީގައި ހިފާފައި ދަމައި ގަތީ، ދެން އަނެއްކާ ވެސް އެމަޖެންސީގައި ދިޔައީ ބޭރަށް، ގޮސް ފޫކޮޅުން ޕުއްޕުލެވޭ ގޮތް ހެދުމަށް އޮޕަރޭޝަނެއް ކުރީ، އަދި ހަ މަސް ފަހުން ދައްކަން އަންނަ ގޮތަށް އަނެއްކާވެސް ރާއްޖެ އައީ، އައިސް ތިން މަސްވެސް ނުވެ ފޫކޮޅުގެ އެހެން ދިމާއަކުން ލީކުވާން ފެށީ، ލީކުވާން ފެށުމުން އަނެއްކާ ބޭރަށް ދިޔައީ، ދިއުމުން އިތުރު އޮޕަރޭޝަނެއް ކޮށް ލީކުވާތަން ބައްދާލީ، އޭގެ ފަހުން ލީކު ނުވޭ، އެކަމް ޕުއްޕުލާއިރު ވަރަށް ރޮވޭ، އޭގެ ހަފްތާއެއް ފަހުން އަނެއްކާވެސް ލީކުވާން ފެށީ،" ރިޔާޒު ބުންޏެވެ.\nލީކުވާން ދިމާވާ ސަބަބެއް ކަމަށް ޑޮކްޓަރުން ބުނީ ޕިސްޓިއުލާ ކިޔާ އެއްޗެސް ފޫކޮޅުގައި އިނުމުން ކަމަށާއި އޭތި ނެނގީ އެއް އިންތި ފުންމިނަށް ކަފާލައިގެން ކަމަށް ރިޔާޒު ބުންޏެވެ. އަދި މަސްލައި ބައްދައިގެން އެތަން ބެއްދުމަށް ފަހު މާގިނަ ދުވަސްތަކެއް ނުވެ އެ ހިސާބުގައި ކުދި ބިހިތަކެއް ނަގަން ފެށިއެވެ. އަދި ފޫކޮޅު ހަންގަނޑުގައި ވެސް ބިހިނަގައި ތެޔޮ ހަން ގޮސްފައި ހުންނަ ކަމަށް ރިޔާޒު ބުންޏެވެ.\n"ފައިގަ ވަރެއް ނުހުރޭ، ތަނެއްގައި އިށީދެގެން މާގިނަ އިރަކު ނީނދެވޭ ރޯން ފަށާ، މިހާރު އަނެއްކާ ވެސް ޕުއްޕުލެވޭ އިރު ތަނދުވަތި އުޅެނީ، ރަނގަޅެއް ނުވޭ، އަދި ވެސް ހަމަ އެހާލެއްގައި ފައިނާން އެ އުޅެނީ، ޑޮކްޓަރުން ބުނަނީ އެކޮޅުގައި މަޑުކޮށްގެން ރަނގަޅުވާނެ ކަމަށް، ނަމަވެސް އެންމެ ފަހުން ވެސް އަޅުގަނޑު އެކޮޅުގައި ހަތަރު މަހު މަޑުކުރީ މުސާރަ ނުހިނގާގޮތަށް ގޮސް، އަތުގަ ފައިސާ ނެތުމުން އައީ މިކޮޅަށް،" ރިޔާޒު ބުންޏެވެ.\nއެކި މަރުހަލާތަކަށް ބަހާލައިގެން ފައިނާންގެ ހާލަތު ރަނގަޅު ކުރެވޭނެ ކަމަށް އިންޑިއާގެ ޑޮކްޓަރުން ބުނެފައިވީ ނަމަވެސް ރިޔާޒުގެ އެހާ ތަނަވަސްކަން ނެތުމުން އަދި ބޭރަށް ދެވޭގޮތް ވަނީ ނުވެފައެވެ. އަދި ފަރުވާއަށް ގިނަ ދުވަސް ވާނެ ކަމަށް ބެފައިވާތީ އެކޮޅުގައި ކެއުމާއި ބުއިމަށް އަދި ހުރުމަށް ގިނަ އަދަދެއްގެ ފައިސާ ބޭނުންވާ ކަމަށް ރިޔާޒު ބުންޏެވެ. އަދި އާސަންދަ ވެސް ހަމަނުޖެހޭނެ ކަމަށް އާސަންދަ އޮފީހުން ބުނެފައިވާ ކަމަށް ރިޔާޒު ބުންޏެވެ.\nފައިނާން އަށްވެދެވޭ ކިތަންމެ ކުޑަ އެހީއަކީވެސް އެފަރާތުން ބަލައިގަންނާނެ އެހީތެރިކަމަކަށް ވާއިރު، އަޅުގަނޑުމެން ދިވެހިންގެ ތެރޭގައި އަބަދުވެސް އެކަކު އަނެކަކަށް އެހީތެރިވުމުގެ ރަނގަޅު އާދަ އަށަގެންފައި ވާކަމީ ފައިނާން ފަދަ އެހީއަށް ބޭނުންވެފައިވާ ކުދިންނަށް އޮތް އުންމީދުކަން ޔަޤީނެވެ. އެފަދަ އާއިލާތަކަށް އަޅާލައި އެހީތެރިވުމަކީ މިއަދު އިންސާނިއްޔަތަށްޓަކައި ފުދުންތެރިކަން ލިބިފައިވާ ކޮންމެ ފަރާތެއްގެ އަތްމަތީގައިވެސް އޮތް އިޚްތިޔާރެކެވެ. ކޮންމެ ކިޔުންތެރިއަކުވެސް ވީވަރަކުން ފައިނާން އަށް އެހީވުމަކީ އަޅުގަނޑުމެންގެ ޓީމުގެ ވަރަށް ބޮޑު އެދުމެކެވެ.\nފައިނާން އަށް އެހީތެރިވެދެއްވަން ބޭނުންފުޅުވާ ފަރާތްތަކުން އޭނާގެ ބައްޕަ އަލީ ރިޔާޒުގެ ބީއެމްއެލް ރުފިޔާ އެކައުންޓް(7701160512101) ފައިސާ ޖަމާކޮށްދިނުމަށް އާއިލާއިން އެދެއެވެ. އަދި ފައިނާން އަށް ދިމާވެފައިވާ ބަލި ހާލަތާއި ގުޅޭ އިތުރު މައުލޫމާތު ހޯއްދެވުމަށް ބޭނުންފުޅުވާނަމަ، ރިޔާޒުގެ ނަމްބަރު 7696044 އަށް ގުޅުމަށް އޭނާ އެދެއެވެ.\nމާތްﷲ ފައިނާން އަށް އަވަސް ޝިފާއެއް މިންވަރު ކުރައްވައި، އެ މަޢުސޫމް ދަރިފުޅަށް ބާއްޖަވެރި މުސްތަޤުބަލެއް މިންވަރު ކުރައްވާށިއެވެ. އަދި އަޅަމެންނީ އެކަކު އަނެކަކަށް އެހީތެރިވެދޭ ބަޔަކުކަމުގައި ލައްވައި، އަޅަމެންގެ މި މުޖުތަމަޢަކީ ބަލިމަޑުކަމާއި ނުރައްކާތެރި ރޯގާތަކުން ރައްކާތެރި، ދުޅަހެޔޮ މުޖުތަމައެއްކަމުގައި ލައްވާށިއެވެ. އާމީން!\nސްތަކުންނަށް އެހީވުމާއި ބެހޭގޮތުން ބައެއް އާޔަތްތަކާއި ޙަދީޘްތައް:\n(رواه البخاري 6551 و مسلم 28500)\nމެއި 16, 2017 - 20:58\nޢަވަސ ޝިފާއަކައް އެދި ދުއާކިރަން\nމެއި 16, 2017 - 17:08\nކުޑަ ދަރިޔައް އަވަސް ޝިފާ އަކަށް އެދި ދުއާކުރަން.\nހަދާންގަ ބަހައްޓަން ވާނެ ބޭސްފަރު ވާޔަކީ ބޮޑު ވިޔަފާރި އެއްކަން.4ވަރަކަށް ތަނުން އަނެއް ތަނުން ކުރި ޓެސްޓު ތަކުގެ ރިޕޯޓް ނުދައްކީ ކުރުން މުހިއްމު. ބޭސް ފަރުވާގެ ކަންކަމުން މީހުން ރަގަޅު ނުވެ އިތުރަށް ގޯސްވާ މިންވަރު މީ ސީރިޔަސް މައްސަލަ އެއް.\nމެއި 16, 2017 - 16:15\nމާތްﷲ މި ތުއްތު ކުއްޖާއަށް އަވަސް ޝިފާއެއް މިންވަރުކޮށްދެއްވާނދޭވެ. ޢާމީން!\nމެއި 16, 2017 - 14:27\nމި ލޯބި ލޯބި ދަރިފުޅަށް އަވަސް ޝިފާއެެއް ދެއްވާށި.\nމެއި 16, 2017 - 14:17\nޔާމީނުގެ މަރުގެ ފަންޑަށް ފައިސާ އޮއްސާނެ ފިޔަފާރިވެރިން ތިއްބަސް ތިފަދަ ހެޔޮކަމަކަށް ވަރަށް އެއްޗެއް ދޭނެ މިހަކުނުވާނެ.\nމެއި 16, 2017 - 13:49\nވަރަށް ދެރަވެއްޖެ. މާތްﷲ މިކުއްޖާއަށް އަވަސް ޝިފާއެއް ދެއްވާންދޭ.


އެމެރިކާގެ ސަފީރު ، ރާއްޖޭގެ އިސްލާމިކް މިނިސްޓަރާއި ބައްދަލުކުރައްވައިފި. | Landhooinfo\nއެމެރިކާގެ ސަފީރު ، ރާއްޖޭގެ އިސްލާމިކް މިނިސްޓަރާއި ބައްދަލުކުރައްވައިފި.\nއެއްވަނައަށްދާފަރާތަކަށް 15000 ރުފިޔާ ލިބޭ ދީނީސުވާލު މުބާރާތެއް\nއެމެރިކާއިން ދިވެހިރާއްޖެއަށް ކަނޑައަޅުއްވާފައިވާ ސަފީރު މިސް މިޝޭލް ސިސޮން ރާއްޖޭގެ އިސްލާމިކް މިނިސްޓަރު އައްޝެއިޚް މުޙަމަދު ޝަހީމް ޢަލީ ސަޢީދު އާއި މިއަދު ބައްދަލުކުރައްވައިފިއެވެ.\nއެމެރިކާގެ ސަފީރު މިނިސްޓަރ ޝަހީމްގެ އަރިހަށް މިއަދު ކުރެއްވި ޒިޔާރަތުގައި މިނިސްޓަރ ޝަހީމް ވަނީ ކީރިތި ރަސޫލާ ސައްލަﷲ އަލައިހި ވަސައްލަމްގެ އަބުރުފުޅާ ބެހޭ ގޮތުން ބަޔަކު ނެރެފައިވާ ފިލްމާއިމެދު ކަންބޮޑުވުން ފާޅުކުރައްވާ ވާހަކަފުޅު ދައްކަވާފައެވެ. އަދި މިފަދަ ކަމެއް ތަކުރާރުވިޔަ ނުދިނުމަށްޓަކައި މަސައްކަތް ކޮށްދެއްވުމަށާއި، އެފަދަ ކަންކަން ހިނގަމުންދާނަމަ ހުޅަނގާއި އެމެރިކާއާއި އިސްލާމީ ދުނިޔެއާއިމެދު އޮންނަ ސުލްހަވެރި ގުޅުމަށް އަސަރުކުރާނެކަމަށްވެސް މިނިސްޓަރ ވިދާޅުވިއެވެ. މީގެއިތުރުން އެފިލްމު ކުށްވެރިކޮށް އެމެރިކާގެ ސަފީރު ބަޔާނެއް ނެރުއްވާފައިވާތީ އެކަން ފާހަގަކޮށް މިޝޭލް އަށް މިނިސްޓަރ ޝުކުރު ދަންނަވާފައިވެއެވެ.\nއަދި ރާއްޖޭގެ އިލްމުވެރިންނަކީ އަލްގައިދާގެ ޚިޔާލަށް ތާއީދުކުރާ ބައެއްނޫންކަމަށާއި، ހަރުކަށި ވިސްނުންތަކާއި، ޚިޔާލްތަކަށް ދިވެހިރާއްޖެއިން ޖާގަ ނުދެއްވާނެކަމަށް ވެސް އިސްލާމިކް މިނިސްޓަރ އައްޝެއިޚް މުހައްމަދު ޝަހީމް އަލީ ސައީދު މިބައްދަލުވުމުގައި ވިދާޅުވިއެވެ.\nއިސްލާމިކް މިނިސްޓަރ ޝަހީމްގެ ވާހަކަފުޅުގައި ދިވެހިރާއްޖެއަކީ ނަމޫނާ އިސްލާމީ ގައުމެއްކަމަށާއި، ދިވެހިރާއްޖޭގެ އިލްމުވެރިންނަކީ އަލްގައިދާގެ ޚިޔާލަށް ތާއީދުކުރާނެ ބައެއް ނޫންކަމަށާއި، ދިވެހިރާއްޖެއަކީވެސް ޑިމޮކްރަޓިކް ވެއްޓެއްކަމުން ތަފާތު ޚިޔާލުތައް އުޅުމަކީ ތަބީއީ ކަމެއްކަމަށް ވިދާޅުވެފައިވެއެވެ. އަދި ރާއްޖެއަކީ ނާޒުކު އިގްތިސޯދެއް އޮތް ގައުމަކަށްވުމުން އަބަދުވެސް ދިވެހިރާއްޖެއަކީ ޓުއަރިސްޓުުންނަށް އަމާންކަން ލިބިގެންވާ އެމީހުންނަށް އިހްތިރާމްކުރާ ގައުމަކަށް ވުމަށް މަސައްކަތް ކުރައްވަމުންދާކަމަށެވެ.\nއިސްލާމީ ފަތުވާދޭ އޮފީހެއް ރަސްމީކޮށް ހުޅުވައިފި\nއިސްލާމީ ފަތުވާދޭ އެންމެ މަތީ މަޖިލީހުގެ އޮފީހެއް ރަސްމީކޮށް ހުޅުވައިފިއެވެ. މިއީ އިސްލާމީ ފަތުވާދޭ މަޖިލީހުގެ ނަމުގައި ވަކި އޮފީހެއް …


މަޑިވަރު އެއާޕޯޓު އައިލެންޑް އޭވިއޭޝަނާ ހަވާލުކޮށްފި\nމަޑިވަރު އެއާޕޯޓު އައިލެންޑް އޭވިއޭޝަނަށް، އަންނަ މަހު ދަތުރުތައް ފަށަނީ\n17 ޖަނަވަރީ 2022 - 22:04 0\nޅ. މަޑިވަރު އެއާޕޯޓު: މި އެއާޕޯޓު ތަރައްގީކުރީ ކުރެއްދޫ ހޯލްޑިންގްސްއިން. -- ފޮޓޯ: އަދަދު ފައިލް\nގިނަ ރިސޯޓުތަކެއް ހިންގާ ކުރެއްދޫ ހޯލްޑިންގްސްއިން ޅ. މަޑިވަރުގައި ތަރައްގީ ކުރި އެއާޕޯޓު ހިންގާ ބަލަހައްޓަން ގައުމީ އެއާލައިން ހިންގާ އައިލެންޑް އޭވިއޭޝަނާ މިއަދު ހަވާލުކޮށްފި އެވެ.\nކުރެއްދޫ ހޯލްޑިންގްސް އިން ތަރައްގީކުރި މަޑިވަރު އެއާޕޯޓަށް 11 މިލިއަން ޑޮލަރު (170 މިލިއަން ރުފިޔާ) ހަރަދު ވިއެވެ. ދިގުމިނުގައި 1.2 ކިލޯމީޓަރުގެ ރަންވޭއެއް އޮންނަ މި އެއާޕޯޓުގައި އެތެރޭގެ އުދުހުންތަކުގައި ބޭނުންކުރާ ޑޭޝް އާއި އޭޓީއާރް މަރުކާގެ ފްލައިޓުތަކަށް ޖެއްސެ އެވެ.\nމި އެއާޕޯޓުގެ މަސައްކަތް އެއްކޮށް ނިމި، ޓެސްޓު ފްލައިޓު ޖެއްސީ ނިމުނު ޑިސެމްބަރު މަހު އެވެ.\nރަސްމީކޮށް އެއާޕޯޓާ ހަވާލުވުމަށްފަހު އައިލެންޑް އޭވިއޭޝަނުން ނެރުނު ބަޔާނެއްގައި ބުނީ އެއާޕޯޓު ހުޅުވަން ޖެހޭ ފަހުގެ ތައްޔާރީތައް އެ ކުންފުނިން ފަށާފައިވާ ކަމަށެވެ. މި ތައްޔާރީތައް ނިންމާ ޝެޑިއުލް ދަތުރުތައް ފެށޭނީ ފެބްރުއަރީގައި ކަމަށް ވެސް އެ ކުންފުނިން ބުންޏެވެ.\nއައިލެންޑް އޭވިއޭޝަނަކީ އެއާޕޯޓު ހިންގުމުގެ ތަޖުރިބާ ލިބިފައިވާ ކުންފުންޏެކެވެ. އެ ކުންފުނިން އަންނަނީ މިހާރު ވެސް ތިން ޑޮމެސްޓިކް އެއާޕޯޓަކާއި އިންޓަނޭޝަނަލް އެއާޕޯޓެއް އޮޕަރޭޓް ކުރަމުންނެވެ.\nއައިލެންޑް އޭވިއޭޝަނުން އޮޕަރޭޓުކުރާ އެއާޕޯޓުތައް\nބ. ދަރަވަންދޫ އެއާޕޯޓު\nތ. ތިމަރަފުށި އެއާޕޯޓު\nރ. އިފުރު އެއާޕޯޓު\nނ. މާފަރު އިންޓަނޭޝަނަލް އެއާޕޯޓު\nމަޑިވަރު އެއާޕޯޓަށް ދަތުރުތައް ފެށުމުން ވައިގެ މަގުން ދަތުރުނުކުރެވޭ އޮންނާނީ ތިން އަތޮޅެވެ. އެއީ އެއާޕޯޓެއް އަދި ނާޅާ މ. އަތޮޅާއި ފ. އަތޮޅާއި މާލެ ކައިރީގައި އޮންނަ އއ. އަތޮޅެވެ.\nމީގެ ތެރެއިން މ. އަތޮޅު މުލީގައި އެއާޕޯޓެއް ތަރައްގީކުރުމުގެ މަސައްކަތް ދަނީ ކުރިޔަށެވެ. މި އެއާޕޯޓުގެ އަޅަން 221 މިލިއަން ރުފިޔާއަށް ހަވާލުކުރީ އެމްޓީސީސީއާ އެވެ. އެ ކުންފުނިން ބުނަނީ މި އަހަރުގެ ތެރޭގައި އެއާޕޯޓުގެ މަސައްކަތް ނިމޭނެ ކަމަށެވެ.\nފ. އަތޮޅުގައި އަދި އެއާޕޯޓެއް އަޅަން ނުފެށި ނަމަވެސް، އެ އަތޮޅު މަގޫދޫގައި އެއާޕޯޓެއް އަޅަން ވަނީ އިއުލާންކޮށްފަ އެވެ. ކްރޮސް ސަބްސިޑީ މޮޑެލްގެ ދަށުން ރިސޯޓު އަޅަން ރަށްތައް ލިބޭ ގޮތަށް މި ރަށުގައި އެއާޕޯޓު އަޅަން އިއުލާނުކުރީ 126 މިލިއަން ރުފިޔާއަށެވެ.\nއަތޮޅުތެރޭގައި ގިނަ އެއާޕޯޓުތަކެއް އެޅުމުގެ ސިޔާސަތަކީ ރައީސް ޔާމީންގެ ސަރުކާރުން ފެށިގެން ތަންފީޒުކުރަމުން އަންނަ، މި ސަރުކާރުން ވެސް ދަމަހައްޓަމުން އަންނަ ސިޔާސަތެކެވެ.\nމި ސިޔާސަތުގެ ދަށުން އަމާޒަކީ ރާއްޖޭގައި މީހުން ދިރިއުޅޭ ކޮންމެ ރަށަކުން ވެސް އެންމެ ގިނަ އިރުވެގެން 20 މިނިޓު ތެރޭގައި ދަތުރުކުރެވޭ ދުރުމިނުގައި އެއާޕޯޓެއް އޮތުމެވެ.\nމޯލްޑިވިއަނުން އީދާ ދިމާކޮށް ބެންކޮކަށް ފްލައިޓްތަކެއް އަޅަނީ\nއީދަށް މެލޭޝިޔާއަށް ދާން މޯލްޑިވިއަންގެ ވަރަށް ހާއްސަ ފެއާއެއް


ކިއެލް އަތުން ޑޯޓުމުންޑުން މޮޅުވީ 5-0 ގެ ނަތީޖާއަކުން\nފައިނަލުގައި ޑޯޓްމުންޑް ބައްދަލުކުރަން ޖެހޭނީ ލައިޕްޒީގާ\n2 މެއި 2021 | އާދީއްތަ 05:18\nޑޯޓްމުންޑާއި ކިއެލް ބައްދަލުކުރި މެޗުގެ ތެރެއިން: މި މެޗުން ޑޯޓްމުންޑް މޮޅުވީ 5-0 ން\nޖަރުމަން ކަޕުގެ ސެމީ ފައިނަލުގައި ހޮލްސްޓެއިން ކިއެލް ފަސޭހަކަމާއެކު ބަލިކޮށް މުބާރާތުގެ ފައިނަލަށް ބޮރޫޝިއާ ޑޯޓްމުންޑް ދަތުރުކޮށްފިއެވެ.\nހޮނިހިރު ދުވަހުގެރޭ ކުޅުނު ސެމީގެ މެޗުން ޑޯޓުމުންޑުން މޮޅުވީ 5-0 ގެ ތަފާތު ބޮޑު ނަތީޖާއަކުންނެވެ. މި ފަހަރުގެ ޖަރުމަން ކަޕުގެ ފައިނަލަށް ޑޯޓްމުންޑް ދަތުރުކުރިއިރު، އެ ޓީމުން ވަނީ މިހާތަނަށް ހަތަރު ފަހަރު މި މުބާރާތް ކާމިޔާބުކޮށްފައެވެ. އަދި އެންމެ ފަހުން ޑޯޓްމުންޑުން މި މުބާރާތް ކާމިޔާބުކޮށްފައިވަނީ 2017 ވަނަ އަހަރެވެ.\nމި މެޗުގައި ޑޯޓްމުންޑުން ފަސް ލަނޑުވެސް ޖަހާފައިވަނީ ފުރަތަމަ ހާފުގައެވެ. އެގޮތުން މެޗުގެ 16 ވަނަ މިނެޓުގައި ޖޭޑަން ސަންޗޯގެ އެހީއާއެކު ޖިއޮވާނީ ރޭނާ ވަނީ އެ ޓީމަށް ލީޑު ނަގައިދީފައެވެ. އަދި މެޗުގެ 23 ވަނަ މިނެޓުގައި ރޭނާ ވަނީ އިތުރު ލަނޑެއް ޖަހައި، ޑޯޓްމުންޑަށް ލީޑު ފުޅާކޮށްދީފައެވެ.\nއަދި އޭގެ ތިން މިނެޓު ފަހުން އެމްރޭ ޗޭނުގެ އެހީތެރިކަމާއެކު މާކޯ ރެއުސް ޑޯޓުމުންޑުގެ ތިންވަނަ ލަނޑު ޖަހައިދިންއިރު، އެ ޓީމުން ކާމިޔާބުކުރި ހަތަރުވަނަ ލަނޑު މެޗުގެ 32 ވަނަ މިނެޓުގައި ކާމިޔާބުކޮށްދިނީ ތޯގަން ހަޒާޑެވެ. ދެން މި މެޗުގައި ޑޯޓްމުންޑުން ޖެހި ފަސްވަނަ ލަނޑު މެޗުގެ 41 ވަނަ މިނެޓުގައި ސަންޗޯގެ އެހީއާއެކު ކާމިޔާބުކޮށްދިނީ ޖޫޑް ބެލިންހަމެވެ.\nމި މޮޅާއެކު ޖަރުމަން ކަޕުގެ ފައިނަލަށް ޑޯޓްމުންޑް ދަތުރުކުރިއިރު، ފައިނަލުގައި އެ ޓީމު ބައްދަލުކުރަން ޖެހޭނީ ވާޑާ ބްރެމެން ބަލިކޮށް ފައިނަލަށް ދަތުރުކުރި އާރްބީ ލައިޕްޒީގާއެވެ. ފައިނަލް މެޗު ކުޅޭނީ މި މަހުގެ 13 ވަނަ ދުވަހުއެވެ.


Ruqya Ge Namugai 16 Aharuge Firihen Kujjakah Kuri Jinsy Goana!\nރުގްޔާގެ ނަމުގައި ޖިންސީ ގޯނާ\nރުޤްޔާގެ ނަމުގައި 16 އަހަރުގެ ފިރިހެން ކުއްޖަކަށް ކުރި ޖިންސީ ގޯނާގެ ވާހަކަ\n16 އޭޕްރީލް 2022 - 14:41:10\nރުގްޔާ ނަމުގައި އެކި އެކި ނުބައި އަމަލު މިފަހަކަށް އައިސް ރާއްޖޭގައި ހިންގައެވެ. މިއީ ވެސް ރާއްޖޭގައި ހިނގާފައިވާ އެފަދަ ނުބައި އަމަލެއްގެ ވާހަކަ އެކެވެ. މީގެ އަހަރުތަކެއް ކުރިން އުތުރުގެ އަތޮޅަކަށް ނިސްބަތްވާ ފިރިހެނަކު އާއިލީ ކުއްޖަކާ ބަދުއަހްލާގީ އަމަލު ހިންގިވާހަކައެވެ. ރުގްޔާ ކުރުމުގެ އުކުޅު ތަށް ބޭނުންކޮށް ކުއްޖާއާއި ބެހުނީ އެކުއްޖާ ހޭނެއްތުމަށްފަހު ގައެވެ. އެއީ މީގެ ހަތްވަރަކަށް އަހަރު ކުރިއެވެ. މިހާރު އެކުއްޖާ ވަނީ ބޮޑުވެ ތަސައްރަފް ފުދިފައެވެ.\nމިފަދަ ނުބައި އަމަލު ތައް ރާއްޖޭގައި މަދުން ނަމަވެސް ފެންނަމުން ދެއެވެ. ރުގުޔާ ނަމުގަޔާއި، ފަންޑިތަވެރީންގެ އެހެނިހެން ކަންކަމުގެ ތެރެއިން އަންހެނުންނާއި ފިރިހެނުންގެ އިއްޒަތް ފޭރިގަންނަމުން ދަނީ އޮޅުވާލުމާއި މަކަރުގެ ތެރެއިންނެވެ. މިފަދަ ހާދިސާތައް ގިނައިން ދިމާވެފައި ހުންނަނީ އަންހެނުންނަށް ކަމުގައިވިޔަސް މަދުން ނަމަވެސް ފިރިހެނުންނަށްވެސް ދިމާވެފައި ހުރެއެވެ. މިއީ އޭގެ އެއްހާދިސާއެވެ.\nނަމަވެސް މިފަދަ ގިނަ ކަންތައްތައް ވަނީ މީހުންނަށް ސިއްރު ވެފައެވެ. ބައެއް ކަންތައްތައް ނޫސްތަކުގެ ފަލަސުރުހީއަށް އެރި ނަމަވެސް ސިއްރުވެފައިވާ މިފަދަ ކަންތައްވެސް އެހާމެ ގިނައެވެ. ނަމަވެސް އެފަދަ ކަންތައްތަކުގެ ސަބަބުން މިފަދަ ކުދިންނަށް ނަފްސާނީ އެތައް އުނދަގުލެއް މުޅި ހަޔާތުގައި ތަހައްމަލް ކުރަން ޖެހެއެވެ. މިފަދަ ކަންކަމާއެކުވެސް ހިތްވަރުކޮށް މުޖްތަމައު އަށް ނުކުމެފައި ވަނީ މަދު ބައެކެވެ. މިއީވެސް އޭގެ ތެރެއިން ކުއްޖެއްގެ ހިތްދަތި ތަޖުރިބާގެ ވާހަކަ ތަކެކެވެ.\nމިވާހަކަ ތައް "ސީއެންއެމް" އަށް ހިއްސާ ކުރަމުން އަޝްހަދު ބުނީ އޭނާގެ އާއިލީ ބޮޑު ބޭބެއަކު ރުގުޔާ ކުރުމުގެ ނަމުގައި އޭނާއަށް ޖިންސީ ގޯނާ ކޮށްފައިވަނީ މީގެ ހައެއްކަ އަހަރު ކުރިން ކަމަށެވެ. ބޮޑު ބޭބެ ފަތީހު އަބަދުވެސް ދިރިއުޅެމުން ދަނީ މާލޭގައި ކަމަށާއި، އޭނާ އަކީ ހަމައެކަނި ރުގުޔާ ކުރާ މީހެއް ނޫން ކަމަށާއި، ކުރިން އެރަށުގެ ސްކޫލުގެ ޓީޗަރެއްގެ މަގާމުގައިވެސް އުޅެފައިވާ ކަމަށް ބުންޏެވެ.\nޖިންސީ ގޯނާ ކުރުމަށްފަހު ބުނީ މީހެއްގެ ކައިރީ ބުނެގެން ނުވާނެ ކަމަށް!\nއަޝްހަދުއަށް އުނދަގޫތަކެއް ވާން ފެށީ ކުއްލިއަކަށެވެ. ވަރުދެރަވާން ފެށިއެވެ. ހަށިގަނޑަށް އެކި އެކި ގޮތްގޮތް ވާން ފެށިއެވެ. އޭރު ފަތީހު ހުރީ އެރަށަށް ޗުއްޓީއަށް ގޮހެވެ. ބައްޕަ މެން ފަތީހު ގެއަށް ގެނެސް އޭނާއަށް ގެ ދެއްކިއެވެ. ގެ ބެލުމަށް ފަހު، ފަތީހު ބުނީ އެ ގެއަށް ބަޔަކު ސިހުރު ހަދާފައިވާ ކަމަށެވެ.\nފަތީހު ބުނަނީ އެގޭ ތާނގީގެ ފެން އެންމެ ފުރަތަމަ ބޮވުނީ އަޝްހަދު އަށް ކަމަށާއި އެހެންވެ އެގޮތަށް ވަރުބަލިވެ ކަންތައްތައް ވާން ފެށީ ކަމަށެވެ.\n"އެހެންވެ އަހަރެން ގެންގޮސް އޭނަ ކުރި ކަމެއް ކޮށްފައި ހަރަކާތް ހުއްޓުވާފައި ބޭއްވީ. ނަމަވެސް ކޮންމެވެސް ވަރަކަށް އެގޭ ކުރާ ކަންތައް. އޭރު އުމުރުން 16 އަހަރު." އަޝްހަދު ބުންޏެވެ.\nއަޝްހަދު ބުނީ އޭނާ ޖިންސީ ގޯނާ ކުރުމަށްފަހު އެވާހަކަ އެއްވެސް މީހަކު ކާރީގައި ބުނެގެން ނުވާނެ ކަމަށް ބުނި ކަމަށެވެ. އެއީ ރުގުޔާގެ ތެރެއިން ހިގާނެ ކަންކަން ކަމަށްވެސް އޭނާ ބުނެފައިވާ ކަމަށާއި، އެއްވެސް މީހަކަށް އެނގިއްޖެ ކަމުގައިވަނަމަ ކުއްވެރި ވާނީ ހަމަ އަޝްހަދު ކަމަށް ވެސް ފަތީހު ބުނި ކަމަށް އަޝްހަދު ބުންޏެވެ.\nވާހަކަ މަންމައަށް ކިޔައިދިނުމުން ގޭތެރެ ހަމަނުޖެހުމަކަށް!\nއެދުވަހަށް ފަހު ވެފައި ހުރި ވަރުބަލި ކަމާއި ގަނެފައި ބިރުން ގެއިންވެސް ނުކުންނަން ނުކުރޭ ކަމަށް އަޝްހަދު ބުންޏެވެ.\n"ނަމަވެސް މަންމަ ކައިރީ ބުނަން ވަރަށް ބޭނުންވި. އޭގެ ހަފްތާ އެއްގެ ފަހުން ކެތްނުވެގެން މަންމަ ކައިރީ ބުނަން ދިޔައިރު މަންމަ ހުރީ ނަމާދަށް. މަންމަ ނިމެންދެން ކޮޓަރީގައި މަަޑު ހުރީ. މަންމަ ނަމާދުން ނިމުނު ތަނުން ކިޔައިދިނީ މަންމަ އަށް. ރޮމުން މަންމައަށް ހުރިހާ ވާހަކައެއް ކިޔައިދިނީ." އަޝްހަދު ބުންޏެވެ.\nއެއަޑު މަންމަގެ ކަންފަތުގައި ޖެހުމާއެކު މަންމަ އަށް ވެސް ބާރުބާރަށް ރޮވުނު ކަމަށާއި، މަންމަ، ބައްޕަ ގެނެސް އެވާހަކަތައް ކިޔައިދިން ކަމަށް އަޝްްހަދު ބުންޏެވެ. އެޒުވާބު ހޫނުވެ ގޭތެރޭގެ އަޑު ގަދަވުމުން ދިޔައިރު އަޝްހަދާއި، މަންމައަށް ރޮވުން ނޫން ކަމެއް ނުކުރެވުނު ކަމަށް އަޝްހަދު ބުންޏެވެ.\nއަޝްހަދު ބުނީ މައްސަލަ ހޫނުވެ އެންމެ ފަހުން ބައްޕަ ފަތީހުއަށް ގުޅުމުން ފަތީހު އަހަންނަށް ގުޅާފަ ދިނީ އަހަރެންގެ ޅަ ސިކުޑިއަށް ކެތްވާނެ ވަރުގެ ޖަވާބެއްނޫން ކަމަށެވެ. އެ އަޑު ކަންފަތުގައި ޖެހުމާއެކު ފައިދަށުން ބިންގަނޑު ދިޔަހެން ހީވިއެވެ. އެއަޑު މުޅި އުމުރަށް ކަންފަތުގައި ބާރު ހޮނު ގުގުރިއެއްފަދައިން ގުގުމާލަ ގުގުމާލަ ހުންނަ އަޑަކަށް ވެގެން ދިޔައެވެ.\n"ފަތީހު ގުޅާފައި ބުނީ ބައްޕައާވެސް ގުޅުން އޮވެއޭ.......................... " ފަތީހު ބުނިގޮތަށް އަޝްހަދު ކިޔައިދިނެވެ. (ބައެއްވާހަކަތައް އުނިކޮށްފައި)\nއެއްވެސް ބިރެއް ޖެހިލުމެއް ނެތި އަދި ލަދެއްވެސް ނެތި، ފަތީހުގެ ދުލުން އެވާހަކަތައް ބައްޕަ ހިމަނައިގެން ދެއްކި ކަމަށާއި، އެއީ އަޝްހަދު އިތުރަށް ނަފްސް ހަލާކު ކޮށްލުމަށް ކުރި ކަމެއް ކަމަށްވެސް އަޝްހަދު ބުންޏެވެ.\nވާހަކަތައް މަންމަ ސިއްރު ކުރުން!\nމިޒުވާބު ގޭތެރެ ހޫނުވެފައިވި ނަމަވެސް މިވާހަކަ ތައް މަންމަ ވެސް އެހާ ހިސާބުން ސިއްރު ކުރި އެވެ.\nއެއީ ބައްޕަ ބަދުނާމު ވެދާނެ ތީއެވެ. ހަގީގަތް ހިމެނޭ ކަމެއް ނޫން ކަމަށް މަންމަ ބުނަމުން ދިޔައެވެ. މިހާރުވެސް މިވާހަކަތައް އެނގޭނީ ހަމައެކަނި ގޭތެރޭގައި އުޅޭ މީހުންނާއި އާއިލާގެ މަދު ބަޔަކަށް ކަމަށް މިވާހަކަ ކިޔައިދެމުން އަޝްހަދު ބުންޏެވެ.\nހުރިހާ ކަމެއްވެ މިހާރު ނިމިފައިވާ ކަމަށް ބުނެ އަޝްހަދު ބުނީ، އެ އުދަނގޫ ތައް އަދިވެސް ތަހައްމަލު ކުރަން ޖެހޭ ކަމަށެވެ. އެ ދުވަހު ބޭނުންވި ވަރަކަށް މައިބަފައިންގެ އެއްބާރުލުމެއް ނުލިބުނު ކަމަށެވެ. ފަތީހުގެ ފޯނު ކޯލާއި އެކު މައްސަލަ އޮބިގެން ދިޔަ ކަމަށެވެ.\n"މިހާރު މާލޭގައި އަޅުގަނޑު އުޅެނީ. ފަތީހު ބައެއް ދުވަސް ދުވަހު ފެނޭ. އޭނަ ފެންނާތީ ވަރަށް އުދަނގޫވޭ،" އަޝްހަދު ބުންޏެވެ.\nއަޝްހަދު ބުނީ ހިތްވަރުނެރެ މިހާރު މަސައްކަތް ކުރަނީ އަމިއްލަ ފައި މައްޗަށް ތެދުވެ އެ ދުވަސް ހަދާން ނައްތާލުމަށް ކަމަށެވެ. ވަޒީފާ އެއް އަމިއްލަ މަސައްކަތުން ހޯދައި މިހާރު އުޅެނީ މާލޭގައި ކަމަށާއި، ބައްޕައާއި މަންމަގެ އެދުމުގެ މަތިން މައްސަލަ އޮއްބާލައި، ބަޔަކަށް ނޭނގުނު ނަމަވެސް އެ އުދަނގޫތަކުން އަރައި ގަތުމަށް މަސައްކަތް ކުރާ ކަމަށެވެ.


Rajjeygai beyruge hathiyaaru elhi sifainneh nei: MNDF – Iru\nރާއްޖޭގައި ބޭރުގެ ހަތިޔާރު އެޅި ސިފައިންނެއް ނެތް: އެމްއެންޑީއެފް\nރާއްޖޭގައި އެހެން ގައުމެއްގެ ހަތިޔާރު އެޅި އަސްކަރީ ސިފައިން ނުތިބޭނެ ކަމަށް އެމްއެންޑީއެފް އިން ބުނެފި އެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމުގައި ޗީފް އޮފް ޑިފެންސް ފޯސް، މޭޖަރު ޖެނެރަލް އަބްދުﷲ ޝަމާލް ވިދާޅުވީ އެއްވެސް ގައުމެއްގެ މިލިޓަރީ ޕްރެސެންސް އެއް ރާއްޖޭގައި ނެތް ކަމަށެވެ.\nއެމްއެންޑީއެފް އިން މިހެން ބުނެފައިމިވަނީ ރާއްޖޭގައި އިންޑިއާ އަސްކަރިއްޔާގެ ގިނަ އަދަދެއްގެ ބަޔަކު ހަރަކާތްތެރިވަމުން އަންނަ ކަމަށް އިދިކޮޅު ފަރާތްތަކުން އަންނަނީ ބުނަމުންދާ ދަނޑިވަޅެއްގައެވެ.\nހަނގުރާމަވެރި ހަތިޔާރު އަޅައިގެން ތިބޭ ސިފައިންގެ ފައުޖެއް ރާއްޖޭގައި ނެތް ކަން ފާހަގަ ކުރައްވައި ޝަމާލް ވިދާޅުވީ އެހެން ނަމަވެސް ހިއުމެނިޓެރިއަން ރޯލެއްގައި އިންސާނީ ހިދުމަތްތަކެއް ދިނުމަށް، ޓެކްނީޝަނުންގެ އެހީތެރިކަން އަޅުގަނޑުމެން އަބަދުވެސް ހޯދަމުން އަންނަ ކަމަށެވެ.\nޝަމާލް ވިދާޅުވީ ރާއްޖޭގައި އެއްވެސް ގައުމެއްގެ މިލިޓަރީ ޕްރެސެންސެއް ނުވަތަ އަސްކަރީ ޕްރެސެންސެއް ނެތް ކަމަށެވެ. އަދި ހާއްސަކޮށް ހަނގުރާމަވެރި ހަތިޔާރު އަޅައިގެން ތިބޭ ސިފައިންގެ ފައުޖެއް ރާއްޖޭގައި ނެތް ކަމަށް އޭނާ ވިދާޅުވިއެވެ. ނަމަވެސް ހިއުމެނިޓޭރިއަން ރޯލެއްގައި އިންސާނީ ހިދުމަތްތަކެއް ދިނުމަށް، ޓެކްނީޝަނުންގެ އެހީތެރިކަން އަބަދުވެސް ހޯދަމުންދާ ކަމަށް ޝަމާލް ވިދާޅުވިއެވެ.\nއިންޑިއާއިން ރާއްޖެއަށް އަތް ގަދަ ކުރާ ކަމަށް ބުނެ މިފަހަކަށް އައިސް އިދިކޮޅު ފަރާތްތަކުންވެސް ދަނީ ވަރަށް ބޮޑަށް ކަންބޮޑުވުން ފާޅުކުރަމުންނެވެ. އެގޮތުން އިދިކޮޅު ކޯލިޝަނުން ވަނީ “ރާއްޖެ ވިއްކާލުމާ ދެކޮޅަށް” މާލޭގައި ސައިކަލް ބުރެއް ބާއްވާ، ރާއްޖޭގެ އެކި ސަރަހައްދުގައި އިހުތިޖާޖު ކޮށްފައެވެ.\nގައުމީ ސަލާމަތަށް ނުރައްކާ ވާ ހިސާބަށް ބައެއް ކަންކަން ގޮސްފައިވާ ކަމަށް ރާއްޖޭގެ ސަލާމަތީ ބާރުތަކުން ބުނެފައި ވާއިރު، އިންޑިއާއިން ރާއްޖެއަށް ޑޯނިއާ މަތިންދާ ބޯޓެއް ހަދިޔާ ކުރާ ވާހަކަ އަކީ އަޑުގަދަކޮށް ދެކެވިގެން ދިޔަ ވާހަކައެކެވެ.


vnews - Bindu aa aslu dhiri ulhumaa varah thafaathu vaane: Parineeti\nބިންދޫއާ އަސްލު ދިރިއުޅުމާ ވަރަށް ތަފާތު ވާނެ: ޕަރިނިތީ\nމެރީ ޕިޔާރީ ބިންދޫގައި ލީޑް ރޯލްތަކުން ފެނިގެންދާ ދެ ތަރިން\n"މެރީ ޕިޔާރީ ބިންދޫ"ގެ ނަމުގައި އަކްޝޭ ރޯއީ ޑައިރެކްޓްކުރާ ފިލްމަކީ އަންނަ މަހު ޕްރިމިއާ ކުރުމަށް ހަމަޖެހިފައިވާ ރޮމޭންޓިކް ކޮމެޑީ ފިލްމެކެވެ. މިފިލްމްގައި ދައްކައިދެނީ ވަރަށް ބަސްއަހައިގެން ކިޔަވާ ފިރިހެން ކުއްޖަކާއި ވަރަށް ސަކަމިޒާޖެއްގެ ލާނަތް އަންހެން ކުއްޖެއްގެ ދިރިއުޅުމުގެ ތެރޭގައި ހިނގާ ކަންތައްތަކެކެވެ.\nމެރީ ޕިޔާރީ ބިންދޫގެ ލީޑް ރޯލުން ފެނިގެން ގޮސްފައިވަނީ ވިޔަފާރީގެ ދާއިރާއިން ޑިގްރީ ހާސިލް ކުރުމަށްފަހު 2009 ވަނަ އަހަރު ބޮލީވުޑަށް ނިކުތް ފަންނާނެއް ކަމަށްވާ ޕަރިނީތީ ޗޯޕްޅާ އެވެ.\nއިންޑިއާގެ ނޫހެއް ކަމަށްވާ ޓައިމްސް އޮފް އިންޑިއާގައި ޕްރިނީތީ އާއި ހަވާލާދީ ބުނީ މިފިލްމްގައި އޭނާ ދައްކުވައިދޭ ރޯލަކީ ވަރަށް ލާނަތް އަދި ކިޔެވުމަށް ސަމާލުކަމެއް ނުދޭ ވަރަށް ޒަމާނީ އަންހެން ކުއްޖެއްގެ ރޯލު ކަމަށެވެ.\nއޭނާ ބުނީ ފިލްމަގައި "ބިންދޫ"ގެ ގޮތުގައި އޭނާ ދައްކައިދޭ ރޯލަކީ މިފަދަ ރޯލެއް ނަމަވެސް ހަގީގަތުގައި އޭނާއަކީ އެކަހަލަ މީހެއް ނޫން ކަމަށެވެ. އަދި ކުޑައިރުއްސުރެވެސް އޭނާ ބޮޑުވެފައިވަނީ ކިޔެވުމުގެ ތެރެއިން ކަމަށާއި ހަގީގީ ދިރިއުޅުމުގައި އޭނާއަކީ ވަރަށް މޮޅަށް އަދި ވަރަށް ބަސްއަހައިގެން ކިޔަވާ ކުއްޖެއް ކަމަށެވެ.\nމެރީ ޕްޔާރީ ބިންދޫގެ ޕޯސްޓަރެއް\nޕަރިނީތީ ބުނީ މިފިލްމްގެ ލީޑް ރޯލުން ދެން ފެނިގެންދާ އަނެއް ތަރި ކަމަށްވާ އަޔުޝްމާން ކުރާނާ އަދާ ކުރާ ރޯލް ކަމަށްވާ "އަބީ"ގެ ރޯލާ އޭނާއާ މާގުޅޭ ކަމަށެވެ. ސަބަބަކީ މިފިލްމްގައި ދައްކުވައިދޭ އަބީ އަކީ ވަރަށް ބަސްއަހައިގެން ކިޔަވާ ވަރަށް ކިޔަމަންތެރި ކުއްޖެއް ކަމަށްވާތީ ކަމަށްވެސް ބުނެފައިވެ އެވެ.\nމިފިލްމްގެ ލީޑްރޯލުން ފެނިގެންދާ އަޔުޝްމަން ބުނީ މިފިލްމަކީ އޭނާގެ ކުރީގެ ފިލްމް ކަމަށްވާ "ދަމް ލަގާ ކޭ ހައިޝާ" އާއި ވަރަށް ތަފާތު ފިލްމެއް ކަމަށެވެ. ނަމަވެސް މިފިލްމްވެސް ވެގެންދަނީ ވަރަށް ތަފާތު މަޖާ އަދި އަސަރުގަދަ ރީތި ފިލްމަކަށް ކަމަށްވެސް ބުނެފައިވެ އެވެ. މިފިލްމާއި ގުޅިގެން ޑައިރެކްޓަރު އަކްޝޭ ރޯއީ ބުނީ މިފިލްމް ވެގެންދަނީ އިހުގެ ހިންދީ ލަވަތަކަށް ލޯބިކުރާ ފަރާތްތަކަށް ވަރަށް ކަމުދާ ފިލްމަކަށް ކަމަށެވެ.\nމިފިލްމްގެ ޕްރޮޑަކްޝަން ޓީމު ކަމަށްވާ ޔާޝްރާޖް ފިލްމުގެ ފަރާތުން ފިލްމާ މެދު ބުނީ ފިލްމް ޕްރިމިއާ ކުރުމަށް ހަމަޖައްސާފައިވަނީ އަންނަ މަހުގެ ހަތްވަނަ ދުވަހު ކަމަށާއި އަދި މިހާރު ފިލްމުގެ ހުރިހާ މަސައްކަތެއްވެސް ނިމި ކުރިއަށް ދަނީ ފިލްމްގެ ޕްރޮމޯޝަންގެ މަސައްކަތް ކަމަށެވެ.\nމިފިލްމްގައި ޕަރިނީތީ އާއި އަޔުޝްމަންގެ އިތުރުން ކުޅަދާނަ އެކްޓަރު ސަންޖޭ މިސްރާގެ ބޮޑު ރޯލެއްވެސް ފެނިގެންދާނެ އެވެ.\n"މެރީ ޕްޔާރީ ބިންދޫ" ގެ ފުރަތަމަ އޮފިޝަލް ޓްރެއިލާ


Mohamed Sultan ge janazaa askaree izzathugai baavvaifi\nލާންސް ކޯޕްރަލް ސުލްތާން އިބްރާހީމް ގެ ޖަނާޒާގެ ތެރެއިން\nލާންސް ކޯޕްރަލް މުޙައްމަދު ސުލްޠާންގެ ޖަނާޒާ އަސްކަރީ އިއްޒަތުގައި ބާއްވައިފި\n27 ސެޕްޓެމްބަރ 2021 - 20:38:55\nމިދިޔަ ހޮނިހިރު ދުވަހު އިންޑިއާގެ ނޭޝަނަލް ޑިފެންސް އެކަޑަމީގައި ތަމްރީނު ހަދަމުން ދަނިކޮށް ކުއްލިގޮތަކަށް މަރުވި ދިވެހި ގައުމީ ދިފާޢީ ބާރު އެމްއެންޑީއެފުގެ ލާންސް ކޯޕްރަލް މުޙައްމަދު ސުލްޠާން އިބްރާހީމްގެ ޖަނާޒާ އަސްކަރީ ޢިއްޒަތުގައި ބާއްވައިފިއެވެ.\nއިންޑިއާގެ ނޭޝަނަލް ޑިފެންސް އެކަޑަމީގައި ތަމްރީނު ހަރަކާތެއްގައި އުޅެނިކޮށް މަރުވި މުހައްމަދު ސުލްތާންގެ ހަށިގަނޑު މާލެ ގެނެސްފައިވަނީ މިއަދު މެންދުރުގެ ވަގުތެއްގައެވެ.\nއުމުރުން 22 އަހަރުގެ މުހައްމަދު ސުލްތާން އިބްރާހީމްގެ ހަށިގަނޑު އާސަހަރާއަށް ގެންގޮސް އަސުރުވަގުތުން ފެށިގެން މޫނުދެއްކުން ކުރިއަށްގެންދިޔައިރު އެތައްބަޔަކުވަނީ މަރުޙޫމްގެ މޫނު ދެކިފައެވެ. އޭގެ ތެރޭގައި ދިވެހި އަސްކަރިއްޔާގެ އެކި ރޭންކުތަކުގެ އޮފިސަރުންނާއި އެންމެ މަތީ އޮފިސަރުންގެ އިތުރުން، އާއިލާއާއި އާންމުންގެއެތައްބަޔަކު ހިމެނެއެވެ.\nއަދި މަޣުރިބު ނަމާދަށްފަހު އާސަހަރާގައި ސުލްތާން ވަޅުލާފައިވަނީ ސިފައިންގެ އޮފިސަރުން އިސްވެތިބެ އަސްކަރީ އިއްޒަތުގައެވެ.\nޤައުމީ ދިފާޢީ ބާރުން ބުނީ ލާންސް ކޯޕްރަލް ސުލްތާން އިންޑިއާގައި މަރުވުމާއި ގުޅިގެން މާލެ ގެނައިނަމަވެސް އޭނާގެ ޕޯސްޓްމޯޓަމް ހަދާފައިނުވާކަމަށެވެ. އެއީ އާއިލާއިން އެކަންކުރަން ބޭނުން ނުވުމުންކަމަށެވެސް އެމްއެންޑީއެފުން ބުންޏެވެ.\nސުލްޠާން މަރުވެފައިވަނީ އިންޑިއާގެ ޕޫނޭގައި ހުންނަ ނޭޝަނަލް ޑިފެންސް އެކަޑެމީގައި އޮފިސަރ ކެޑޭޓް ތަމްރީނު ހަރަކާތުގައި ކޭމްޕް ގްރީންހޯންގައި ކުރިއަށްގެންދިޔަ އެންޝިއުރެންސް ދުވުމެއް ފުރިހަމަ ކުރަން އުޅުމުގެ ތެރޭގައިކަމަށް އެމްއެންޑީއެފްއިން ބުނެއެވެ. އޭނާ ދުވަމުންދަނިކޮށް ވެއްޓުމާއެކު ވަގުތުން އިމަޖެންސީގައި ހޮސްޕިޓަލަށް ގެންގޮސްފައިވާކަމަށާ، ހޮސްޕިޓަލަށް ގެންދެވުނުއިރުވެސް އޭނާ މަރުވެފައިކަމަށް އެމްއެންޑީއެފްއިން ބުނެއެވެ.\nއއ.ހިމަންދޫ ރޯޒްމީޑް، ޢުމުރުން 22 އަހަރުގެ ލާންސް ކޯޕްރަލް މުޙައްމަދު ސުލްޠާން ސިފައިންގެއާއި ގުޅުނީ 2018 ވަނަ އަހަރުގެ އޭޕްރީލް މަހުގެ 8 ވަނަ ދުވަހުއެވެ. ސުލްޠާން ފުރިހަމަކުރަމުންދިޔައީ މިއަހަރުގެ މާޗް 1އިން 2024ވަނަ އަހަރުގެ މާޗް 15އަށް އިންޑިއާގެ ޕޫނޭ ނޭޝަނަލް ޑިފެންސް އެކެޑެމީގައި ކުރިއަށްގެންދާ 145 ވަނަ އޮފިސަރ ކެޑޭޓް ކޯހެވެ.\nއޭނާ މަރުވުމާއި ގުޅިގެން އިއްޔެގެ އިރުއޮއްސި 6:00 އިން ފެށިގެން 48 ގަޑިއިރަށް ސިފައިންގެ މަރުކަޒުތަކުގައި ހުންނަ ސިފައިންގެ ދިދަ ބައިދަނޑިއަށް ވަނީ ތިރިކޮށްފައެވެ.\nދިދަނެގުމުގެ ރަސްމިއްޔާތު ބާއްވައިފި


Mira medhuverikoh dhaulathah 2.16 billion rufiyaa - vNews.mv\nމީރާ މެދުވެރިކޮށް ދައުލަތަށް 2.16 ބިލިއަން ރުފިޔާ\nހަދީޖާ އާނަސްތު 09 August 2019, 18:22\nމިދިޔަ ޖުލައި މަހު މީރާއަށް 2.16 ބިލިއަން ރުފިޔާ ބަލައިގެންފިއެވެ.\nމީރާގެ ތަފާސް ހިސާބުތަކުން ދައްކާ ގޮތުގައި މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއާ އަޅާބަލާއިރު 1.3 އިންސައްތައިގެ އިތުރު އަދަދެކެވެ. މީރާއިން ބުނީ މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ 1.3 އިންސައްތައިގެ ދަށް އަދަދެކެވެ.\nމިދިޔަ އަހަރުގެ ޖުލައި މަހު ލިބުނު އާމްދަނީއަށްވުރެ މި އަހަރުގެ އެ މުއްދަތުގައު ލިބުނު އާމްދަނީ އިތުރުވެފައިވަނީ ޓީ.ޖީ.އެސް.ޓީ، ގްރީން ޓެކްސް އަދި ބޭންކް ޕްރޮފިޓް ޓެކުހުގެ ގޮތުގައި ލިބިފައިވާ ފައިސާ އިތުރުވުމުން ކަމަށް މީރާއިން މައުލޫމާތުދެއެވެ. އެހެންނަމަވެސް، މި އަހަރުގެ ޖުލައި މަހު ލިބޭނެކަމަށް އަންދާޒާކުރި އަދަދަށްވުރެ އާމްދަނީ ދަށްވެފައިވުމުގެ މައިގަނޑު ސަބަބަކީ ޖީ.އެސް.ޓީ އަދި ބީ.ޕީ.ޓީގެ ގޮތުގައި ލިބެންޖެހޭ ފައިސާ ލިބިފައިވާ މިންވަރު، އަންދާޒާކުރި މިންވަރަށްވުރެ ދަށްވެފައިވުން ކަމަށް މީރާއިން ވަނީ ބުނެފައެވެ.\nޖުލައި މަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ބީ.ޕީ.ޓީއެވެ. އެއީ ލިބުނު އާމްދަނީގެ 40.5 އިންސައްތަ ނުވަތަ 873.7 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީ އިންނެވެ. ޖީއެސްޓީގެ ގޮތުގައި 510.7 މިލިއަން ރުފިޔާ ލިބިފައިވާ އިރު މިއީ އާމްދަނީގެ 23.7 އިންސައްތަ އެވެ. މީގެ އިތުރުން، ޓޫރިޒަމް ކުލީގެ ގޮތުގައި 436.1 މިލިއަން ރުފިޔާ، ބޭންކް ޕްރޮފިޓް ޓެކުހުގެ ގޮތުގައި 67.3 މިލިއަން ރުފިޔާ، އެއަރޕޯޓު ސަރވިސް ޗާޖްގެ ގޮތުގައި 50.2 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި 220.8 މިލިއަން ރުފިޔާ ލިބިފައެވެ.\nޖުލައި މަހު ބަލައިގެންފައިވާ އާމްދަނީގެ ތެރޭގައި 50.6 މިލިއަން އެމެރިކާ ޑޮލަރު ހިމެނެއެވެ.


ރަފާ: ކުޅިވަރުގައި ވެސް ކިޔެވުމުގައި ވެސް ޗެމްޕިއަނެއް – Dhen.mv\nރަފާ: ކުޅިވަރުގައި ވެސް ކިޔެވުމުގައި ވެސް ޗެމްޕިއަނެއް\nޢާލިމް އަބްދުއްލަތީފް June 7, 2020 - 10:17 pm\nއަޅުގަނޑުމެންގެ ތެރެއިން ގިނަ ބަޔަކަށް ގަބޫލު ކުރެވިފައި އޮންނަނީ، ކިޔެވުމާއި ކުޅުމަކީ އެކުގައި ކާމިޔާބު ނުކުރެވޭނެ ކަމެއް ކަމަށެވެ. އެގޮތުން ކިޔެވުމަށް މާ ބޮޑަށް ސަމާލުކަން ދޭ ދަރިވަރުންނަށް ކުޅިވަރުގައި ކުރިއަށް ނުދެވޭނެ ކަމަށާއި އަދި ކުޅިވަރު ކުޅުމަށް މާ ބޮޑަށް ސަމާލުކަން ދެވިއްޖެ ނަމަ ކިޔެވުމަށް އިހްމާލު ވެވޭނެ ކަމަށް އަޅުގަނޑުމެންގެ ތެރެއިން ގިނަ ބެލެނިވެރިންނަށް އޮންނަނީ ޤަބޫލު ކުރެވިފައެވެ.\nނަމަވެސް ކިޔެވުމާއި ކުޅިވަރުގައި ވެސް ހިތްވަރާއެކު ގަދައަޅައި މަސައްކަތް ކޮށްފިނަމަ ކާމިޔާބު ކުރެވިދާނެ ކަން، ރާއްޖޭގައި މިހާރު ހުރި އެންމެ މޮޅު އެއް ޓޭބަލްޓެނިސް ކުޅުންތެރިޔާ އައިޝަތު ރަފާ ނާޒިމް ވަނީ ސާބިތު ކޮށްދީފައެވެ. ހަމަ ހަގީގަތުގައި ވެސް ރަފާ އަކީ ހުރިހާ ގޮތަކުން ވެސް "ޗެމްޕިއަން" އެކެވެ. ނަމަވެސް ރަފާ ކާމިޔާބީއަށް ވާސިލުވުމަށް ކުރި ދަތުރަކީ ވެސް ފަސޭހަ ދަތުރެއް ނޫނެވެ.\nއެންމެ ފުރަތަމަ ޓީޓީއަށް ޝައުޤުވެރިކަން އުފެދުނީ ބައްޕަ ކުޅޭތަން ފެންނާނީ\nރަފާ އެންމެ ކުޑައިރު ދިރިއުޅުނީ އިނގިރޭސި ވިލާތުގައެވެ. ރަފާގެ ބައްޕަ، ކުރީގެ ހެލްތު މިނިސްޓަރ އަބްދުﷲ ނާޒިމް އިބްރާހިމް އަކީ ޓީޓީ ކުޅެ އުޅުއްވާ ބޭފުޅެކެވެ. އަދި އިނގިރޭސި ވިލާތުގައި ދިރިއުޅުއްވި އިރުގައިވެސް ލިބޭ ހުސްވަގުތު ތަކުގައި ބައެއް ފަހަރަށް ކުޅެން ގޮސް އުޅުއްވާ ކަމުގައި ނާޒިމް ވިދާޅުވިއެވެ. އެގޮތުން ގިނަ ފަހަރަށް ކުޅެން ގޮސް އުޅުއްވާއިރު ރަފާވެސް އެކުގައި ގެންދަވާ ކަމަށް "ދެން" އަށް މައުލޫމާތު ދެއްވަމުން ނާޒިމް ވިދާޅުވިއެވެ.\nއެގޮތުން އެންމެ ފުރަތަމަ ރަފާ އުޅުނީ ނާޒިމް ކުޅުއްވާއިރު ބޯޅަ ހޮވުމަށް ކަމަށާއި، އެހެން އުޅެމުން ބައެއް ފަހަރަށް ރެކެޓާއި ބޯޅަ ނަގައިގެން ކުޅެން މަސައްކަތް ކުރަން ފެށި ކަމަށެވެ. ނަތީޖާ އަކަށް ވީ ރަފާގެ ބައްޕަ ރަފާއަށް ޓީޓީ ކުޅުމަށް އިތުރަށް ދަސްކޮށްދޭން ފެށުމެވެ. އަމިއްލަފުޅަށް ރަފާއަށް ޓްރެއިނިންގް ދޭން ފެށިކަމަށް ނާޒިމް ވިދާޅުވިއެވެ. ނާޒިމް ފާހަގަ ކުރި ގޮތުގައި ރަފާ އަކީ މިހާރުވެސް އަދި އޭރުވެސް ވަރަށް ކުޅިވަރަށް ފޯރި ހުންނަ ކުއްޖެއްގެ ގޮތުގައެވެ.\nއެގޮތުން އެންމެ ކުޑައިރުވެސް ރަފާ ގޮވައިގެން ޕާކުތަކަށް ގޮސް އުޅުއްވާއިރު ވެސް ރަފާ ގަސްގަހަށް އަރައި ބޯޅަ އެއްލާ ކުޅެ ހަދައި އުޅޭ ކަމަށް ނާޒިމް ވިދާޅުވިއެވެ. އިތުރަށް ނާޒިމް ފާހަގަ ކުރެއްވީ އެންމެ ކުޑައިރުއްސުރެވެސް ރަފާ އަކީ ކުޅިވަރު ކުޅުމަށް ވަރަށް ލޯބި ހުންނަ ކުއްޖެއް ކަމަށެވެ. ކޮންމެއަކަސް ރަފާ އޭނާގެ ބައްޕަ އާ އެކު ފަރިތަކުރުންތައް ކުރިއަށް ގެންދަން ފެށުމުން ރަފާގެ ހުނަރުވެރިކަން އިތުރަށް ތަރައްޤީވެގެން ދިޔައެވެ. އަދި ރަފާގެ ހުނަރުވެރިކަން ފެނިރަފާއަށް ޓީޓީ ކުޅުމުގައި ކުރިއަށް ދެވިދާނެ ކަމަށާއި، ޓީޓީ ކުޅުމުގައި ރަފާ އަށް ވަރަށް "ބްރައިޓް ފިއުޗަރ" އެއް އޮތް ކަމަށް އިނގެރޭސި ވިލާތުގެ ކޯޗެއް ވެސް ފާހަގަ ކުރި ކަމަށް ނާޒިމް ވިދާޅުވިއެވެ.\nއެވަސްވަރު ރަފާ އިނގިރޭސިވިލާތުގެ ޖޫނިއަރ ބައެއް މުބާރާތްތަކުގައި ވެސް ބައިވެރި ކުރި ކަމަށާއި، އެ މުބާރާތްތަކުގެ ސަބަބުންވެސް ރަފާ އަށް އިތުރަށް ކުރިއެރުމަށް ފުރުސަތު ތަކެއް ލިބެމުން ދިޔަ ކަމަށް ނާޒިމް ފާހަގަ ކުރެއްވިއެވެ.\nޢުމުރުން7އަހަރުގައި އިނގެރޭސިވިލާތުގެ ޖޫނިއަރ ޗެމްޕިއަން އާއި ރަފާ ވާދަކުރި\nރަފާގެ އެންމެ ފުރަތަމަ މުބާރާތަކީ ކޮބައިތޯ އަޅުގަނޑު ރަފާގެ ބައްޕަ ނާޒިމް އާ ސުވާލު ކޮށްލީމެވެ. އެގޮތުން ނާޒިމް ފާހަގަ ކުރެއްވީ، އިނގިރޭސި ވިލާތުގައި ޖޫނިއަރ ޓީޓީ ޗެމްޕިއަންޝިޕް ކޮންމެ އަހަރަކުވެސް ބާއްވާ ކަމަށާއި، އެ މުބާރާތުގައި ބައިވެރިވުމަށް ކޮންމެ ހިސާބަކުން ފުރުސަތު ލިބެނީ2ކުދިންނަށް ކަމަށެވެ. ރަފާގެ އުމުރުން7އަހަރުގައި ރަފާއަށް އެ މުބާރާތަށް "ސެލެކްޓް" ވި ކަމަށް ނާޒިމް ފާހަގަ ކުރެއްވިއެވެ. އެގޮތުން މެންޗެސްޓަރ ގައި އޮތް އެ މުބާރާތުގައި ރަފާ އެ އަހަރު ވާދަ ކުރިއެވެ.\nއެ މުބާރާތުގައި ރަފާ އަށް މާ ބޮޑު ކާމިޔާބީއެއް ނުލިބުނު ކަމުގައި ވިޔަސް، މިއީ ރަފާއަށް ކުރިއަށް ދިޔުމަށް ލިބިގެން ދިޔަ ވަރަށް ބޮޑު ތަޖުރިބާ އެއް ކަމުގައި ނާޒިމް ފާހަގަ ކުރެއްވިއެވެ. އަދި އެ މުބާރާތުގައި އޭރުގެ އިނގިރޭސި ވިލާތުގެ ޖޫނިއަރ ޗެމްޕިއަން އާ ވާދަކޮށް ކުޅުމުގެ ފުރުސަތު ރަފާއަށް ލިބުނު ކަމަށްވެސް ނާޒިމް ފާހަގަ ކުރެއްވިއެވެ.\nޢުމުރުން އެންމެ 13 އަހަރުގައި ގައުމީ މުބާރާތުން ރަން މެޑަލް\nއުމުރުން އެންމެ 12 އަހަރުގައި 2015 ވަނަ އަހަރުގެ ޤައުމީ މުބާރާތުގެ ފައިނަލުގައި ރަފާ ވާދަ ކުރިއެވެ. ނަމަވެސް އޭރުގެ ޤައުމީ ޗެމްޕިއަން މުޢީނާ މުހައްމަދު އަތުން އެ އަހަރުގެ ފައިނަލުގައި ރަފާ ވީ ބައްޔެވެ. ނަމަވެސް ރަފާގެ އަޒުމަކަށް އެއްވެސް ބަދަލެއް ނާދެއެވެ. ޖެހިގެން އައި އަހަރު އުމުރުން އެންމެ 13 އަހަރުގައި ރަފާ ވަނީ ގައުމީ ޗެމްޕިއަން ކަން ހޯދާފައެވެ.\n"ދެން" އާއި ވާހަކަ ދައްކަމުން 15 އަހަރު ގައުމީ ޗެމްޕިއަންކަން ހޯދާފައިވާ މުޢީނާ ބުނީ، ރަފާ ޤައުމީ މުބާރާތުގައި ވާދަ ކުރަން ފެށުމުގެ ކުރިން މާ ބޮޑު ޗެލެންޖިންގް ކުޅުންތެރިންތަކަކާ ދިމާ ނުވާ ކަމަށެވެ. ނަމަވެސް ރަފާ އަކީ ތަފާތު ކުޅުންތެރިއެއް ކަމަށާއި، އެންމެ ފަހު ވަގުތާ ޖެހެންދެންވެސް ރަފާ ހިތްވަރު ކުރާނެކަމަށް މުޢީނާ ވަރަށް ބޮޑަށް ފާހަގަ ކުރިއެވެ.\n15 އަހަރު ޤައުމީ ޗެމްޕިއަންކަން ހޯދާފައިވާ ކުޅުންތެރިއަކާ ވާދަކޮށް މުބާރާތް ކާމިޔާބު ކުރުމަކީ ރަފާއަށް މިހާތަނަށް ލިބުނު އެންމެ ބޮޑު އެއް ކާމިޔާބީގެ ގޮތުގައި އޭނާ ފާހަގަ ކުރެއެވެ.\nމިހާތަނަށް ލިބުނު އެންމެ ބޮޑު ކާމިޔާބީ\nމިހާތަނަށް ލިބުނު އެންމެ ބޮޑު ކާމިޔާބީ އާއި ގުޅޭ ގޮތުން ރަފާ ބުނީ، ފާއިތުވެ ދިޔަ 2019 ވަނަ އަހަރު އިންޑިއަން އައިލަންޑް އޯޝަން ގޭމްސް (އައި.އޯ.އައި.ޖީ)ގައި ރަފާއަށް ލިބުނު ކާމިޔާބީ ޚާއްޞަ ކަމަށެވެ. އެގޮތުން އެ މުބާރާތުގައި ޓީމް އިވެންޓުން ދިވެހިރާއްޖެއަށް ގޯލްޑް މެޑަލް ލިބުނުއިރު ރަފާއަކީ ޓީމުގައި މުހިއްމު ދައުރެއް އަދާ ކުރި ކުޅުންތެރިއެކެވެ.\nމޮރިޝަސް ގައި ބޭއްވި މި މުބާރާތުގައި ސިންގަލްސް އިން ރިހި މެޑަލް އަދި، ޑަބަލްސް އިން ރަން މެޑަލް ރަފާ ވަނީ ހާސިލު ކޮށްފައެވެ. މި ކާމިޔާބީ ތަކަކީ މުޅި ގައުމުވެސް ފަޚުރުވެރިވާ ކާމިޔާބީ ތަކެއް ކަން ގައިމެވެ. އަދި ހަމަ އެހެންމެ ހަމަ އެ އަހަރުގެ ސައުތު އޭޝިއަން ގޭމްސް ގައި ވެސް ރަފާ ވަނީ ޓީމް އިވެންޓް އިން ރާއްޖެއަށް ލޯ މެޑަލް ހޯދައިދިނުމުގައި މުހިއްމު ދައުރެއް އަދާ ކޮށްފައެވެ.\nރަފާއަކީ މިއުޒިކަށް ވެސް މޮޅު ކުއްޖެއް ، ބޭންޑްގައި މުހިންމު ދައުރެއް އަދާކުރި\nގިނަ ބަޔަކަށް ރަފާ އެނގިފައި އޮންނާނީ ޓޭބަލްޓެނިސް އިން ގައުމަށް ރީތި ނަން ހޯދައިދެމުން އަންނަ ކުއްޖެއްގެ ގޮތުގައެވެ. ނަމަވެސް ރަފާ އަކީ ހަމަ ހަގީގަތުގައި ވެސް އޯލް ރައުންޑަރ އެކެވެ. ހުނަރުން ފުރިގެންވާ އެހެން ދަރިވަރުންނަށް ނަމޫނާ އެކެވެ. ދެން އެމްވީ އާ ވާހަކަ ދައްކަވަމުން ރަފާގެ ބައްޕަ ނާޒިމް ފާހަގަ ކުރެއްވި އެއް ކަމަކީ ރަފާ އަކީ އިސްކަންދަރު ސުކޫލުގައި ބޭންޑްގައި ވެސް އުޅުނު ކުއްޖެއް ކަމެވެ. ޓޭބަލް ޓެނިސް ކުޅެމުން، ކިޔަވަމުން ބޭންޑުގައި ވެސް ރަފާ ބައިވެރި ވަމުން ދިޔައީ ޝައުގުވެރި ކަމާއެކުގައެވެ.\nއިސްކަންދަރު ސުކޫލުގެ ބޭންޑާއި ހަވާލު ވެގެން ހުންނެވި ލީޑިންގް ޓީޗަރ ޢާލިމާ "ދެން" އާއި ވާހަކަ ދައްކަވަމުން ވިދާޅުވީ ރަފާ އަކީ ހަމަ ހަގީގަތުގައި ވެސް "އޯލް ރައުންޑަރ" އެއް ކަމަށެވެ. އަދި ރަފާ އާ އެންމެ ފުރަތަމަ ދިމާވީ ބޭންޑް ފަރިތަކުރުންތަކުން ކަމަށާއި، އެންމެ ފާހަގަ ވީ އެއް ކަމަކީ ރަފާގެ ފްލޫޓް ކުޅުމުގެ ހުނަރުވެރިކަން ކަމަށް ޢާލިމާ ފާހަގަ ކުރިއެވެ. އަދި މިނިވަން ދުވަހުގެ ފަރިތަކުރުންތަކުގައި އެމްއެންޑީއެފް އަދި ކެޑޭޑް ކޯ ގެ މުދައްރިބުންވެސް ފާހަގަ ކުރެއްވި އެއް ކަމަކީ ރަފާގެ ފްލޫޓް ކުޅުމުގެ ހުނަރުވެރިކަން ކަމުގައި ޢާލިމާ ފާހަގަ ކުރިއެވެ.\nއިތުރަށް ޢާލިމާ ފާހަގަ ކުރެއްވީ، ރަފާގެ ޓޭބަލްޓެނިސް އަދި ބޭންޑް ހަރަކާތުގެ ސަބަބުން ކިޔެވުމަށް އަސަރު ކޮށްގެން ދުވަހަކުވެސް އެއްޗެއް ބުނާނެ ޖާގަ އެއް އޭނާ ނުދޭ ކަމަށާއި ރަފާ އަކީ އެއަށް ވުރެ ކަންކަން ވަކި ޝެޑިއުލްއެއްގެ ދަށުން ރާވާލައިގެން ކުރިއަށް ގެންދާ ކުއްޖެއް ކަން ފާހަގަ ކުރެވުނު ކަމަށެވެ. އަދި ރަފާ އާ މެދު ފަޚުރުވެރިވާ ކަމަށް ވެސް ޢާލިމާ ބުންޏެވެ.\nރަފާގެ ބޭންޑްގެ ގައުމީ ކެޑޭޓް ކޯގެ މުދައްރިބެއް ކަމުގައި ވާ ފަސްޓް ލެފްޓިނަންޓް މުހައްމަދު އިފްރީން ވިދާޅުވީ ރަފާ އަކީ ވަރަށް އަވަހަށް ކަންތައްތައް ނަގައިގަންނަ ކުއްޖެއް ކަމަށެވެ. އެގޮތުން ރަފާއަށް ބޭންޑްގެ ގިނަ ފަރިތަކުރުންތަކަށް ޓޭބަލްޓެނިސްގެ ސަބަބުން ބައިވެރި ނުވެވުނު ކަމުގައި ވިޔަސް، ބައިވެރި ވެވޭ ފަރިތަކުރުންތަކުގައި އެބައި "ކަވަރ" ކުރާނެ ކަަމަށް އިފްރީން ވިދާޅުވިއެވެ. އަދި ރަފާ އަކީ ބަސްއަހާ ބަސް ގަބޫލު ކުރާ އަދި ވަރަށް އަޚްލާޤު ރަނގަޅުކުއްޖެއްގެ ގޮތުގައި އިފްރީން ފާހަގަ ކުރިއެވެ.\n2018 ވަނަ އަހަރު ތައުލީމީ ގޮތުން އެންމެ މޮޅު ބޭންޑް ދަރިވަރުގެ ލަގަބު ވެސް އިސްކަންދަރު ސުކޫލުން ލިބުނީ ރަފާއަށެވެ. ރަފާ ސުކޫލް ނިމުނު އިރުގައި ރަފާ އަކީ ބޭންޑް ސްޓާފް ސާރޖަންޓް އެކެވެ.\nރަފާއަކީ ކުޑައިރުންސުރެ ވެސް ލިޔުންތެރިކަމަށް މޮޅު ކުއްޖެއް\n"ދެން"އާ ވާހަކަ ދައްކަވަމުން ރަފާގެ ބައްޕަ ނާޒިމް ފާހަގަ ކުރެއްވި އެއް ކަމަކީ، ރަފާ ކުޑައިރު އިނގިރޭސިވިލާތުގެ ރަފާގެ ލިޔުމެއް ޕަބްލިޝް ކުރުމަށް ފުރުސަތު ލިބިގެން ދިޔަ ކަމެވެ. އެގޮތުން ނާޒިމް ފާހަގަ ކުރެއްވި ގޮތުގައި އިނގިރޭސިވިލާތުގެ ބައެއް ޓީޗަރުންވެސް ވަނީ ރަފާގެ ލިޔުންތެރިކަން ވަރަށް ރަނގަޅުކަން ފާހަގަކުރެއްވިއެވެ.\nއަދި ހަމަ އެހެންމެ ރަފާ އަކީ އޯލެވެލް އިމްތިހާނުގައި އިންގްލިޝް އޭސް އަ ސެކަންޑް ލެންގުއޭޖް އިން ދުނިޔޭން ނުވަ ވަނަ އެވެ.\nސުކޫލުގައި މުހިއްމު މަޤާމުތަކެއްވެސް ރަފާ އަދާކުރި\nއިސްކަންދަރު ސުކޫލުގައި ތައުލީމް ހާސިލް ކުރި އިރުގައި ވެސް ރަފާއަކީ މުހިއްމު މަގާމުތަކެއް ފުރި އަދި މިހާރު ތަޢުލީމް ހާސިލު ކުރަމުންދާ ސީއެޗްއެސްސީ ގައި ވެސް މުހިއްމު މަގާމެއް އަދާކުރަމުން ގެންދާ ދަރިވަރެކެވެ.\nއެ ގޮތުން ރަފާ އަކީ 2017 ވަނަ އަހަރު އިސްކަންދަރު ސުކޫލުގެ ޑެޕިއުޓީ ކެޕްޓަން އެވެ. އަދި ހަމަ އެހެންމެ ރަފާ އަކީ 2018 ވަނަ އަހަރު އިސްކަންދަރު ސުކޫލުގެ ގޭމްސް ކެޕްޓަން އެވެ. މިހާރު ތައުލީމް ހާސިލް ކުރަމުންދާ ސެންޓަރ ފޯ ހަޔަރ ސެކަންޑަރީ އެޑިއުކޭޝަން (ސީ އެޗް އެސް ސީ) ގައި ވެސް ރަފާ އަކީ މިހާރުގެ ގޭމްސް ކެޕްޓަން އެވެ. އެހެން ކަމުން ރަފާ ފާހަގަ ކުރެވެނީ ލީޑަރޝިޕް ރަނގަޅު އެހެން ކުދިންނާއެކު އިސްނަގައިގެން މަސައްކަތް ކުރުމުގައި ނަމޫނާ ދަރިވަރެއްގެ ގޮތުގައެވެ.\nރަފާ އަކީ 2018 ވަނަ އަހަރުގެ އިސްކަންދަރު ސުކޫލުގެ ބެސްޓް އޯލް ރައުންޑް\n2018 ވަނަ އަހަރު އިސްކަންދަރު ސުކޫލުގެ އެންމެ މޮޅު ދަރިވަރުގެ މަޤާމް ހާސިލު ކުރީ ރަފާއެވެ. މިއީ ރަފާގެ ތަޢުލީމީ ހަޔާތުގައި މިހާތަނަށް ލިބުނު އެންމެ ބޮޑު ކާމިޔާބީގެ ގޮތުގައި އޭނާ ފާހަގަ ކުރި ކާމިޔާބީއެވެ.\nކުޅިވަރުގައި ވަގުތު ހޭދަކުރަމުންވެސް ކިޔެވުމުގައި މިހާ ބޮޑު ކާމިޔާބީ އެއް ހޯދުމުގެ ސިއްރަކީ ކޮބައިތޯ ސުވާލު ކޮށްލުމުން ރަފާ ބުނީ، މިކަމަކީ ފަސޭހަ ކަމެއް ނޫން ކަމަށެވެ. ކުޅެން ގޮސް އުޅުމަށް ފަހު ވަރުބަލިވެގެން ފޮތް ކިޔަންވެސް އުނދަގޫ ވަގުތުތައް އަންނަ ކަމުގައި ރަފާ ބުންޏެވެ. ނަމަވެސް އެފަދަ ކޮންމެ ދަނޑިވަޅެއްގައި ވެސް ރަފާގެ މަންމަ އާ ބައްޕަގެ ފަރާތުން ލިބިގެންދާ ސަޕޯޓް ރަފާ ފާހަގަ ކުރީ، ރަފާ އަށް ލިބުނު ނަސީބެއްގެ ގޮތުގައެވެ. އަދި އެއްވެސް ކަމަކީ ފަސޭހަ ކަމެއް ނޫން ކަމަށާއި ހިތްވަރު އެލުވާނުލާ ވަރުބަލިވެފައިވާ ވަގުތު ތަކުގައިވެސް ރަފާ އަމިއްލަ ނަފްސު "ޕުޝް" ކުރީ ކަމުގައި ރަފާ ބުންޏެވެ.\nރަފާގެ އޯލެވެލްގެ ނަތީޖާ އަށް ބަލާލާއިރު4އޭ ސްޓާރ އަދި4އޭ ލިބިފައިވެއެވެ. މިކަމުން ދޭހަވަނީ ރަފާ ކިޔެވުމަށް ވެސް ދީފައިވާ އަހައްމިޔަތުގެ ބޮޑުކަމެވެ. އަދި ޤައުމީ ގަދަ ދިހައެއްގެ4ވަނައިގައި ހިމެނި ރަފާ ވަނީ އިސްކަންދަރު ސުކޫލަށްވެސް ރީތި ނަން ހޯދައިދީފައެވެ\nރަފާގެ ކާމިޔާބީގެ އެންމެ ބޮޑު ސިއްރަކީ މަންމަ އާއި ބައްޕަގެ ސަޕޯޓް\nކާމިޔާބީއަށް ވާސިލުވުމަށް ކުރި ދަތުރުގައި ރަފާއަށް އެންމެ ބޮޑު ހިތްވަރެއް ލިބުނީ ކޮންބައެއްގެ ފަރާތުންތޯ ސުވާލު ކޮށްލުމުން ރަފާ ބުނީ، މަންމަ އާއި ބައްޕަގެ ސަޕޯޓާ ނުލާ ރަފާއަށް މިހިސާބަށް ނާދެވުނީސް ކަމަށެވެ. ކިޔެވުމުގައި ވެސް އަދި ކުޅިވަރުގައި ވެސް މަންމަ އާއި ބައްޕަ ރަފާއަށް އެހީތެރި ވެދިނުމުގައި އަބަދުވެސް ތައްޔާރަށް ތިބޭ ކަން އޭނާ ފާހަގަ ކުރިއެވެ.\nއަދި ރަފާގެ އެންމެ ފުރަތަމަ ޓީޓީ ކޯޗަކީ ވެސް ރަފާގެ ބައްޕަ ކަމަށާއި، ރަފާގެ ޓީޓީ ކެރިއަރުގެ ބިންގާ އަޅައިދިން މީހަކީ ރަފާގެ ބައްޕަ ކަމުގައި އޭނާ ފާހަގަ ކުރިއެވެ. އަދި ކުޅެން ދާހިތް ނުވާ ބައެއް ދުވަސްތައް ވެސް އަންނަ ކަމަށާއި ނަމަވެސް ރަފާގެ ބައްޕަ އަބަދުވެސް ރަފާ އަށް ފަރިތަކުރުން "މިސް" ނުކޮށްލުމަށް ނަސޭހަތްދީ ބާރު އަޅާ ކަމަށް ރަފާ ބުންޏެވެ. އަދި މިއަދު މި ހިސާބަށް ރަފާ އައި އިރު ރަފާގެ ހުރިހާ މެޗެއް ބެލުމަށްވެސް މަންމަ އާއި ބައްޕަ ދާ ކަމަށް ރަފާ ފާހަގަ ކުރިއެވެ.\nރަފާޔާ މެދު ބައްޕަ ދުށް ހުވަފެން ވަނީ ހަގީގަތަކަށް ހަދައިދީފައި\nކުރިމަގުގައި ރަފާޔާ މެދު ކުރެވޭ އުއްމީދަކީ ކޮބައިތޯ އަޅުގަނޑު ރަފާގެ ބައްޕަ ނާޒިމް އާ ސުވާލު ކޮށްލީމެވެ. ނާޒިމް ވިދާޅުވީ، ރަފާޔާ މެދު ރަފާ ކުޑައިރުއްސުރެ އޭނާ ދެކެމުން އައި ދެހުވަފެން ރަފާ ހަގީގަތަކަށް ހަދައިދީފި ކަމަށެވެ. އެގޮތުން އުމުރުން 15 އަހަރު ވުމުގެ ކުރިން ޓޭބަލް ޓެނިސް ގައުމީ މުބާރާތް ރަފާ ކާމިޔާބު ކުރުމަކީ ދެކެމުން އައި ހުވަފެނެއް ކަމަށާއި، އުމުރުން އެންމެ 13 އަހަރުގައި ރަފާ އެ ހުވަފެން ހަޤީގަތަކަށް ހަދައިދިން ކަމަށް ނާޒިމް ވިދާޅުވިއެވެ. އަދި ރަފާއަށް ސުކޫލުގެ ބެސްޓް އޯލް ރައުންޑް ލިބުމަކީ އޭނާ ދުށް ހުވަފެނެއް ކަމަށާއި، ﷲގެ އިރާދަފުޅާއެކު އެކަންތައްވެސް ރަފާ ހާސިލް ކޮށްފައިވާ ކަމަށް ނާޒިމް ވިދާޅު ވިއެވެ.\nއިތުރަށް ނާޒިމް ވިދާޅުވީ ކޮންމެ މަންމަ އަކާއި ބައްޕައެއް ވެސް ދެކެން ބޭނުންވާނީ ދަރިން އުފަލުގައި އުޅޭތަން ކަމަށާއި، ރަފާ އުފާވެރި ހަމަޖެހޭ ދިރުއުޅުމެއް ކުރިއަށް އޮތްތަނުގައި ވެސް އުޅުމަކީ އޭނާގެ އުއްމީދު ކަމަށް ނާޒިމް ވިދާޅުވިއެވެ. އަދި ކުރިއަށް އޮތްތަނުގައި ވެސް ޤައުމު ފަޚުރުވެރިވާނޭ ފަދަ ކާމިޔާބީ ތަކެއް ހޯދާނެ ދަރިއަކަށް ރަފާ ވާނޭކަމަށް އުއްމީދު ކުރާ ކަމުގައި ނާޒިމް ވިދާޅުވިއެވެ.\nފޮޓޯ: މިހާރު ސްޕޯރޓްސް\nރަފާ ކުރިމަގަށް ކުރާ އުއްމީދު\nރަފާ ބުނީ، އޭނާގެ އުއްމީދަކީ ކުރިއަށް އޮތްތަނުގައި ބައިނަލްއަޤްވާމީ މުބާރާތްތަކުން ރާއްޖެއަށް ރަން ވަނަ ތަކެއް ހޯދައިދިނުން ކަމަށާއި، ކުރިއަށް އޮތްތަނުގައި ސައުތު އޭޝިއާގެ ގިނަ ގައުމުތަކަކާ ކުޅެ ކުރި ހޯދުމަކީ އޭނާ ކުރާ އުއްމީދެއް ކަމަށެވެ. އަދި ހަމަ އެހެންމެ ސްރީ ލަންކާގެ މައްޗަށް ކުރި ހޯދުމަކީ ރަފާގެ ވަރަށް ބޮޑު "ގޯލް" އެއް ކަމުގައި އޭނާ ބުންޏެވެ.\nހަމަ ޔަގީނުންވެސް މިހާރުވެސް ރަފާ އަކީ މުޅި ގައުމު އެ ކުޅުންތެރިއަކަށް ޓަކައި ފަޚުރުވެރިވާ ކުޅުންތެރިއެކެވެ. އަދި ކުރިއަށް އޮތްތަނުގައި ވެސް ރަފާ އިތުރު ކާމިޔާބީ ތަކެއް ހޯދުމަކީ ދިވެހި ކޮންމެ ރައްޔިތެއްގެ ވެސް އުއްމީދުކަމުގައި ވާނެ ކަން ޔަގީނެވެ.\nރަފާ އަކީ ހަމަ ނަމޫނާ އެއް\nހަމަ ހަގީގަތުގައިވެސް ރަފާ އަކީ ދިވެހިރާއްޖޭގެ އެހެން ދަރިވަރުންނަށް ނަމޫނާ ދަރިވަރެކެވެ. އަދި ކުޅިވަރު ކުޅޭ ކުޅުންތެރިންނަށް ނަމޫނާ ކުޅުންތެރި އެކެވެ. ރަފާ ސާބިތު ކޮށްދިނީ ކުޅިވަރެއް ކުޅުމަކީ އަދި ކިޔެވުމުގައި ރަން ވަނަ ތަކެއް ނުހޯދެންވީ ސަބަބެއް ނޫންކަމެވެ. އަދި މިކަންތައްތައް ކުރަމުން އިތުރު ހަރަކާތްތަކުގައި ވެސް ބައިވެރި ވެވޭނެ ކަން ރަފާ ސާބިތު ކޮށްދީފިއެވެ.\nޔަގީންވާ އެއް ކަމެއް އެބައޮތެވެ. މިހުރިހާ ކަންތައްތައް ހާސިލު ކުރުމަކީ ފަސޭހަ ކަމެއް ނޫންކަމެވެ. ރަފާ މި ކާމިޔާބީތައް ހޯދީ ކުރިމަތިވި ހުރިހާ ގޮންޖެހުންތަކާ އެކުވެސް އެއްވެސް ގޮތަކަށް ހިތްވަރު ދޫކޮށް ނުލުމުންނެވެ. އަދި ކުރާ ކޮންމެ ކަމަކަށް ވެސް 100 ޕަސެންޓް ދޭ ކަމަށާއި، އެއްވެސް ކަމަކީ ނުވާނެ ކަމެއް ކަމަށް ބަލައި ހުއްޓާލައިފައި ނޯންނާނެކަމަށް އޭނާ ބުންޏެވެ. ކުޅެން ދާ ހިތް ނުވާ ދުވަސް ތަކާއި ކިޔަވާ ހިތް ނުވާ ދުވަސް ތަކަކީ ކޮންމެ ކުއްޖަކަށް ވެސް އަންނާނެ ދުވަސްތަކެއް ކަން ފާހަގަ ކުރަމުން ރަފާ ބުނީ، އެދުވަސްތަކާވެސް ކުރިމަތިލާން ޖެހޭނީ ނުގުޑާ އަޒުމަކާ ވަރުގަދަ ހިތްވަރަކާ އެކުގައި ކަމަށެވެ.\nއާނއެކެވެ. ރަފާ ހޯދި ފަދަ ކާމިޔާބީ ތަކަކީ އެހެން ކުދިންނަށް ވެސް ހޯދޭނެ ކާމިޔާބީ ތަކެކެވެ. ނަމަވެސް ކަމެއް ހާސިލު ކުރުމަށް ޓަކައި ގަދައަޅައި މަސައްކަތް ކުރަން ޖެހެއެވެ. ހިތްވަރު އެލުވާ ނުލާ، އަބަދުވެސް މަސައްކަތް ކުރަން ޖެހެއެވެ. "ގިވް އަޕް" ކުރުމަކީ އިހްތިޔާރެއް ކަމަށް ނުދެކި ހިތްވަރާ އެކު މަސައްކަތް ކޮށްފި ނަމަ ކޮންމެ ކުއްޖަކީވެސް ރަފާ ފަދަ ބެސްޓް އޯލް ރައުންޑަރ އަކަށް ވެވިދާނެ ދަރިވަރެއް ކަން ގައިމެވެ.


Khiyaalufaalhukurumaai evve ulhumuge minivankan libunee khiyaalhufaalhukureethee: Shifaz | Mihaaru\nމޯލްޑިވްސް ޔުނައިޓެޑް އޮޕޮޒިޝަނުން މިރޭ ބޭއްވި ޖަލްސާގައި ބައެއް އިސްވެރިން މަޑުކޮށްލައިގެން. ފޮޓޯ: މުހައްމަދު ޝަރުހާން /މިހާރު\nޚިޔާލުފާޅުކުރުމާއި އެއްވެ އުޅުމުގެ މިނިވަންކަން ލިބުނީ ހިޔާލުފާޅުކުރީތީ: ޝިފާޒް\n12 އޯގަސްޓް 2016 - 23:27 8 comments\nހިޔާލުފާޅުކުރުމުގެ މިނިވަންކަމާއި އެއްވެ އުޅުމުގެ މިނިވަންކަމުން ލިބުނު މިންވަރެއްް ލިބުނީ ހިޔާލުފާޅުކުރީތީ ކަމަށް އެމްޑީޕީގެ ނައިބު ރައީސް އަދި ޔުނައިޓެޑް އޮޕޮޒިޝަންގެ ޝެޑޯ މިނިސްޓަރު މުހައްމަދު ޝިފާޒް މިރޭ ވިދާޅުވެއްޖެ އެވެ.\nބޮޑުތަކުރުފާނުމަގުގައި ހުންނަ އެމްޑީޕީ ހަރުގެ ކުރިމަތީގައި "އަބުރުގެ ޖަލްސާ"ގެ ނަމުގައި ބޭއްވި ޖަލްސާގައި ވާހަކަދައްކަވަމުން ޝިފާޒް ވިދާޅުވީ މީގެ 12 އަހަރު ކުރިން އޮގަސްޓް 12 ވަނަ ދުވަހު ރާއްޖޭގެ ރައްޔިތުން ނުކުތީ ބަދަލަކަށް ބޭނުންވެގެން ކަމަށެވެ. ޝިފާޒް އެ އިޝާރާތްކުރެއްވީ އޮގަސްޓް 12، 2004 ވަނަ ދުވަހު ޖުމްހޫރީ މައިދާނަށް ގިނަ ބަޔަކު އެއްވެ ސަރުކާރާ ދެކޮޅަށް ފާޑުކިޔައި ހެދި ދުވަހަށެވެ. އެ ދުވަހުގެ އެެއްވުން ޖެހިގެން އައި ދުވަހަށް ދެމިގެން ދިއުމުން ސިފައިން ނުކުމެ، ބާރުގެ ބޭނުންކޮށްގެން ރޫޅާލީ އޮގަސްޓް 13 ވަނަ ދުވަހު މެންދުރު ފަހު އެވެ.\nއެމްޔޫއޯގެ ޖަލްސާ މިރޭ ކުރިޔަށްދިޔައިރު ގިނަ އަދަދެއްގެ ބަޔަކު އާޓިފިޝަލް ބީޗް ތެރޭގައި މަޑުކޮށްލައިގެން. ފޮޓޯ: މުހައްމަދު ޝަރުހާން /މިހާރު\nހިޔާލުފާޅުކުރުން ހަނިކޮށް މަޖިލީހުން ފާސްކުރި ގާނޫނަށް ފާޑު ވިދާޅުވަމުން ޝިފާޒް ވިދާޅުވީ ހިޔާލުފާޅުކުރުން ނިގުޅައިގަންނާކަށް ރާއްޖޭގެ ރައްޔިތުން ބޭނުން ނުވާ ކަމަށެވެ.\n"އަޅުގަނޑުމެން ރައީސް ޔާމީން ވެރިކަމަށް ވަޑައިގެންނެވި ފަހުން އެއްް އަހަރު ވަންދެން ޖާގަދީގެން ބަލަން ތިބިން. ގާނޫނު އަސާސީން ރީތި ވެރިކަމެއް ކޮށްދޭނެ ކަމަށް ޖާގަ ދީގެން ތިބިން،" އެކަމަކު ކަންތައް ވީ އެހެން ނޫން ކަމަށް އޭނާ ވިދާޅުވި އެވެ.\nއެމްޔޫއޯގެ ޖަލްސާ ކުރިޔަށް ދިޔަ ވަގުތު އެ ސަރަހައްދުގައި ފުލުހުން ހަރަކާތްތެރިވަނީ. ފޮޓޯ: މުހައްމަދު ޝަރުހާން /މިހާރު\nޝިފާޒް ވިދާޅުވީ "އެވަރުން ވެސް ތިބީ އެެއްޗެކޭ ނުބުނެ، އެކަމަކު ގަޔާ ދިމާލަށް އައިމަބަލަން ނުތިބެ ނުކުތީ" ކަމަށެވެ.\n"ގާނޫނު އަސާސީގެ ބާރުތައް ނެތިކޮށްލަމުން ދިޔައީ. އެހެންވެ ގާނޫނު އަސާސީގެ ދިފާއުގައި ނުކުތީ. ރައީސް ޔާމީނަށް އުނދަގޫ ކޮށް ހަދާކަށް ނޫން ނުކުތީ،" އޭނާ ވިދާޅުވި އެވެ.\nޝިފާޒް ވިދާޅުވީ ދިވެހިންގެ އަތުން ނިގުޅައިގަތް ހައްގުތައް ދޫކޮށްލަން ބޭނުން ނުވާ ކަމަށެވެ. އަދި މި ވަތަން އެދޭ ގޮތަށް މި ގައުމުގެ ވެރިން ދީލާކަށް ނެތް ކަމަށް އޭނާ ވިދާޅުވި އެވެ.\nއެމްޔޫއޯ އިން މިރޭ ޖަލްސާގައި އާޓިފިޝަލް ބީޗްގެ ތެރޭގައި ބައެއް މީހުން އިށީންދެލައިގެން. ފުލުހުން ވނަީ އެ ތަނުގައި ހުރި ގޮނޑިތައް ނަގަން އިނޒާރުދީފައި. ފޮޓޯ: މުހައްމަދު ޝަރުހާން /މިހާރު\n"މިވަތަން އެދޭ ގޮތަށް މިގައުމުގެ ވެރިން ދީލާލަން އެބަ ޖެހޭ،" ޝިފާޒް ވިދާޅުވި އެވެ.\nމިރޭގެ ޖަލްސާ ކުރިޔަށް ގެންދިޔައިރު އާޓިފިޝަލް ބީޗް ތެރޭގައި ގޮނޑި އަތުރައިގެން އިށީނދެގެން ބަޔަކު ތިއްބާ ގޮނޑިތައް އެތަނުން ނަގަން ފުލުހުން އިންޒާރުދީފައިވެ އެވެ. އަދި ފުލުހުން ދިން އިންޒާރާ ގުޅިގެން އެތަނުގައި ހުރި ގޮނޑިތައް ނަގާފައިވެ އެވެ.


India out harakaaiy, Raees Yameen ah kuraa malaamaatheh? | Jazeera\tއިންޑިއާ އައުޓް ހަރަކާތް, ރައީސް ޔާމީނަށް ކުރާ މަލާމާތެއް؟ - Jazeera\nއިންޑިއާ އައުޓް ހަރަކާތް, ރައީސް ޔާމީނަށް ކުރާ މަލާމާތެއް؟\nނާޒިމް ހަސަން September 17, 2020 184 views0\nމިއަދު ރައީސް ޔާމީން ވެފައިވަނީ މާޒީއަށެވެ. ރިޔާސީ އިންތިހާބުގައި ނާކާމިޔާބުވެ، ވެރިކަމުގެ އައްޔާޝީގައި ހިންގެވި ކުށްތަކުގެ އަދަބު ލިބިވަޑައިގަތީއެވެ. ރައީސް ޔާމީނު ވެރިކަމުގެ ތަޚުތުގެ މަތިން ވެއްޓި ވަޑައިގެން، ދިވެހި ރައްޔިތުންގެ ކުރިމަތީގައި ތަމްސީލުވެދިޔަ އިބްރަތްތެރި ފިލާވަޅުތައް އާ ވާހަކަތަކަކަށް ނުވާނެއެވެ.\nރައީސް ޔާމީން ޖަލާއި ހަމައަށް ވަޑައިގަންނަވަން ޖެހުނުއިރު، ޕާޓީ ތެރޭގައި އެމަނިކުފާނު ގަބޫލުކުރައްވާ ހަމަތަކާއި ވަކާލާތު ކުރެއްވި ކަންކަން ކުރިއަށް ނެރެ ރައްޔިތުންނާ ހަމައަށް ގެންގޮސްދެވޭނެ ވަރުގެ ބައެއް ނެތްކަން އެއީ ހަގީގަތެވެ. ރައީސް މައުމޫން އަބްދުލްގައްޔޫމްގެ އަތްޕުޅުން "ދެން ލަލަލާއޭ" ކިޔައި ޕާޓީ ޖަހައިގަތް އިރު ކަންހިނގި ގޮތުން މިހާރު އެ ތިއްބެވި ބޭފުޅުންގެ ވަފާތެރިކަން އޮތީ ހާމައަށް ފެންނާށެވެ. މި ދެކެވެނީ "ރައީސް މައުމޫން ލެޑި ނުގަންނައްޗޭ" ކިޔައި، ރައީސް މައުމޫންގެ ފޮޓޯ މޭމަތީގައި ޖަހައިގެން ކެމްޕެއިންކޮށް އުޅުނު ބައެއްގެ ވާހަކައެވެ. މިއަދު ރައީސް ޔާމީނާ މެދު ވެސް ކަން މިކުރަނީ ރައީސް މައުމޫނާ މެދު އަމަލު ކުރި ގޮތަށެވެ. ރަނގަޅު ގެރި ބަކަރިވެސް އެއަށް ކާންދީ ހަދާ ސާހިބަށް ވަފާތެރިއެވެ. އެހެންނަމަވެސް، މިބައެއްގެ އެއްވެސް ވަފާތެރިކަމެއް ނެތްކަމީ ފެންނާން އޮތް ހަގީގަތެވެ.\nރައީސް ޔާމީން މިނިވަން ކުރުމުގެ ނަމުގައި އެ ހިންގާ ހަރަކާތްތަކަކީ މީގެ ލާމަސީލު މިސާލެކެވެ. ރައީސް ޔާމީންގެ ދިފާއުގައި މަސައްކަތްކޮށް، އެމަނިކުފާނުގެ ވާހަކަ ރައްޔިތުންނާ ހަމައަށް ގެނެސްދިނުމުގެ ބަދަލުގައި ފެންނަނީ ރޭވުންތެރިކަމެއް ނެތް ސިޔާސީ ހަރަކާތްތަކެކެވެ. ރައީސް ޔާމީން ޖަލުގައި އޮންނެވިއިރު، އެމަނިކުފާނު އިތުރަށް ބަދުނާމުކޮށް، އޮތް ކުޑަ ނަމަވެސް ތާއީދު ގެއްލުވާލާއި ރައްޔިތުންނާއި މުޅި ދުނިޔެ ކުރިމަތީގައި ފަޟީހަތް ކުރަން ހިފާފައި ތިބި ކަން ދައްކުވައިދޭ ހަރަކާތްތަކެކެވެ. ގޮވަމުން ދަނީ ރައީސް ޔާމީން ދެއްކެވި ވާހަކަތަކާއި ދިމާ އިދިކޮޅު ވާހަކަތަކެވެ. ރައީސް ޔާމީންގެ ވެރިކަމުގައި ކުރެއްވި ކަންކަމާއި ރޭއްވެވި ކަންކަމަށް ފާޑުކިޔައި، ހަޖޫވެސް ޖަހަނީއެވެ. އޭގެ ތެރެއިން ހަމަ އެންމެ ކަމެއް ފާހަގަކޮށްލާނަމެވެ.\n"ރާއްޖޭގެ ސަލާމަތް އޮތީ އިންޑިއާއާއެކުއެވެ. އިންޑިއާއަކީ ރާއްޖޭގެ އެންމެ މުހިންމު ބައިވެރިޔާއެވެ. ރާއްޖެ ހިމާޔަތްކޮށް، ގެއްލުމެއް ލިބޭ ކޮންމެ ފަހަރަކު އެހީތެރިވަނީ އިންޑިއާއިންނެވެ. އިންޑިއާ އަބަދުވެސް އޮންނަނީ ދިވެހިންގެ ދިފާއުގައި، ރާއްޖޭގެ ހައްގުގައެވެ. އިންޑިއާއާއެކު އޮންނަ ގުޅުމަށް ރާއްޖެއިން އަބަދުވެސް އިހުތިރާމް ކުރާނެއެވެ. އިންޑިއާއާ ރާއްޖޭގެ ގުޅުމަށް ބުރޫއަރާފަދަ ކަމެއް ރާއްޖެއިން ކޮށްގެން ނުވާނެއެވެ."\nމިއީ އޭޕްރީލް 11، 2016 ގައި ރާއްޖޭގެ ރައީސުލްޖުމްހޫރިއްޔާގެ މަގާމުގައި އެއިރު ހުންނެވި އަބްދުﷲ ޔާމީން އަބްދުލްގައްޔޫމް އިންޑިއާއަށް ކުރެއްވި ރަސްމީ ދަތުރުފުޅަށް ފަހު، އެގައުމުގެ ބޮޑުވަޒީރު ނަރެންދުރަ މޯދީއާއެކު ދެއްވި ޖޮއިންޓް ސްޓޭޓްމެންޓްގެ ދެއްކެވި ވާހަކަފުޅެވެ. މިއީ ރައީސް ޔާމީން އަމިއްލައަށް ދެއްކެވި ވާހަކަތަކެވެ. ވީޑިއޯއާއި އޯޑިއޯވެސް އެހުރީއެވެ.\nއިންޑިއާއިން ޑޯނިއާ މަތިންދާ ބޯޓެއް ހޯދަން މަސައްކަތް ފެއްޓެވީވެސް ރައީސް ޔާމީނުގެ ވެރިކަމުގައެވެ. ހެލިކަޕްޓަރެއް އަނބުރާ ފޮނުވާލާފައި މަތިންދާބޯޓު ހޯދާށެވެ. އެމަނިކުފާނުގެ ޑިފެންސް މިނިސްޓަރު އިންޑިއާއަށް ފޮނުއްވައިގެން އެކަމުގެ ވާހަކަތައް މަތީ ފަންތީގައި އިންޑިއާއާއެކު ފެށިއެވެ. އެއީ ރާއްޖޭގެ ކަނޑުގެ ސަލާމަތާއި، ކަނޑު ފޭރޭ މީހުންގެ ނުރައްކަލާއި އަދި މަސްތުވާތަކެތީގެ ވަގު ވިޔަފާރި ހުއްޓުވަން މުހިންމު ކަމެއް ކަމަށް ރައީސް ޔާމީނަށް ގަބޫލުފުޅު ކުރެއްވެވޭތީ ކަމަށް ވެދާނެއެވެ.\nރައީސް ޔާމީން ޖަލުގައި އޮންނަވަނިކޮށް، އިންޑިއާ އައުޓްގެ ނަމުގައި ޕީޕީއެމް ޕީއެންސީއިން ހަރަކާތްތަކެއް ހިންގަނީ ސީދާ ރައީސް ޔާމީންގެ ސިޔާސީ ހަޔާތް ފުނޑާލާން ކަމަށް ބުނުމުގެ ފުރުސަތު އެހެންވީމާ ނޯންނާނެ ހެއްޔެވެ؟ ރިޔާސީ ރޭހަށް ނިކުމެވެން އޮތް މަގަކީ ރައީސް ޔާމީން ބަދުނާމުކޮށް، އޮތް ތާއީދު ގެއްލުވާލުން ކަމަށް ޕީޕީއެމް ޕީއެންސީގައި މިހާރު ތިއްބެވި ބޭފުޅުން ގަބޫލުކުރަނީއޭ ބުނުން ގޯހަކަށް ވާނެބާވައެވެ؟ މަސައްކަތް ކުރަނީ ދިވެހި ރައްޔިތުންނާއި ރައީސް ޔާމީނާއި ޖެއްސުމަށްފަހު އެންމެ ފަހުން އެންމެ ގާތުގައި އޮތް ގައުމާއި ރައީސް ޔާމީނާ ޖެއްސުމަށް ނޫންތޯއެވެ؟


Kan'duthakun plastic nahthaalan Asia ge gaum thakun vaudhu vejje – adduLIVE\nކަނޑުތަކުން ޕްލާސްޓިކް ނައްތާލަން އޭޝިއާގެ ގައުމުތައް ވައުދުވެއްޖެ\n1 Jun 09, 2017, 09:57 ލިޔުނީ އައިޝަތު ފަތުހީ\nޕްލާސްޓިކުން ދުނިޔޭގެ ކަނޑުތައް ތަޣައްޔަރުވުމުގައި އެންމެ ބޮޑަށް އިހުމާލުވާ ޤައުމްތަކުން އެ ޤައުމްތަކުން ތިމާވެއްޓަށް ދެމުންދާ ގެއްލުން ކުޑަ ކުރާނެ ކަމަށް ވަޢުދުވެއްޖެ އެވެ.\nއެގޮތުން އދ، ގެ ކަނޑުތަކާ ބެހޭ ސަމިޓްގައި ޗައިނާ، ތައިލޭންޑް، އިންޑޮނޭޝިއާ އަދި ފިލިޕިންސް އިން ބުނެފައި ވަނީ ކަނޑުތައް ޕްލާސްޓިކް އިން ރައްކާތެރިކުރުމަށްޓަކައި މަސައްކަތް ކުރާނެ ކަމަށެވެ.\nއެޤައުމްތަކުން ވެފައިވާ ބައެއް ވަޢުދުތައް އަދި ރަސްމީގޮތުން ކަނޑައަޅާފައި ނުވެއެވެ. ތިމާވެއްޓައި ބެހޭ މާހިރުން ބުނާ ގޮތުގައި ހުށައަޅާފައިވާ ފިޔަވަޅުތަކަކީ ބޭނުންވާ މިންވަރަށް ސީރިއަސް ނޫން ފިޔަވަޅުތަކެއް ކަމަށެވެ.\nއެހެންނަމަވެސް އެޤައުމްތަކުން ވެފައިފާ ވަޢުދަށް އދ އިން ވަނީ ތަޢުރީފްކޮށްފައެވެ.\nއދ ގެ ތިމާވެއްޓާއި ބެހޭ ޑައިރެކްޓަރު ބުނެފައިވާ ގޮތުގައި އެޤައުމްތަކުން ވެފައިވާ އެ ވަޢުދަކީ ކަނޑުތަކާއި ބެހޭގޮތުން ޤައުމްތައް ސީރިއަސްވާ ކަމުގެ ނިޝާނެއް ކަމަށެވެ. އެހެންނަމަވެސް ވަރަށް ބޮޑެތި މައްސަލަތަކެއް ހުރުމުގެ ސަބަބުން އަދިވެސް ވަރަށް ދިގު ރާސްތާއެއް ކަޑައްތުކުރަން އެބައޮތް ކަމަށްވެސް އޭނާ ވިދާޅުވިއެވެ.\nލަފާކުރެވޭ ގޮތުގައި އަހަރެއްގެ މައްޗަށް 5-13 މިލިއަން ޓަންގެ ޕްލާސްޓިކް ކަނޑުތަކަށް އެޅެއެވެ. އޭގެތެރެއިން ގިނަ ޕްލާސްޓިކް އަކީ ދޫނިތަކާއި މަސްތައް އޮޅިގެން ކައިއުޅޭ އެއްޗެހި އެވެ. އެގޮތުން ކަނޑުގެ އެންމެ އަޑީގައި ދިރިއުޅޭ އެއްޗެހީގެ ހަށިގަނޑުން ވެސް ޕްލާސްޓިކް ފެނިފައިވެއެވެ.


SunOnline: TC balikoh Eagles dhevanaigai2vana buru nimaalaifi\nޓީސީ ބަލިކޮށް އީގަލްސް ދެވަނައިގައި ދެވަނަ ބުރު ނިންމާލައިފި\nޢަބްދުﷲ އައިމަން 12 Jan 2020, 19:01\nދިވެހި ޕްރިމިއާ ލީގުގައި މިއަދު ހަވީރު ޓީސީއާއި އީގަލްސް ކުޅުނު މެޗުގެ ތެރެއިން --- ފޮޓޯ// އެފްއޭއެމް\nދިރާގު ދިވެހި ޕްރިމިއާ ލީގުގެ ދެ ވަނަ ބުރުގެ ފަހު މެޗުގައި މިއަދު ހަވީރު ކްލަބް އީގަލްސް އިން ޓީސީ ސްޕޯޓްސް ކްލަބް ފަސޭހަކަމާ އެކު ބަލިކޮށް ދެވަނައިގައި ހަމަޖެހިލައިފި އެވެ.\nޓީސީއިން މިދިޔަ އަހަރުގެ ނޮވެމްބަރު މަހު ބަންގްލަދޭޝްގައި އޮތް ޝެއިހް ކަމާލް ކަޕުގައި ބައިވެރިވުމާ ގުޅިގެން ފަސް ކުރި މެޗުގައި މިއަދު ހަވީރު އީގަލްސް އަތުން ބަލިވީ 0-3 ގެ ނަތީޖާއަކުންނެވެ. މިއަދުގެ މޮޅާ އެކު އީގަލްސްއިން ވަނީ ދެވަނައިގައި ފަސް ޕޮއިންޓްގެ ލީޑެއް ނަގައިފަ އެވެ. މިއަދުގެ މެޗުން މޮޅުވެ ދެވަނައަށް އެރުމުގެ ފުރުސަތު ނަގާލި ޓީސީ އޮތީ ތިންވަނައިގަ އެވެ.\nމިއަދުގެ މެޗަށް ދެ ޓީމުން ވެސް ނުކުތީ އައު އަހަރާ އެކު ހުޅުވުނު ޓްރާންސްފާ މާކެޓުގައި ސޮއި ހޯދި ކުޅުންތެރިންނާ އެކު އެވެ. އެގޮތުން އީގަލްސް އިން ވަނީ މިއަދުގެ މެޗުގެ ފުރަތަމަ އެގާރައިގައި ފ. ނިލަންދޫ ސްޕޯޓްސް ކްލަބުން އެޓީމާ ގުޅުނު ޖަޕާން މިޑްފީލްޑަރު ޓޮޝީކީ އޮކަމޯޓޯ ފުރަތަމަ އެގާރައިގައި ހިމަނައިފަ އެވެ. އަދި ށ. ފޯކައިދޫ ފުޓްބޯޅަ ޓީމުން އީގަލްސް އަށް ބަދަލުވި ހަސަން ނަޒީމް (ޗޯޓު) ބެންޗުން ފެށި ނަމަވެސް އޭނާ ވެސް ވަނީ ފަހު ހާފުގައި ކުޅެން ނުކުމެފަ އެވެ.\nއަދި އެހެންމެ ޓީސީގެ ފުރަތަމަ އެގާރައިގައި ވަނީ އެޓީމާ އަލުން ގުޅުނު އަލީ އަޝްފާގް (ދަގަނޑޭ) ހިމަނައިފަ އެވެ. މީގެ ކުރީ ސީޒަނުގައި ޓީސީއިން ލީގުގެ ޗެމްޕިއަންކަން ހޯދި އިރު ގިނަ ގޯލުތަކެއް ޖަހައި މޮޅު ކުޅުމެއް ދެއްކި ދަގަނޑޭ މި ސީޒަން ފެށީ ގްރީންސްޓްރީޓާ އެކު އެވެ. އޭނާ އަލުން ޓީސީއަށް ބަދަލުވީ އޭއެފްސީ ކަޕާއި ދިމާކޮށް ޓީމު ވަރުގަދަ ކުރުމުގެ ގޮތުން ކަމަށް ބެލެވެ އެވެ. ފޯކައިދޫން ޓީސީއާ ގުޅުނު ހަލީލް ގަމާލް ބެންޗުގައި އިންއިރު، އަލީ ޝާމިސް (ތޮއްޕޭ) ހުރީ ސަސްޕެންޝަނުގަ އެވެ.\nމިއަދުގެ މެޗު ފަށައިގެން ދެ ޓީމުން ވެސް ހަމަހަމަ ކުޅުމެއް ދެއްކި އިރު 16 ވަނަ މިނަޓުގައި އީގަލްސްގެ ފޯވާޑް އަލީ ފާސިރު (ސެންޓޭ) ދިން ޕާހަކުން އެ ޓީމަށް ލީޑު ނަގައިދިނީ އަހުމަދު ރިޒުވާން (ރިޒޭ) އެވެ. ރިޒޭގެ ގޯލާ އެކު ޓީސީއަށް ހަމެޖެހި ނުލެވި އުޅެނިކޮށް މެޗުގެ އޮއެވަރު މުޅިން ބަދަލުވީ އޭގެ އިރަކޮޅެއް ފަހުން އެ ޓީމުގެ ޑިފެންޑަރު ސާދު ނިޒާރުއަށް ރެފްރީ ދެއްކި ރަތް ކާޑަކުންނެވެ. ސާދުއަށް އެ ކާޑު ދެއްކީ އީގަލްސްގެ ޒުވާން ފޯވާޑް ހަސަން ރާއިފް އަހުމަދު (ހަންނަ) އަށް ގޯލު ޖަހަން ހުސްކޮށް ލިބުނު ފުރުސަތުގައި ފައުލު ކުރުމުންނެވެ.\nސާދުގެ ކާޑަށް ފަހު އެއް ކުޅުންތެރިއަކު މަދުކޮށް ޓީސީން މެޗުގެ ބޮޑުބައި ކުޅެން ޖެހުމުން އީގަލްސްއިން ވަނީ އެކަމުގެ ފައިދާ ނަގައި ޓީމު ކުރިއަށް ޖައްސައިގެން ކުޅެ ގިނަ ހަމަލާތަކެއް އުފައްދާފަ އެވެ. އެގޮތުން އެ ޓީމުން ވަނީ ދެވަނަ ހާފުގެ ކުރީ ކޮޅު ސެންޓޭގެ ގޯލުން ލީޑު ފުޅާކޮށް މެޗު ޔަގީން ކުރުމާ ގާތަށް ޖެހިލައިފަ އެވެ. އެކަމަކު އެއަށްފަހު ޓީސީން ކުޅުން ރަނގަޅުކޮށް ހަމަލާތައް އިތުރު ކުރުމުން މެޗު ވަނީ އިތުރަށް ހޫނުވެފަ އެވެ.\nއެ ދަނޑިވަޅުގައި ރެފްރީ ވަނީ އީގަލްސްގެ ޓޮޝީކީ އަށް ދެ ވަނަ ރީނދޫ ކާޑާއެކު ރަތް ކާޑެއް ދައްކައިފަ އެވެ. އަދި 82 ވަނަ މިނެޓުގައި އީގަލްސްގެ އޮފިޝަލް އަހުމަދު ނިމާދް ވެސް ރެފްރީ ވަނީ ބެންޗުން ފޮނުވާލައިފަ އެވެ. އީގަލްސްގެ ތިން ވަނަ ގޯލު މެޗުގެ އިތުރު ވަގުތުގައި ރިޒޭ ދިން ބޯޅައަކުން ޖެހީ ޗޯޓު އެވެ. އަރިމަތިން ރިޒޭ ތިރިތިރިން ނަގައިދިން ބޯޅަ ޗޯޓު ގޯލަށް ފޮނުވާލީ ހަމަޖެހިލާފަ އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ރިޒޭ އެވެ.\nލީގުގެ ތިން ވަނަ ބުރުގެ ކުޅުން ފަށާނީ އަންނަ އަންގާރަ ދުވަހު އެވެ. އަންގާރަ ދުވަހު ހަވީރު ކުޅޭ މެޗުގައި ބައްދަލުކުރާނީ މާޒިޔާ އާއި ފޯކައިދޫ އެވެ. ލީގުގެ ތިންވަނަ ބުރުގައި ވާދަކުރާނީ ހަ ޓީމެވެ. ދެވަނަ ބުރުގައި ފުލަށް ދިޔަ ތިން ޓީމަށް އެފްއޭއެމުން ވަނީ ޖާގަ ނުދޭން ނިންމައިފަ އެވެ.\nނަޕޯލީގެ އުންމީދުތައް ފުނޑު ފުނޑުކޮށް ބާސެލޯނާ ކުއާޓާއަށް


gudhurathee veshi halaakuvanee insaanun ge sababun: Dr. Hussain - vNews.mv\nގުދުރަތީ މާހައުލާއި ނިޒާމުތަކަށް އަންނަ ނޭދެވޭ ބަދަލުތައް އަންނަނީ އިންސާނުންގެ ސަބަބުން: ޑރ، ހުސައިން\nރިފާޢަތު Sh. Funadhoo | 29 January 2020, 19:14\nއަޅުގަނޑުމެންގެ އަމަލުތަކުގެ ސަބަބުން ގުދުރަތީ މައުހައުލާއި ނިޒާމުތަކަށް އަންނަ ނޭދެވޭ ބަދަލުތައް ފެންނަމުންދާ ކަމަށް އެންވަޔަރަމަންޓް މިިނިސްޓަރު ޑރ. ހުސައިން ރަޝީދު ހަސަން ވިދާޅުވެއްޖެއެވެ.\nމިނިސްޓަރު މިފަދައިން ވިދާޅުވީ މާޅޮސްމަޑުލު އުތުރުބުރީގައި ތިމާވެށީގެ ގޮތުން ހިމާޔަތްކޮށްފައިވާ ސަރަހައްދުތައް ދެމެހެއްޓެނިވި ގޮތެއްގައި ބެލެހެއްޓުމުގެ އިންތިޒާމުތައް ހަމަޖައްސާނެ ގޮތަކާ ގުޅޭގޮތުން އެ ސަރަހައްދުގެ ރައްޔިތުންނާ ބައްދަލުކޮށް މަޝްވަރާ ކުރުމަށްޓަކައި އެންވަޔަރަންމަންޓް މިނިސްޓްރީއާއި ކަމާގުޅޭ ވުޒާރާތަކުން ބޮޑުތިލަދުންމަތީގައި ކުރިއަށް ގެންދަމުންދާ ސިލްސިލާ މަސައްކަތު ބައްދަލުވުންތަކުގެ ތެރެއިން، ށ. ފުނަދޫގައި ބޭއްވި ބައްދަލުވުމުގައެވެ.\nމި ބައްދަލުވުމުގައި ވާހަކަފުޅު ދައްކަވަމުން މިނިސްޓަރު ވިދާޅުވީ އަޅުގަނޑުމެން ހިމާޔަތްކުރަނީ ކީއްކުރަންކަން އަޅުގަނޑުމެން ވިސްނާލަންޖެހޭ ކަމަށެވެ. ރާއްޖޭގެ ރަށްތައް އާދަޔާ ޚިލާފަށް ގިރަމުންދާކަން ފާހަގަކޮށް، މި ބަދަލުތައް އަންނަ ސަބަބުތައް ދިރާސާކޮށް ހައްލުކުރުމަށް މަސައްކަތްތަކެއް ކުރަންޖެހޭކަން މިނިސްޓަރު ވިދާޅުވިއެވެ.\nއެގޮތުން އެންވަޔަރަންމަންޓް މިނިސްޓްރީއާއި އީ.ޕީ.އޭގެ ސާރވޭ ޓީމް މިމައްސަލަތައް ދިރާސާކުރުމަށް މިހާރުވެސް މެދުކެނޑުމެއްނެތި މަސައްކަތް ކުރަމުންދާކަމަށް މިނިސްޓަރު ވިދާޅުވިއެވެ.\nމި މަސައްކަތު ބައްދަލުވުމުގެ މަގްސަދަކީ މާޅޮސްމަޑުލު އުތުރުބުރީގައި ހިމާޔަތްކޮށްފައިވާ 03 ސަރަހައްދު ކަމަށްވާ ށ. ބޮލިއްސަފަރު، ށ. ފަރުކޮޅު އަދި ށ. ނާލާހުރާ ފިނޮޅުގެ މެނޭޖްމަންޓް ޕްލޭނެއް އެކުލަވާލުމުގެ މަސައްކަތް ފެށުމެވެ.\nމި ޕްލޭން އެކުލަވާލުމަށް މި ބައްދަލުވުމުގައި ބައިވެރިވި ޅައިމަގު، މަރޮށި، ، ކޮމަންޑޫ، ކަނޑިތީމު، ގޮއިދޫ، ފުނަދޫ، އަދި ނަރުދޫގެ ކަމާއިގުޅޭ ފަރާތްތަކާއި އިދާރާތަކުގެ އިތުރުން ޖަމުއިއްޔާތަކާއި މަޝްވަރާކުރެވުނު ކަމަށް މިނިސްޓްރީން ބުނެއެވެ.\nމި މަސައްކަތު ބައްދަލުވުމުގެ ހަވާސާގައި، މިނިސްޓަރު ވަނީ ށ. ފުނަދޫގެ ރަށް ގިރާ ސަރަހައްދު ބައްލަވާލައްވާފައެވެ.\nއަދި ބޮޑުތިލަދުންމަތީގައި ހިމާޔަތްކޮށްފައިވާ ސަރަހައްދުތަކުގެ ތެރެއިން ށ. ފަރުކޮޅު އަދި ނ.ބޮޑުޅައިމެންދޫއަށް މިނިސްޓަރ ވަނީ ވަޑައިގެންފައެވެ.\nބުދަ ދުވަހުގެ މަސައްކަތު ބައްދަލުވުމުގައި ތިލަދުންމަތި އުތުރުބުރި ކައުންސިލުގެ ރައީސް މުޙައްމަދު އާރިފްވެސް ބައްދަލުވުމުގައި ވާހަކަ ދެއްކެވިއެވެ.\nއާރިފްގެ ވާހަކަފުޅުގައި ސަރުކާރުގެ މުހިންމު އެއް ވައުދު ކަމުގައިވާ، ރާއްޖޭގެ ކޮންމެ އަތޮޅެއްގައި މަދުވެގެން އެއް ކުޅި، އެއް ފަރު އަދި އެއް ރަށް ހިމާޔަތްކުރުމަށް، ތިމާވެށިގެ ގޮތުން މުއްސަނދި ތަންތަނަށް މިފަދަ މެނޭޖްމަންޓް ޕްލޭންތައް ހެދުމުގެ މުހިންމުކަން ވަނީ ފާހަގަކޮށްފައެވެ.\nހިމާޔަތްކޮށްފައިވާ ތަންތަނުގެ އިތުރުން، މީހުން ދިރިއުޅޭ ރަށްތަކަށް ވެސް ތިމާވެށީގެ މެނޭޖްމަންޓް ޕްލޭންތައް އެކުލަވާލަންޖެހޭ ކަމަށާއި، އެހެންނޫންނަމަ މުސްތަގުބަލުގައި އެރަށްރަށުގެ ވެށި މިހާރަށްވުރެ ބޮޑަށް ނިކަމެތިވެ ގެއްލިގެންދާނެކަމަށް ކައުންސިލުގެ ރައީސް ވިދާޅުވިއެވެ.\nއެންވަޔަރަންމަންޓް މިނިސްޓްރީއާއި ކަމާގުޅޭ އިދާރާތަކުން ބޮޑުތިލަދުންމައްޗަށް ކުރަމުންދާ ދަތުރުގެ ތެރެއިން މާދަމާ ކެނދިކުޅުދޫގައި ނ. އަތޮޅުގެ ހިމާޔަތްކޮށްފައިވާ ސަރަހައްދުތަކުގެ މެނޭޖްމަންޓް ޕްލޭން އެކުލަވާލުމަށް މަސައްކަތު ބައްދަލުވުމެށް ބޭއްވުމަށްވަނީ ހަމަޖެހިފައެވެ.\nޑރ.ހުސައިން ރަޝީދު ހަސަން ތިމާވެށި ރާއްޖެ ށ ފުނަދޫ ކައުންސިލް އިދާރާ


Kashmir in 4,000 muslimun hayyaru koffi - vNews.mv\nކަޝްމީރުން 4،000 މުސްލިމުން ހައްޔަރުކޮށްފި\nސައިފް އަޒްހަރު 12 September 2019, 18:51\nއިންޑިއާއިން ވެރިކަންކުރާ ކަޝްމީރު ފަޅި، ޖައްމޫ އެންޑް ކަޝްމީރަށް ދީފައިއޮތް ޒާތީ މިނިވަންކަން ނިގުޅައިގަނެ، މިދިޔަ އޮގަސްޓްމަހުގެ5ވަނަ ދުވަހުން ފެށިގެން އެ ސްޓޭޓުން އިންޓަރނެޓާއި، ފޯނުގެ ޚިދުމަތް ކަނޑާލައި، ކާފިއު ހިންގައި، މުޅި ސްޓޭޓް ބަންދުކުރުމަށްފަހު އިންޑިއާގެ ސަލާމަތީ ބާރުތަކުން މިހާތަނަށް ހަތަރުހާހާ ގާތްކުރާ އަދަދަކަށް މުސްލިމުން ހައްޔަރު ކޮށްފިއެވެ.\nމިހާތަނަށް ހައްޔަރުކުރި މީހުންގެ އަދަދު ހާމަވެފައިވަނީ، އިންޑިއާ ސަރުކާރުގެ ރަސްމީ ތަފާސްހިސާބުތަކުންނެވެ. މިމައުލޫމާތު އާންމު ކޮށްފައިވަނީ މި ސެޕްޓެމްބަރު މަހުގެ6ވަނަ ދުވަހުއެވެ.\nތަފާސްހިސާބުތައް ބުނާގޮތުން، އިންޑިއާއިން ވެރިކަންކުރާ ކަޝްމީރު ފަޅި ބަންދުކުރުމަށް ފަހު މިހާތަނަށް ތިންހާސް އަށްސަތޭކަ މީހުން ހައްޔަރު ކޮށްފައި ވެއެވެ. އަދި އޭގެ ތެރެއިން ދެހާސް ހަސަތޭކަ މީހުން ފަހުންވަނީ ދޫކޮށްލާފައެވެ.\nކަޝްމީރުގެ މިހާ ގިނަ އަދަދެއްގެ އާންމު ރައްޔިތުން ހިފައި ހައްޔަރު ކޮށްގެން އިންޑިއާއިން އުޅޭނީ ކީއްވެގެން ކަމެއް ނުބުނެއެވެ.\nއެހެން ނަމަވެސް، އިންޑިއާގެ އޮފިޝަލަކު ވިދާޅުވެފައިވަނީ، ގިނަ މީހުން ހައްޔަރު ކޮށްފައިވަނީ ޕަބްލިކް ސޭފްޓީ އެކްޓްގެ ދަށުން ކަމަށެވެ. އެއީ، ޖައްމޫ އެންޑް ކަޝްމީރުގައި ތައާރަފް ކޮށްފައިވާ ގާނޫނެކެވެ. އެ ގާނޫނުގެ ދަށުން އެއްވެސް ޝަރީއަތަކާ ނުލައި ދެ އަހަރުވަންދެން މީހުން ބަންދުކޮށްފައި ބޭތިއްބެވެ.\nހައްޔަރުކޮށްފައިވާ މީހުންނާ ގުޅޭ ތަފާސްހިސާބުން މިހާތަނަށް ހައްޔަރުކުރި މީހުންގެ އަދަދުތަކާއި، އެމީހުން ހައްޔަރުކުރި ތަނާއި ވަގުތާއި، އެއީ ކޮންބައެއްކަންވެސް ހިމަނާފައި ވެއެވެ.\nކަޝްމީރަށް ދީފައިއޮތް ޒާތީ މިނިވަންކަން ނިގުޅައިގަތުމަށްފަހު، އިންޑިއާއިން މިހާތަނަށްވަނީ ކަޝްމީރުގެ ދުއިސައްތައަށްވުރެ ގިނަ ސިޔާސީ ލީޑަރުންވެސް ހައްޔަރު ކޮށްފައެވެ. ހައްޔަރު ކޮށްފައިވާ ސިޔާސީ ލީޑަރުންގެ ތެރޭގައި ކަޝްމީރުގައި ކުރިން ޗީފް މިނިސްޓަރުކަން ކުރެއްވި ދެ ބޭފުޅުންވެސް ހިމެނިވަޑައި ގަންނަވައެވެ.\nހައްޔަރު ކޮށްފައިވާ ސަތޭކައެއްހާ ސިޔާސީ ލީޑަރުންނާއި، އެކްޓިވިސްޓުންނަކީ އިންޑިއާގެ ކިބައިން ކަޝްމީރު މިނިވަންކުރުމަށް މަސައްކަތްކުރާ ޖަމާއަތްތަކަށް ނިސްބަތްވާ މީހުންނެވެ.\nއިންޑިއާއިން ހައްޔަރު ކޮށްފައިވާ ކަޝްމީރުގެ ތިންހާހަށްވުރެ ގިނަމީހުންނަކީ، އިންޑިއާގެ ސަލާމަތީ ބާރުތަކާ ދިމާއަށް އޮށްގާ އުކައިގެން ހައްޔަރު ކޮށްފައިވާ މީހުންނެވެ.\nޖައްމޫ އެންޑް ކަޝްމީރުގެ ޖަލުތައް ފުރިގެން، އިންޑިއާއިން ހައްޔަރު ކޮށްފައިވާ ބައެއްމީހުން އިންޑިއާގެ އެހެން ސްޓޭޓްތަކުގެ ޖަލުތަކަށް ގެންދާއިރު، މިދިޔަ އާދީއްތަ ދުވަހުވެސް 85 ގައިދީއަކު ވަނީ އިންޑިއާގެ އުތުރުގެ އާގްރާގެ ޖަލަކަށް ބަދަލުކޮށްފައެވެ.\nއެމްނެސްޓީ އިންޓަރނޭޝަނަލް އިން ބުނެފައިވަނީ، މުވާސަލާތީ ޚިދުމަތް ކަނޑައި، ހަމައެއްލަމައެއްނެތި މީހުން ހައްޔަރު ކުރުމުގެ ސަބަބުން އާންމުންގެ މެދުގައި ވަރަށް ބޮޑު ބިރުވެރިކަމެއް ފެތުރިފައިވާ ކަމަށެވެ. އަދި މަސްރަހް އިތުރަށް ގޯސްވެފައިވާ ކަމަށެވެ.


އިތުރު 820 މީހަކު ވެކްސިން ފުރިހަމަކޮށްފި އިތުރު 820 މީހަކު ވެކްސިން ފުރިހަމަކޮށްފި\nއިތުރު 820 މީހަކު ވެކްސިން ފުރިހަމަކޮށްފި\n3 އެޕްރިލް، 2021: 2019 ވަނަ އަހަރު ދުނިޔޭގައި ފެތުރެން ފެށި، ކޮވިޑް-19، ބަލިމަޑުކަން އަރައިގަތުމަށް އުފައްދާފައިވާ ވެކްސިންގެ ދެވަނަ ޑޯޒް ޖަހަން ރާއްޖޭގައި ފެށުން - ފައިލް ފޮޓޯ: އަލީ ނަސީރު/ ޕީއެސްއެމްނިއުސް\nރާއްޖޭގައި އިތުރު 820 މީހަކު ކޯވިޑް-19ގެ ވެކްސިންގެ 2ވަނަ ޑޯޒް ފުރިހަމަކޮށްފިއެވެ. މިއާއެކު ކޯވިޑް ވެކްސިންގެ2ޑޯޒް ފުރިހަމަކުރި މީހުންގެ ޢަދަދު މިހާރު ވަނީ 180،256 އަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)ގެ ތަފާސް ހިސާބުތައް ދައްކާގޮތުން ކޯވިޑުން ދިފާޢުވުމަށް ވެކްސިންގެ 2ވަނަ ޑޯޒް ޖެހި 820 މީހުންގެ ތެރޭގައި ހިމެނެނީ މާލޭ ސަރަޙައްދުން ވެކްސިން ޖެހި 312 މީހަކާއި، އަތޮޅުތަކުން ވެކްސިން ޖެހި 508 މީހުންނެވެ. މިއާއެކު ރާއްޖޭގައި ވެކްސިން ފުރިހަމަ ކުރި މީހުންގެ ޖުމްލަ ޢަދަދު މިވަނީ 180،256 އަށް އަރާފައެވެ.\nވޭތުވެދިޔަ 24 ގަޑިއިރު ތެރޭގައި ރާއްޖެއިން ކޯވިޑް ވެކްސިންގެ ފުރަތަމަ ޑޯޒް 344 މީހަކު ވަނީ ޖަހާފައެވެ. އޭގެ ތެރޭގައި މާލެއިން ފުރަތަމަ ޑޯޒް ޖެހި 249 މީހަކާއި، އަތޮޅުތަކުން ވެކްސިން ޖެހި 95 މީހަކު ހިމެނެއެވެ. ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ ޢަދަދު މިހާރު ވަނީ 314،538 އަށް އަރާފައެވެ.


Noosverin magu mahchah nikuiy ahareh Noosverin magu mahchah nikuiy ahareh\nނޫސްވެރިން މަގު މައްޗަށް ނިކުތް އަހަރެއް\nނޫސްވެރިން މަގުމަތީގައި ޝުއޫރު ފާޅުކުރަނީ: ހަވީރު ހުއްޓާލުމަކީ ނޫސްވެރިން ކަންބޮޑުވި މައްސަލައެއް - އަވަސް ފޮޓޯ: އަހުމަދު ޝުރާއު\nނިމިދިޔަ އަހަރަކީ ރާއްޖޭގައި މުޒާހަރާތައް މަދު އަހަރެކެވެ. އެހެނަސް މަދު ނޫނީ މަގު މައްޗަށް ނުނިކުންނަ ނޫސްވެރިން ވަނީ މިދިޔަ އަހަރު މަގު މައްޗަށް ޝުއޫރު ފާޅުކޮށްފަ އެވެ. ނޫސްވެރިންނާ ގުޅުން ހުރި ބޮޑެތި ކަންކަން މިދިޔަ އަހަރު ވަނީ ހިނގާފަ އެވެ.\nނިމިގެން ދިޔަ އަހަރު މުޅި ނޫސްވެރިކަމަށް ވެސް އެންމެ ބޮޑު މާޔޫސްކަމެއް ގެނުވީ، ރާއްޖޭގައި އެންމެ ގިނަ ދުވަސްވީ، އަދި އެންމެ ގިނަ ނޫސްވެރިން އުފެއްދި ހަވީރު ނޫސް ހުއްޓާލުމެވެ. އެ ނޫސް ހުއްޓާލީ، މިލްކިއްޔާތާ ގުޅޭ ގޮތުން ސިވިލް ކޯޓަށް ވެއްދި މައްސަލައަކާ ގުޅިގެންނެވެ.\nނޫހުގެ މަސްއޫލުވެރިޔާ ޒާހިރު ހުސެއިންއާ ދެކޮޅަށް އެ ނޫހުގެ އެހެން ހިއްސާދާރުން ހުށަހެޅި މައްސަލަ ނިމިގެން ދިޔައީ ހަވީރުގައި މަސައްކަތް ކުރި އެއްވެސް މުވައްޒަފަކަށް އެ ނޫހެއްގައި ދެ އަހަރުވަންދެން މަސައްކަތް ނުކުރެވޭނެ ކަމަށް ހުކުމްކުރުމާއެކު އެވެ. އެ މައްސަލަ ވަނީ ހައިކޯޓުގައި އިސްތިއުނާފުކޮށްފަ އެވެ. މި ހުކުމާ ހަވީރު ހުއްޓާލުމަށް ހުކުމް ކޮށްފައިނުވީ ނަމަވެސް ހުކުމް އައުމުގެ ކުރިން ހަވީރު ހުއްޓާލައި މުޅިން އާ ނޫހެއް ހަވީރުގައި މަސައްކަތްކުރި މުވައްޒަފުން ވަނީ އުފައްދާފަ އެވެ.\nނޫސްވެރިން މަގުމަތީގައި ޝުއޫރު ފާޅުކުރަނީ: އަބުރު ބިލާ ގުޅިގެން ނޫސްވެރިންގެ ބޮޑު ކަންބޮޑުވުންތަކެއް އޮތް - އަވަސް ފޮޓޯ: އަހުމަދު ޝުރާއު\nއެންމެ ފުރަތަމަ ނޫސްވެރިން މަގު މައްޗަށް ވެސް ނިކުމެފައިވަނީ އެ މައްސަލާގަ އެވެ. ހަވީރު ހުއްޓާލި މައްސަލާގައި ރައީސް އޮފީސް ދޮށަށް އެއްވި ނޫސްވެރިން އެއްވި އެވެ. އެ ދުވަހު ބައެއް ނޫސްވެރިން ހައްޔަރު ވެސް ކުރި އެވެ. އެހެނަސް އެއިން އެއްވެސް ނޫސްވެރިއަކަށް ދައުވާއެއް ނުކުރެ އެވެ.\nއެ ދުވަހު ހައްޔަރުކުރި ނޫސްވެރިންނަށް ދައުވާ ނުކުރި ނަމަވެސް މިދިޔަ އަހަރުގެ ތެރޭގައި ހަތަރު ނޫސްވެރިއެއްގެ މައްޗަށް ވަނީ ޖިނާއީ ދައުވާ އުފުލާފަ އެވެ. އެއީ ރާއްޖެޓީވީގެ ދެ ނޫސްވެރިއެއް ކަމަށްވާ މުހައްމަދު ވިސާމާއި ލީވާން ނަސީރާއި ރާއްޖެޓީވީގެ ސީއީއޯ ހުސެއިން ފިޔާޒު މޫސާ އާއި އެ ޗެނަލްގެ ކެމެރާމަން އާދަމް ޒަރީރުގެ މައްޗަށެވެ. އެ ހަތަރު ނޫސްވެރިންނަށް ވެސް ކޮށްފައިވަނީ ފުލުހުންގެ ދައުރަށް ހުރަސް އެޅުމުގެ ދައުވާ އެވެ. އަހަރު ނިމިގެން ދިޔައިރު ވިސާމާއި ލީވާންއަށް ކުށްވެރިވެއްޖެ ކަމަށް ވަނީ ކަނޑައަޅާފަ އެވެ. މި މަހުގެ ތެރޭގައި އެ ދެ ނޫސްވެރިންނަށް ހުކުމް ކުރާނެ އެވެ.\nމިދިޔަ އަހަރު ދެވަނަ ފަހަރަށް ނޫސްވެރިން މަގު މައްޗަށް ނިކުތީ، އަބުރުގެ ބިލެއްގެ ގޮތުގައި ނޫސްވެރިންކަމުގެ މިނިވަންކަމަށް ހުރަސްއެޅޭ ގޮތަށް ބިލެއް މަޖިލީހަށް ވައްދާ މައްސަލާގަ އެވެ. ވިލިމާލެ ދާއިރާގެ މަޖިލިސް މެންބަރު އަހުމަދު ނިހާން ހުށަހެޅުއްވި އެ ބިލުގައި ނޫސްވެރިންގެ ގިނަ ކަންބޮޑުވުންތަކެއް ހުރުމުން މީޑިއާގެ ގިނަ ފަރާތްތަކުން ވަނީ ހަމަހިމޭން އިހުތިޖާޖެއްކޮށްފަ އެވެ. އެ އިހުތިޖާޖާއި އެހެން ވެސް ހަރަކާތްތަކުގެ ސަބަބުން ނިހާން ވަނީ އެ ބިލް އަނބުރާ ގެންދަވާފަ އެވެ.\nޖިނާއީ ދައުވާ އުފުލާފައިވާ ތިން ނޫސްވެރިން: މިއީ ފަހުގެ ތާރީހެއްގައި ޖިނާއީ ދައުވާއެއް ނޫސްވެރިއަކަށް އުފުލި އަހަރު - އަވަސް ފޮޓޯ: އަހުމަދު ސައްފާހު\nބިލަށް ބަދަލުތަކެއް ގެނެސް، އަބުރު ރައްކާތެރިކުރުމާއި ހިޔާލު ފާޅުކުރުމުގެ މިނިވަންކަމުގެ ބިލްގެ ނަމުގައި މަޖިލީހަށް ބިލް ދެން ވެއްދީ ދުއާފަރު ދާއިރާގެ މެންބަރު ޖައުފަރު ދާއޫދެވެ. އޭނާ ހުށަހެޅުއްވި ބިލްއާމެދު ކަންބޮޑުވުން ފާޅުކޮށް ވެސް އެއް ރޭ ނޫސްވެރިން ވަނީ ހިނގާލުމެއް ބާއްވާފަ އެވެ. އެ ބިލް ފާސްކޮށްފައިވަނީ ރާއްޖޭގެ ހުރިހާ ބޮޑެތި މީޑިއާއެއް މަޖިލީހުގެ ކޮމެޓީއަށް ހާޒިރުކޮށް ކަންބޮޑުވުންތައް އަޑުއެހުމަށްފަހު އެވެ.\nއަބުރުގެ ގާނޫނު މިހާރު ތަސްދީގުކޮށް އަމަލުކުރަން ފަށާފައިވާއިރު "މިހާރު" ނޫހުގައި ލިޔެފައިވާ ހަބަރާ ގުޅިގެން އަބުރުގެ މައްސަލަ ފުލުހުން ދަނީ ތަހުގީގުކުރަމުންނެވެ. އަދި "އަވަސް"، "ސަން" އަދި "މިހާރު"ގައި ލިޔެފައިވާ ހަބަރަކާ ގުޅޭ މައްސަލަ ވެސް އެ ގާނޫނުގެ ދަށުން މޯލްޑިވްސް މީޑިއާ ކައުންސިލުން ދަނީ ބަލަމުންނެވެ. ރާއްޖެ ޓީވީ، ސަންގު ޓީވީ އަދި ޗެނަލް 13 ގެ މައްސަލަ ވެސް ބްރޯޑްކާސްޓިން ކޮމިޝަނުން ދަނީ ބަލަމުންނެވެ.\nއަބުރުގެ ގާނޫނު ފާސްވިތަނާހެން ރާއްޖޭގައި އުފެއްދި އެންމެ ފުރަތަމަ އަމިއްލަ ޓީވީ ސްޓޭޝަނުން ވަނީ އެ ޓީވީ ސްޓޭޝަން ބަންދުކޮށްފަ އެވެ. "ދި ޓީވީ"އިން ވަނީ އެ ޓީވީގެ ހިދުމަތް ކުއްލި ގޮތަކަށް ހުއްޓާލާފަ އެވެ. އެ ޓީވީ ހުއްޓާލިއިރު ފަސް އަހަރުވަންދެން ހިނގަމުން ދިޔަ "ސީއެންއެމް" ވެސް ވަނީ ކުއްލި ގޮތަކަށް ހުއްޓާލާފަ އެވެ. އެ ނޫހުގައި މަސައްކަތްކުރި މުވައްޒަފުން މިހާރު ވަނީ އާ ނޫހެއް އުފައްދާފަ އެވެ.


Iftar ge sufura mathin: Kadhuru | ThePress\nއިފްތާރުގެ ސުފުރާ މަތިން: ކަދުރު\n13 April 2021, 13:49\nކަދުރު ރުކަކަށް އަރާ އޮތް މީހެއް / ފޮޓޯ: ޔޫޓިއުބް\nކަދުރަކީ ދިވެހިންނަށް އިތުރު ތައާރަފަކަށް ބޭނުންވާނެ މޭވާއެއް ނޫނެވެ. ވަކީން ހާއްސަކޮށް، ބަރަކާތްތެރި ވެގެންވާ މި މައްސަރާއި ކަދުރުގެ ގުޅުމަކީ ބަދަހި ގުޅުމެކެވެ. ރޯދަމަހާ ދިމާކޮށް ކަދުރު ހޯދުމަކީ ދިވެހިންގެ ތެރޭގައި ޒަމާނުއްސުރެ އޮތް ސަގާފަތެކޭވެސް ބުނެވިދާނެއެވެ.\nމި ކަދުރު ދިވެހިންނާ ހިސާބަށް ދަތުރު ކުރަނީ އިންތިހާ ދުރު ރާސްތާތަކުން ކަމުގައި ވީ ނަމަވެސް، މިއީ ރޯދަ މަހު، ދިވެހިންގެ ހިތްތަކާ އެންމެ ދޯޅަ އެއް މޭވާއެވެ. ކަދުރު ރުއްތައް އާންމު ކޮށް ހެދެނީ މެދުއިރުމައްޗާއި އުތުރު އެފްރިކާ ސަރަހައްދުގެ ގައުމުތަކުގައެވެ.\nރަމަޟާން މަހަށް ހާއްސަކޮށްގެން ކަދުރު ގަތުމަށް ސްރީނަގަރުގެ ބާޒާރެއްގައި އާންމުން ހަރަކާތްތެރިވަނީ/ފޮޓޯ: އޭ.އެން.އައި\nދީނީ ގޮތުން ބަލާއިރުވެސް ކަދުރު ހާއްސައެވެ. އިސްލާމް ދީނުގެ އަލީގައި، ނަފްސަށް ފަރުވާދޭނެ ގޮތްތައް ބަޔާންކޮށްދެއްވަމުން، މުސައްނިފު އާމިރު އަޔާދު، އޭނާގެ ފޮތް، "ހީލިންގް ބޮޑީ އެންޑް ސޯލް"ގައި ލިޔުއްވާފައި ވާ ގޮތުގައި، ކީރިތި ޤުރުއާނުގައި، ކާތަކެތީގެ މަސްދަރުތަކުގެ ތެރެއިން، އެންމެ ގިނަ އަދަދަކަށް ނަންގަނެވިފައިވަނީ ކަދުރުގެ ވާހަކައެވެ.\n"އަދި ޚަލްޤުތަކުންނަށްޓަކައި އެ ކަލާންގެ ބިން ލައްވާފައިވެއެވެ. އެ ބިމުގައި މޭވާއާއި، އެތްތަކުގެވެރި ކަދުރު ރުއްތައް ވެއެވެ."\n(އައް-ރަޙްމާން ސޫރަތް، 10-11)\n"އަދި ކަދުރުރުއްތަކާއި، މޭބިސްކަދުރުގެ ބަގީޗާތައް ތިމަސްރަސްކަލާންގެ އެ ބިމުގައި ލެއްވީމެވެ. އަދި ފެންއާރުތައް އެބިމުގައި ހިންގެވީމެވެ."\n(ޔާސީން ސޫރަތް، 34)\nމި އުއްމަތުގެ ރަސޫލާ މުހައްމަދު صلى الله عليه وسلم، އިތުރު ކާތަކެއްޗާއެކު ކަދުރު ފަރީއްކުޅުއްވުމަށް ގަޔާވެވަޑައިގަތެވެ. އެގޮތުން، ކިއުކަމްބާއާއެކު ކަދުރު ފަރީއްކުޅުއްވިއެވެ. މީގެ އިތުރުން، ބަޓަރު، ޕާން އަދި ކަރައާއެކުވެސް އެކަލޭގެފާނު ކަދުރު ފަރީއްކުޅުއްވިއެވެ.\nރޯދަ ވީއްލާ ވަގުތުގައިވެސް، ވީ ވަރަކުން ކަދުރު ބޭނުން ކުރުމަށް ރަސޫލާ މުހައްމަދު صلى الله عليه وسلم، ވަނީ އިރުޝާދު ދެއްވާފައެވެ.\nކަދުރު / ފޮޓޯ: ސޯޝަލް މީޑިއާ\nކަދުރުން ލިއްބައިދޭ ސިއްހީ ފައިދާތައް އިންތިހާއެވެ. ހަށިގަނޑަށް ފައިދާހުރި ކެއުމެއްގައި ނަމަ، ކަދުރު ހިމަނަންވާނެ ކަމަށް ބުނެއެވެ. ކަދުރުގައި ކާބޯހައިޑްރޭޓް، ފެޓް، ޕްރޮޓީން އަދިވެސް ހަށިގަނޑަށް ބޭނުންތެރި ވިޓަމިންތައް އެކުލެވެއެވެ.ބަނޑު ހިކުން ފަދަ ކަންކަމުން ފެށިގެން، ހިތުގެ ބައްޔާއި ކެންސަރު ބަލީގެ މީހުންނަށްވެސް ކަދުރުގައި ފައިދާވެއެވެ.\nކަދުރުގައި ފެނަށްގިރޭ ވައްތަރުގެ ފައިބަރާއި، ފެނަށް ނުގިރޭ ވައްތަރުގެ ފައިބަރު ވެސް ހިމެނެއެވެ. މިސަބަބާހުރެ ކަދުރަކީ ބަނޑުހިކުން ކުރިމަތިވެފައިވާ މީހުން ބޭނުންކުރަން ރަގަޅު އެއްޗެކެވެ.\nކަދުރުގައި ހިމެނޭ ނިކޮޓިނިކް ޕްރޮޕަޓީސް ސަބަބުން ގޮހޮރުގެ އެކިއެކި މައްސަލަތަކަށް ލުއިކަން ގެނެސް ދެއެވެ. ގަވާޢިދުން ކަދުރު ބޭނުންކުރާނަމަ، ގޮހޮރުގެ މައްސަލަތައް މެދުވެރިން ކުޑަކޮށް ދެއެވެ.\nކަދުރު ކޯންޏެއް / ފޮޓޯ: ޖެނެޓިކް ލިޓްރަސީ ޕްރޮޖެކްޓް\nކަދުރު ބޭނުންކުރުމަކީ އޭގައި ހިމެނޭ ތަފާތު މާއްދާތަކުގެ ސަބަބުން އެތަކެއް ކެންސަރުން ދުރުކޮށް ރައްކާތެރިވުމުގައި އެހީތެރިވެދޭ ކަމެކެވެ. ކަދުރުގައި އެންޓި އޮކްސިޑެންޓް އެކުލެވިގެން ވުމަކީ ފްރީ ރެޑިކަލްތަކުން ހަށިގަނޑުގެ ސެލްތައް މިންޖުކޮށްދީ، ކެންސަރުފަދަ ބަލިތައް އުފަންވެގެން އައުން ކުޑަކޮށްދޭ ކަމެކެވެ.\nކަދުރަކީ ދަގަނޑުން މުއްސަދިވެފައިވާ ކާނާގެ ބާވަތެކެވެ. މިސަބަބާހުރެ، ލޭމަދުވުން ކުރިމަތިވެފައިވާ މީހުންނަށް ލޭގެ ދަގަނޑުގެ ބައި ރަގަޅު ކުރުމުގެ ގޮތުން ކަދުރު ކެއުމަށް އިރުޝާދު ދެއެވެ.\nދިރާސާތަކުން ދައްކާ ގޮތުގައި މާބަނޑު މީހުން ކަދުރު ބޭނުންކުރުމަކީ ރަހިމުގެ މަސްތަކުގެ ބާރުގަދަކޮށްދޭ ކަމެކެވެ. މިއީ ވިހަން ކައިރިވުމުން ވަރަށް ބޭނުންތެރި ކަމެކެވެ. އަދި ބުނެވޭގޮތުގައި ވިހެއުމުގައި ތެރޭގައި ރަހިމުގެ ދޮރު ފުޅާކުރުމުގައި ވެސް ކަދުރު ބޭނުންކުރުން އެހީއަކަށް ވެއެވެ. ގާތުންދޭ ދުވަސްވަރު ކަދުރު ބޭނުންކުރުމަކީ އެކަމުގެ ސަބަބުން މައިމީހާގެ ގާތުން ދަރިފުޅަށް ފޯރުކޮށްދެވޭ ކިރުގައި ހަށިގަނޑަށް ފައިދާހުރި މާއްދާތައް އެކުލެވޭނެ ކަމެކެވެ.\nކަދުރަކީ ހަށިގަނޑަށް ފައިދާ ހުރި ގިނަ މާއްދާތަކެއް އެކުލެވޭ މޭވާއެއް / ފޮޓޯ: ފަސްޓްކްރައި ޕޭރެންޓިންގް\nޑޭޓް ސްޓަފްޑް ކިއުކަމްބާ\n1 ކިއުކަމްބާ (ތޮށި ނުމަށާ)\n½ ޖޯޑު ކަދުރު (އޮށް ނަގާ، ކުދިކޮށް ކޮށާފަ)\n¼ ޖޯޑު ފެން\n¼ ޖޯޑު ޕީކާން ނުވަތަ ވޯލްނަޓް (ޓޯސްޓުކޮށް، ކޮށާފަ)\nއެކި ކަހަލަ ފަތްޕިލާވެލި (އާބްސް، ޒީނަތްތެރި ކުރަން)\n¼ އިންޗި ބޯމިނަށް ކިއުކަމްބާ ފޮތި ފޮއްޗަށް ކޮށާލާ، އަދި މެދުގައިވާ އޮއްތައް ސާފުކޮށް ނަގާ.\nކުޑަ ތަވައަކަށް ފެން އެޅުމަށްފަހު، ކަދުރުތައް ފެނު ކައްކާ. އެއަށްފަހު ގިނި މަޑުކޮށް 15 ވަރަކަށް މިނެޓް ވަންދެން ކައްކާ.\nއުނދުން މަތިން ބޭލުމަށްފަހު ކަދުރުތައް ރަނގަޅަށް ޗިސްކޮށްލާ. ޕޭސްޓަކަށް ވުމުން، ނަޓްސްކޮޅު އެއްކޮށްލާ.\nއެއަށްފަހު، ކިއުކަމްބާ ފޮތި ތެރެއަށް ކަދުރު އަދި ނަޓް ޕޭސްޓް ކޮޅު އަޅާ، ފިއްތާލާ.\nބޭނުން ނަމަ އެކި ކަހަލަ އާބްސް ބޭނުންކޮށްގެން ޑިޝް ޒީނަތްތެރި ކުރެވިދާނެ.\nކަދުރަކީ އޭގެ ފައިދާ އިންތިހާއަށް ގިނަ އެއްޗަކަށް ވާ ފަދައިން ކަދުރު ބޭނުން ކުރެވޭނެ ތަފާތު ގޮތްތައްވެސް ހުރެއެވެ. އެގޮތުން، ކިރާއި ޔޯގަޓާއެކުގައިވެސް ކަދުރު ބޭނުން ކުރެވިދާނެއެވެ. އަދި އިތުރު އެއްޗަކާ އެއް ނުކޮށްވެސް، ކަދުރަކީ އަނގަޔަށް މީރު މޭވާއެކެވެ.\nރިޕޯޓް ރޯދަ ކާބޯތަކެތި ދީން ލައިފްސްޓައިލް


India ge yatheemu khaanaa ehgai thibi dhivehi2kudhin Rajje athuvejje | Mihaaru\nޚަބަރު / އއ. އުކުޅަސް\nއިންޑިއާގެ ޔަތީމުޚާނާއެއްގައި ތިބި ދިވެހި ދެ ކުދިން ރާއްޖެ އަތުވެއްޖެ\nއިންޑިއާގެ ޔަތީމުޚާނާގައި ތިން ކުދިން ތިބި ދުވަސްވަރު ނެގި ފޮޓޯއެއް: އެންމެ ދޮށީ ކުއްޖާ ރާއްޖެ އައީ މިދިއަ އަހަރު -- ފޮޓޯ: ރާއްޖެ އެމްވީ\n06 އެޕްރީލް 2018 - 15:53\nއިންޑިއާގެ ޓްރިވެންޑްރަމްގައި ހުރި ޔަތީމުޚާނާއެއްގައި ތިބި ދިވެހި ދެ ކުދިން އެނބުރި، އެކުދިންގެ ބައްޕަ ކައިރިއަށް، ރާއްޖެ އަތުވެއްޖެ އެވެ.\nއިންޑިއާގެ އަންހެނަކާ ކައިވެނިކޮށްގެން އުޅުނު އއ. އުކުޅަހު މީހަކަށް ލިބުނު ތިން އަންހެން ކުދިން، ޔަތީމުޚާނާއެއްގައި ގާތްގަނޑަކަށް ހަތަރު އަހަރެއްހާ ދުވަހު ހޭދަކުރި އެވެ. އޭގެ ތެރެއިން އެންމެ ދޮށީ ކުއްޖާ ރާއްޖެ ގެނައީ މިދިއަ އަހަރުގެ މާޗް މަހު އެވެ.\nއެ ކުދިންގެ ބައްޕަގެ އާއިލާ މީހަކު މިއަދު ބުނީ ޔަތީމުޚާނާގައި އެންމެ ފަހުން ތިބި ދެ ކުދިން ރާއްޖެ އައީ އެ ކުދިންގެ މަންމައާ އެކު މިދިޔަ ހަފުތާގައި ކަމަށެވެ.\nއުމުރުން 12، 10 އަދި ހަތް އަހަރުގެ ތިން ކުދިން ޔަތީމުހާނާއަށް ލީ، އެ ކުދިން ގޮވައިގެން މަންމަ އިންޑިއާ އަށް ގޮސް އެނބުރި ނާންނަން ނިންމުމަށް ފަހު އެވެ. އޭނާ ބުނެފައިވާ ގޮތުގައި އެ ކުދިން ޔަތީމުހާނާއަށް ލީ ބެލޭނެ ގޮތެއް ނެތިގެންނެވެ.\n"އެ ކުދިންގެ މަންމަ އެ ކުދިން ގޮވައިގެން ފިލައިގެން ދިޔަ ފަހުން ހަބަރެއް ނުވެ އެތައް ދުވަހެއްވި ފަހުން އެނގުނީ ކުދިން ތިބި ތަނެއް. އޭގެ ފަހުން ކޮންމެ ދެ މަހަކުން އެއް މަހު ކަހަލަ ގޮތަކަށް ކުދިންނާ ބައްދަލުކުރަން އަޅުގަނޑުމެން އިންޑިއާއަށް ގޮސް ކުދިން ގެނެވޭތޯ މަސައްކަތްކުރިން،" އެކުދިންގެ އާއިލާގެ މީހާ ކިޔައިދިނެވެ.\n"އެ ކުދިން ރާއްޖެ ގެނެވޭތޯ ސަރުކާރުގެ ކަމާ ބެހޭ އިދާރާތަކުގައި ވެސް އެދުނު. ނަމަވެސް އެއްވެސް ތަނަކުން އެއްބާރުލެއް ނުލިބުނު."\nބައްޕައާ ކުދިން ހަވާލުކުރަން މަންމަ ދެކޮޅުހެދުމުން އިންޑިއާގެ ކަމާ ބެހޭ ފަރާތްތަކުން ވެސް އެ ކުދިން ޔަތީމުހާނާ އިން ނެރެދީފައެއް ނުވެ އެވެ. އެންމެ ދޮށި ކުއްޖާ ރާއްޖެ އައީ އޭނާ އަމިއްލައަށް އެދިގެންނެވެ.\nއާއިލާގެ ފަަރާތުން ވާހަކަ ދެއްކި މީހާ ބުނި ގޮތުގައި ދެ ކުދިން ގޮވައިގެން މަންމަ އައީ އޭނާ ވަރިވެވޭނީ އެ ކުދިން ހަވާލުކުރުމުން ކަމަށް އެންގުމުންނެވެ. އެކަމަކު އަދިވެސް ދެ ކުދިން އެ މީހުންގެ ބައްޕައާ ހަވާލުނުކުރާ ކަމަށް ބުންޏެވެ.\n"އަދިވެސް އެ ކުދިން އަޅުގަނޑުމެންގެ އާއިލާއާ ހަވާލެއް ނުކުރެވޭ. ނަމަވެސް އަޅުގަނޑުމެން ބޭނުމެއް ނުވޭ ދެން އެ ކުދިން އެނބުރި ގެންދާކަށް. އެ ކުދިންގެ މަންމަ ކައިރީގައި ބުނެފިން ދެން އެ ކުދިން ނުގެންދެވޭނެ ކަމަށް،" އެ މީހާ ބުންޏެވެ.\nއޭނާ ބުނީ އެ ކުދިން ބެލޭނެ ފެންވަރު ކުދިންގެ ބައްޕަގެ އާއިލާގައި އެބަހުރި ކަމަށެވެ. އަދި އެ ކުދިން ހަތަރު އަހަރެއްހާ ދުވަހު ޔަތީމުޚާނާއެއްގައި ހޭދަކުރުމުން އުޅުމަށާއި އެނޫން ކަންކަމަށް ވެސް ވަރަށް ބޮޑަށް ބަދަލު އައިސްފައި ކަމަށް ބުންޏެވެ.\n"ކުދިން ގޮވައިގެން އަންނަން ބުނީމަ ކުދިންގެ މަންމަ އައީ. ކޮންމެ އަގެއް ދީގެން ވެސް މިތަނުގައި ބައިތިއްބަން ބޭނުން. އަޅުގަނޑުމެން ބޭނުން އެ ކުދިން އަނބުރާ ނުގެންދެވޭނެ ގޮތެއް ދައުލަތުން ހަދައިދޭން،" އެ މީހާ ބުންޏެވެ.\nފެމިލީ ކޯޓު ރާއްޖެ-އިންޑިއާ އއ. އުކުޅަސް\n13 ކޮމެންޓް, 254 ރިއެކްޝަންސް\nސަހަރޯ ހޯވޭ ކޮމެންޓްތައް ކިޔާލާފަ. ހީވަނީ އެކުދިންގެ މަންމަ ކައިރީގަ ހުއްޓާ ކަދަކަމުން މާލެ ގެނެސްގެން އުޅެނީހެން. އެކުދިންކޮޅު ތިބީ ނުބެލިގެން ޔަތީމް ހާނާގައި.\nކުދިންގެ މައްސަލައަކީ ކުޑަ މައްސަލައެއްނޫން. ސަރުކާރުންވެސް ވަދެވޭނެ މިންވަރެއް އޮންނާނީ. މީ ދިވެއްސެއްގެ ދަރިއެކޭ ކިޔާފަ ނުގެނެވޭނެ. މަނމައަކީ އިންޑިއާ މީހެއް. އެޤައުމުގެ ޤަާނޫނީ އުސޫލްތަކެއްވެސް އޮންނާނެ. މަންމަ އާ ދަރިން ވަކިކުރެވޭ ގޮތްތަކެއް ހުންނާނެ. ޚާއްސަކޮށް އަނހެން ދަރިން ތަކެއްގެ ވާހަކަ ތި ދައްކަނީ. ޖަޒުބާތީވެގެން ވާހަކަ ދެއްކިދާނެ. ކަންކަން ކުރަން އޮންނަގޮތާ ބޭނުންހާ ގޮތަކަސް ކުރަން ބޭނުްންވުމާ ތަފާތުވާނެ.\nއަނގަ ތަޅާފަ މީހުންނަށް ގޮތް ދައްކާފަ އެންމެ ފަހުން އެކުދިންގެ މިޒާޖާއި އުޅުން ވަނީ ޔަތީމް ޚާނާއަށް ވައްދައިގެން ހަލާކުކޮށްފައޭ، އެކުދިން ބެލުމަކީ ވާވަރު ކަމެއްނޫނޭ ކިޔައި ތިޔަ ތިން ކުދިން ހަވާލު ކުރާނީ ރާއްޖޭގެ ކުޑަކުދިންގެ ހިޔަލަށް، ޔަތީމް ޚާނާއަށް ނުލާން ވެގެން ހިފަހައްޓާފަ ކުޑަކުދިންގެ ހިޔަލަށް ލީމަ އެވީ ކޯއްޗަކަށް، ގިނަފަހަރު ކަންތައް ވާގޮތް މީ،\nނުރަބޮލަށް މާބޮޑަށް އެނގެނީ...ތީ ކަލޭގެ ދަރިންނަމަ ކަލޭވެސް ހަދާނީ އެހެންތަ...ވާނުވާނޭގި އަނގަ ނުތަޅާ\nއެންމެ ފަހުން އެގޮތަށް ކަންކުރީ ނުރަބޯ ހެން ވަރަށް ހީވާނ ފަށައިފި. އެހާ ވަރަށް މަޢުލޫމާތު އެނގިފައި އޮތީމާ.\nއެކުދިންގެ ހައްގުަގައި ތެދުވުމަށް ޖެންޑާމިނިސްޓރީއައް ގޮވާލަން.\nނަމަކަށް ހުންނަ ތަނެއްތީ!\nރާއްޖޭގެ ގާނޫނު ބުނާގޮތުން ވިއްޔާ ކުދިންގެ މަންމަ ބަލަންހުއްޓާ ކުދިން ލިބޭޏެ ގޮތެއްނޯވޭ. ނަމަވެސް ތިކަހަލަ ކަންތަކުގައި އެންމެ ފަސޭހައިން ގޮތް ނިންމާ ގާނޫނީ ވަކީލު އަދި ކޯޓުގެ ޖަޖުންނަކީ އަދުރޭއާ ނިހާން. އެމީހުން ނިންމީމަ ކުދިންގެ ޕާސްޕޯޓުވެސް ހިފަހައްޓާނެ އެ ހެޔޮ ކޮންމެ ތާކު ޕާސްޕޯޓެއްވިޔަސް. އުންމީދުކުރަން ކުދިންނަށް ރަންގަޅުގޮތްތަކެއް މި ސަރުކާރުން ނިންމާނެކަމަށް.\nއަދި މިގޮތަށް ހަބަރެއް ލިޔެލިޔަސް މީގަ ހަގީގަތުގަ ވީކިހިނެއްކަމެއް ނުވެސް އެނގޭނެ، އެހެންވީމަ ދެފަރާތުގެ ވާހަކަ އަޑުއިވުނީމަ ކާކުތޯ ގޯހީ ނޫނީ ރަގަޅޭ ބުނެވޭނީ، ގައިމު އިރެއްގެ ދެމީހުން ލޯބިން ކައިވެނިކޮށްގެން އުޅުނީމަދޯ ތިންކުދިން ލިބޭނީ.\nމަންމަގެ ނުރުހުމުގައި ތިކަންވެދާނެބާ؟\nކޮންމެހެން ނޫހުގައި ޖަހައި މަޝްހޫރުކުރަންޖެހޭ ކަމެއްތަ! ދެން ކުދިންގެ އާއިލާއިން ރީތިކޮށް ކުދިން ގެންގުޅުނީމަ ވީނު.\nނޫސް ވެރިން މިކަހަލަ ޚަބަރުތައް ނޫހުގައި ޖަހަނީ އިޖްތިމާޢީ މައްސަލަތަކަށްވީމާ މީގެން ފިލާވަޅެއް ލިބޭނެ ބަޔަކުވެސް ތިބޭނެތީވެ. ޤަބޫލު ކުރަން ދަތިވިޔަސް ދިވެހީން އިންޑިއާގެ އަވަށްތަކުން މީހުނާ އިންނަން ފެށި އެއް ސަބަބަކީ ނިކަމެތި މީހަކަށްވީތީ ކައިވެނި ކުރާނެ ދިވެހީން ލިބުމުގައި ދަތިވުން. އެއްބަޔަކަށް ރަނގަޅު ދިރިއުޅުމެއް ލިބުނުއިރު އަނެއްބަޔަކަށް ހިތާމަވެރި އެތައްކަމަކާ ދިމާވެފަ އެބަހުރި. މި ފަދަ ހަބަރުތައް އެނގުމުން މީހުން ކަމެއް ކުރުމުގެކުރިން ވިސްނަންވީ ކަންތައްތައް އިނގޭނެ.\nއެކުދިން މި ކޮޅަށް ގެންނަން އެހީނުވި ބަޔަކު އެކުދިން ދިވެހި ރާއްޖޭގައި ބައިތިއްބަން އެހީވާނެތަ ؟...........


Launch accident gai emme bodah aniyaavi meehaa raajje in beyrah fonuvumah aammun ge eheetheri kamah edhijje | Mihaaru\nމިދިޔަ އަންގާރަދުވަހުގެ ރޭ ހިނގި ލޯންޗް އެކްސިޑެންޓުގައި އަނިޔާވި މީހުން އޭޑީކޭ އަށް ގެންދަނީ: މި އެކްސިޑެންޓުގައި އެންމެ ބޮޑަށް އަނިޔާވީ، ސަމާ އައިލެންޑްގައި ވެއިޓަރަކަށް އުޅޭ ސ. މީދޫ އަލީ ވަސީމަށް.---މިހާރު ފޮޓޯ: ނިޝާން އަލީ\nލޯންޗު އެކްސިޑެންޓުގައި އެންމެ ބޮަޑަށް އަނިޔާވި މީހާ ރާއްޖެއިން ބޭރަށް ގެންދިއުމަށް އާންމުންގެ އެހީތެރިކަމަށް އެދިއްޖެ\n03 ޖޫން 2017 - 00:09 19 comments\nރީތި ރަށް ރިސޯޓު ކައިރީގައި އަޅާފައި އޮތް ދޯންޏެއްގައި، ސަމާ އައިލެންޑް ރިސޯޓުގެ ލޯންޗެއް ޖެހި މިިދިޔަ އަންގާރަދުވަހުގެ ރޭ ހިނގި އެކްސިޑެންޓުގައި ޒަހަމްވި މީހުންގެ ތެރެއިން ހާލު އެންމެ ސީރިއަސްވި މީހާ އިތުރު ފަރުވާ އަށް ރާއްޖެ އިން ބޭރަށް ފޮނުވުމަށް މަސައްކަތް ކުރަމުން އަންނަ ކަމަށް އޭނާގެ އާއިލާ އިން މިރޭ ބުނެފި އެވެ. އަދި އެކަމަށް ވަރަށް ބޮޑު ޚަރަދެއް ކުރަންޖެހޭތީ އެ އާއިލާ އިން ވަނީ އާންމުންގެ އެހީތެރިކަށް އެދިފަ އެވެ.\nމި އެކްސިޑެންޓުގައި އެންމެ ބޮޑަށް އަނިޔާވީ ސަމާ އައިލެންޑް ރިސޯޓުގައި ވެއިޓަރެއްގެ ވަޒީފާގައި އުޅޭ ސ. މީދޫ ހަނދުވަރުމަތީގޭ އަލީ ވަސީމް 30، އަށެވެ. އޭނާގެ ބޮލަށާއި ބޮލުގެ ނާށިގަނޑަށް ބޮޑެތި ޒަހަމްތަކެއް ލިބިފައިވާއިރު، ބޮލުގެ އޮޕަރޭޝަނެއް ވެސް އޭޑީކޭ ހޮސްޕިޓަލުން ވަނީ ކޮށްފަ އެވެ.\nއަލީ ވަސީމްގެ ދައްތަ ފާތިމަތު ވަސީމާ ބުނީ އާއިލާ އިން މިހާރު މަސައްކަތް ކުރަނީ އޭނާ ރާއްޖޭން ބޭރަށް ގެންދިއުމަށް ކަމަށެވެ. ނަމަވެސް ބޭރަށް ގެންދެވޭނީ އެއާ އެމްބިއުލާންސެއްގައި ކަމަށް ޑޮކްޓަރުން ބުނެފައިވާ ކަމަށް އާއިލާ އިން ބުނެ އެވެ.\n"އޭނާގެ ހާލު އަދި ވެސް ވަރަށް ސީރިއަސް. ވެންޓިލޭޓަރުގެ އެހީގައި އެ އޮތީ. އެހެންވެ އަޅުގަނޑުމެން ބޭނުންވަނީ ރާއްޖޭން ބޭރަށް ގެންދަން،" ވަސީމާ ބުންޏެވެ.\nއެއާ އެމްބިއުލާންސަށް އެކަނި ވެސް ދެ މިލިއަނެއްހާ ރުފިޔާ ދައްކަން ޖެހޭއިރު، އަލީ ވަސީމްގެ އާއިލާ އަށް ވަނީ އެ ފައިސާ ހޯދުމުގައި ބޮޑެތި ދަތިތަކާ ކުރިމަތިވެފައި ކަމަށް އޭނާގެ އާއިލާ އިން ބުންޏެވެ.\nލޯންޗް އެކްސިޑެންޓުގައި 14 މީހަކަށް އަނިޔާވެގެން އޭޑީކޭ އަށް ގެންދިޔަ އެވެ. އެކަމަކު އޭގެ ތެރެއިން މިހާރު ފަރުވާ ދެމުން އަންނަނީ ނުވަ މީހަކަށެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ މިހާރު ތިން މީހަކަށް އައިސީޔޫގައި ފަރުވާ ދެމުން އަންނަ ކަމަށެވެ. ދެ މީހަކަށް ހައި ޑިޕެންޑެންސީ ޔުނިޓް (އެޗްޑީއޫ) އަދި ޖެނެރަލް ކެއާއިން ހަތަރު މީހަކަށް ފަރުވާ ދެމުން އަންނަ ކަމަށް ވެސް އަފްއާލް ވިދާޅުވި އެވެ.\nއަފްއާލް ވެސް ވިދާޅުވި ގޮތުގައި އަލީ ވަސީމްގެ ހާލު ވަރަށް ސީރިއަސް އެވެ.\n"އައިސީޔޫގައި ފަރުވާ ދެމުން އަންނަ ދެ މީހުންގެ [އަލީ ވަސީލް ފިޔަވައި] ހާލު އަންނަނީ ރިކަވާ ވަމުން،" އަފްއާލް ވިދާޅުވި އެވެ.\nވަސީމަށް ފައިސާގެ އެހީ ދޭން ބޭނުން ނަމަ (ދިވެހި ރުފިޔާ އެކައުންޓް) 7716310533101 އަދި 7716303934102 (ޑޮަލަރު އެކައުންޓް) އަށް ފައިސާ ފޮނުވައިދިނުމަށް އޭނާގެ އާއިލާ އިން އެދެ އެވެ.\nއިތުރު ލިޔުންތައް އެކްސިޑެންޓް އޭޑީކޭ ހޮސްޕިޓަލް ކަނޑުމަތީގެ ހާދިސާ ސަމާ އައިލެންޑް މޯލްޑިވްސް ވަން އެންޑް އޮންލީ ރީތި ރަށް


Hihki sarahahdhugai eaapoat alhai, kulheegai bandharu tharahgeekoh dhinumah edhihje\nހިއްކި ސަރަހައްދުގައި އެއާޕޯޓް އަޅައި، ކުޅީގައި ބަނދަރު ތަރައްގީކޮށް ދިނުމަށް އެދިއްޖެ\nރިޔާސީ އިންތިހާބުގައި އަޅުއްވައި ދެއްވާނެކަމަށް ރައީސް ޔާމިން ވައުދުވެވަޑައި އެއާޕޯޓް، ކުޅުދުއްފުށީ ހިއްކި ސަރަހައްދުގައި އަޅައިދެއްވާފައި އެސަރަހައްދުގައި ތަރައްގީކުރަން ހަމަޖެހިފައިވާ ބަނދަރު ކުޅި ސަރަހައްދަށް ބަދަލުކުރުމަށް އެދިއްޖެ އެވެ.\nއެއާޕޯޓް އަޅަން ދެ ސަރަހައްދެއް ވާހަކަ ދައްކަމުން ދަނިކޮށް އަނެއްކާ ރޭގައި ވަނީ އެއާޕޯޓް އަޅަން އިތުރު ތަނެއް ރައްޔިތުން ދައްކާފަ އެވެ.\nކުޅުދުއްފުށީ ހާބަރ އެކްޕެންޝަން މަޝްރޫއުއާ ބެހޭ މައުލޫމާތު ކުޅުދުއްފުށީ ރައްޔިތުންނަށް ދިނުމަށް ރޭ ހައުންސިންގ މިނިސްޓްރީން ބޭއްވި ބައްދަލުވުމުގައި ރައްޔިތުންގެ ހިޔާލު ހޯދުމަށް ހުޅުވާލި ފުރުސަތުގައި ވާހަކަ ދައްކަވަމުން މަޝްހޫރު ވިޔަފާރިވެރިޔާ މުހައްމަދު ޒުހެއިރު ވިދާޅުވީ ކުޅުދުއްފުށީގައި އެޅުމަށް ވައުދުވި އެއާޕޯޓް ހިއްކި ސަރަހައްދުގައި އަޅައި ދިނުމަށެވެ. އެސަރަހައްދުން އެއާޕޯޓެއް ހެދޭނެ ވަރުގެ ޖާގަ ލިބޭކަމަށެވެ.\nއަދި ހިއްކި ސަރަހައްދުގައި ތަރައްގީ ކުރަން ހަމަޖެހިފައިވާ ބަނދަރު އުތުރުކޮޅު ކުޅި ސަރަހައްދަށް ބަދަލުކޮށްދިނުމަށެވެ. ކުޅި ސަރަހައްދުގައި ބަނދަރު ތަރައްގީކޮށް، ނެރު އަމީނީމަގާ ދިމާއަށް ކަނޑާދިނުމަށް އޭނާ އެދުނެވެ.\n“ސަރަހައްދީ ބަނދަރުގެ ދެކުނު ކައިރިން ފެށިގެން އުތުރު ބަނދަރާ ހަމައަށް 2000 މީޓަރު ދިގުން އެބަ ލިބޭ. އެއާޕޯޓެއް އަޅައި ވާހަކަ އެބަ ދައްކާ. ފަޅު ހިއްކާފައި ރަންވޭއެއް ހަދާދޭށޭ މޫދުގައި. އެހެންވެއްޖާ 1800 މީޓަރުގެ ރަންވޭއެއް އެބަ ލިބޭ. އެހެންވީމާ 320 އެއާބަސް ޖެއްސޭނެ” މުހައްމަދު ޒުހައިރު ވިދާޅުވި އެވެ.\nމުހައްމަދު ޒުހެއިރު ވިދާޅުވީ އުތުރުކޮޅު ކުޅި ސަހަރައްދުގައި ޝީޓްފައިލްކޮށް ބަނދަރު ތަރައްގީކޮށްދިނުމަށެވެ.\nރިޔާސީ އިންތިހާބުގެ ކެމްޕެއިން ޖަލްސާގައި ރައީސް ޔާމީން ވިދާޅުވީ ކުޅުދުއްފުށީ އުތުރުކޮޅުގައި ފުރަތަމަ ދެ އަހަރު ތެރޭގައި އެއާޕޯޓެއް އަޅާނެ ކަމަށެވެ. ނަމަވެސް އެސަރަހައްދުގައި އެއާޕޯޓް އެޅުމުން އެތަށް މައްސަލަތަކެއް ދިމާވާނެތީ އަދިވެސް ވަނީ އެމަސައްކަތް ނުފެށި އެވެ. އެއާޕޯޓް އަޅައިނެ ތަނަކާ މެދު ހިޔާލު ތަފާތުވުން ތަކެއް ހުރި އިރު ބައެއް ރައްޔިތުން ބޭނުންވަނީ ރަށުގެ އިރުމަތި ފަރާތުގަ އެއާޕޯޓް އަޅަން ށެވެ.


ކޯވިޑް-19 : މޮނިޓަރިންގ ޙާލަތާއެކު ދެއްވަދޫ ރައްޔިތުންނަށް ދަތިތަކެއް ކޯވިޑް-19 : މޮނިޓަރިންގ ޙާލަތާއެކު ދެއްވަދޫ ރައްޔިތުންނަށް ދަތިތަކެއް\nކޯވިޑް-19 : މޮނިޓަރިންގ ޙާލަތާއެކު ދެއްވަދޫ ރައްޔިތުންނަށް ދަތިތަކެއް\nމިދިޔަ މަހުގެ 23ވަނަ ދުވަހު ގއ.ދެއްވަދޫން ކޯވިޑް-19އަށް ޕޮސިޓިވްވެފައިވާ މީހަކު ފެނި އެރަށުގައި ވަނީ ކޯވިޑް ކްލަސްޓަރއެއް އުފެދިފައެވެ. އެގޮތުން މިހާތަނަށް ގިނަ ބަޔަކު ވަނީ އެރަށުން ކޯވިޑް-19އަށް ޕޮޒިޓިވްވެފައެވެ. އަދި އެރަށުގައި އުފެދިފައިވާ ކްލަސްޓަރއާ ގުޅުންހުރި ބަޔަކު ވަނީ ލ.ފޮނަދޫއިންވެސް ފެނިފައެވެ.\nދެއްވަދޫގައި އުފެދިފައިވާ ކްލަސްޓަރގެ ސަބަބުން އެޗްޕީއޭއިން ވަނީ އެރަށް މޮނިޓަރިންގއަށް ލާފައެވެ. އެއާއެކު އެރަށަށް އަރައިފޭބުން ވަނީ މަނާކޮށްފައެވެ. އަދި ދެއްވަދޫގެ ބައެއް ގޭގެވެސްވަނީ ކަރަންޓީނުކޮށްފައެވެ.\nއެއާއެކު އެކި ގޮތްގޮތުން ދެއްވަދޫއަށް ވަނީ ބޮޑެތި ދަތިތަކާ ކުރިމަތިވެފައެވެ.\nގެމަނަފުށން ދެއްވަދޫއަށް ބޯފެން ފޯރުކޮށްދިނުމަށް ތައްޔާރުވަނީ--\nދެއްވަދޫ ކައުންސިލްގެ ރައީސް އިބްރާހީމް ތައުފީޤް ވިދާޅުވީ އެރަށަށް އަރައިފޭބުން މަނާކޮށްފައިވާތީ ދެއްވަދޫގެ އެއްވެސް ދޯންޏަކަށް މަހަށް ނުދެވޭކަމަށެވެ. ވުމާއެކު ރަށަށް މަސް ލިބޭނެ އެއްވެސް ގޮތެއް ނެތް ކަމަށެވެ. އަދި ރަށް މޮނިޓަރިންގގައި އޮތުމުގެ ސަބަބުން ތާނގީތަކަށް ފެން ބަލައި ނުދެވޭކަމަށާއި ފުޅީގައި ބަންދުކޮށްފައިވާ ފެން ރަށުން ހުސްވާމުންދާކަމުގައި އޭނާ ވިދާޅުވިއެވެ. އޭގެއިތުރުން މޫސުން ގޯސްވުމުގެ ސަބަބުން ބޯޓުތަކުން ފިޔާ އަލުވި ގެނައުމުގައިވެސް ލަސްތަކެއް ކުރިމަތިވަމުންދާކަމަށް ކައުންސިލް ރައީސް ވިދާޅުވިއެވެ.\nދެއްވަދޫއަށް ދިމާވެފައިވާ މި ޙާލަތުގައި ބައެއް ކުންފުނިތަކުން އަންނަނީ އެހީތެރިކަން ފޯރުކޮށްދެމުންނެވެ. އެގޮތުން މިފްކޯއިން 50 ކޭހުގެ މަސްދަޅު ފޯރުކޮށްދިނުމަށް ނިންމާފައިވާކަމަށް އޭނާ ވިދާޅުވިއެވެ. އަދި އެމްޑަބްލިޔުއެސްސީން އެރަށަށް ބޯފެން ފޯރުކޮށްދިނުމުގެ މަސައްކަތް ކުރަމުންދާކަމަށްވެސް ކައުންސިލްގެ ރައީސް ތައުފީޤު ވިދާޅުވިއެވެ.\nގެމަނަފުށީ މަސްދޯންޏަކުން ދެއްވަދޫއަށް މަސްފޯރުކޮށްދެނީ--\nމީގެއިތުރުން ހުވަދުއަތޮޅުގެ އެހެން ރަށްރަށުންވެސް އަންނަނީ ދެއްވަދޫއަށް އެހީވުމުގެ މަސައްކަތް ކުރަމުންނެވެ. އެގޮތުން ގއ.ގެމަނަފުށީގެ މަސްދޯންޏަކުން ވަނީ ދެއްވަދޫގެ ރައްޔިތުންނަށް ބޭނުންވާ މަސް ދެއްވަދޫގެ ކައުންސިލާ ހަވާލުކޮށްފައެވެ. އަދި ގެމަނަފުށީގައި ދަނީ ދެއްވަދޫ ރައްޔިތުންނަށް އެހީތެރިވުމުގެ ގޮތުން ޚާއްސަ ހަރަކާތްތަކެއްވެސް ހިނަގަމުންނެވެ. އަދި ގދ.ތިނަދޫ އުތުރު ދާއިރާގެ މެންބަރު ޢަބްދުﷲ މުޣުނީ އާއި ގއ.އަތޮޅު ކައުންސިލުންވެސް އެރަށަށް 200 ކޭސް ފެން ވަނީ ފޯރުކޮށްދީފައެވެ.\nދެއްވަދޫ ރައްޔިތުންނަށް ދިމާވެފައިވާ ދަތިތައް ޙައްލު ކުރުމުގެ ގޮތުން ކައުންސިލުން ވަނީ ޓާސްކް ފޯހެއް އުފައްދަވާފައެވެ. މި ޓާސްކް ފޯހުންދަނީ ޒަރޫރީ ބޭނުންތަކުގައި ރައްޔިތުންނަށް އެހީތެރިކަން ފޯރުކޮށްދެމުންނެވެ. އަދި ސިއްޙީ މަރުކަޒުގެ ބައެއް މުވައްޒަފުން ކަރަންޓީނުވުމުގެ ސަބަބުން ޓާސްކް ފޯހުގެ މުވައްޒަފުން ދަނީ ސިއްޙީ މަރުކަޒުގައިވެސް މަސައްކަތް ކުރަމުންނެވެ.\nދެއްވަދޫއަށް އެހީތެރިވުމަށް ގެމަނަފުށީގައި ކުރިޔަށް ގެންދާ ޙަރަކާތްތަކުގެ ތެރެއިން--\nދެއްވަދޫ ކައުންސިލް ރައީސް ވިދާޅުވި ގޮތުގައި އެޗްއީއޯސީގެ ބައެއް ބޭފުޅުންވެސް މިވަގުތު އެރަށުގައި ހަރަކާތްތެރިވަމުން އެބަދެއެވެ. ކައުންސިލް ރައީސް ވަނީ ރައީސުލްޖުމްހޫރިއްޔާގެ އޮފީހުންނާއި ދެއްވަދޫ ހިމެެނޭ ގެމަނަފުށީ ދާއިރާގެ މަޖިލިސް މެންބަރު ދެއްވަދޫގެ ޙާލަތު ގާތުން ބައްލަވަމުންގެންދަވާކަން ފާހަގަކުރައްވައި ޝުކުރު އަދާކުރައްވާފައެވެ.\nއެރަށުގައި ޒަރޫރީ ބޭނުމެއްގައި ނޫނީ އާންމުން ގެއިން ބޭރަށް ނުނިކުތުމަށާއި، ބޭރަށް ނުކުންނަ ނަމަ މާސްކް އެޅުމަށް އެޗްޕީއޭއިން ވަނީ އިލްތިމާސްކުރައްވާފައެވެ. މީގެ އިތުރުން ފިހާރަތަކަށް ވަނުމުގެ ބަދަލުގައި ޑެލިވަރީ ކުރުމުގެ ޚިދުމަތް ބޭނުންކުރުމާއި، ބަލީގެ އަލާމާތެއް ހުރި މީހެއްނަމަ ސިއްޙީ ޚިދުމަތްދޭ ތަނަކަށްގޮސް ޓެސްޓްކުރުމަށް ވަނީ އިލްތިމާސްކުރައްވާފައެވެ.


Noosveringe suvaalu thah inthihaa: Munaz akah javaabeh nudhevunu !\nމޯލްޑިވްސް ކަރެކްޝަނަލް ސަރވިސަސް\nނޫސްވެރިންގެ ސުވާލުތައް އިންތިހާ، މުނާޒަކަށް ޖަވާބެއް ނުދެވުނު!\nޤައިދީންގެ މައިގަނޑު ދެ ޝަކުވާއެއް އޮތްކަމަށް ވިދާޅުވި\nކަރެކްޝަންސް އަކީ މީޑިއާއާއި ދުރު މުއައްސަސާއެއް ނޫން ކަމަށް ވިދާޅުވި\nބައްދަލުވުން ނިންމަވާލެއްވީ ޖަވާބު ނުލިބޭ ގިނަ ސުވާލުތަކެއް ހުރިކަމަށް ބުނަމުން ދަނިކޮށް\nކ. މާލެ | 8 ޖެނުއަރީ 2020 | ބުދަ 13:45 | 9,735\nޖަލުގައި ހަމަނުޖެހުންތައް ގިނަވެފައިވަނިކޮށް ނޫސްވެރިންނާއި ބައްދަލުކުރައްވައި ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ދެއްވާ ނޫސްވެރިންގެ ބައްދަލުވުން ބަލަން ތައްޔާރުވެގެން އިނދެވުނީ ވަރަށް ޝައުޤުވެރިކަމާއެކުގައެވެ. ނޫސްވެރިއެއްގެ ޙައިޞިއްޔަތުން އަޅުގަނޑުވެސް ޖަވާބު ބޭނުންވާ އެތައް ސުވާލެއް ހުރުމާއެކު، އަދި އެތައް ދުވަހަކަށްފަހު ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ނޫސްވެރިންގެ ބައްދަލުވުން ބާއްވާތީ ޖަލުގައި ހިނގަމުންދާ ކަންކަމުގެ ތަފުޞީލުތައް އޮޅުންފިލާނޭ ހިތައި އިނދެވުނީ ވަރަށްވެސް ކެތްމަދުވެފައެވެ.\nބުދަ ދުވަހު މޯލްޑިވްސް ކަރެކްޝަނަލް ސަރވިސަސްގެ ހެޑް އޮފީހުގައި ބޭއްވި ނޫސްވެރިންގެ ބައްދަލުވުން ފެށިގެން ދިޔައީ، މިފަހުން ޖަލުގައި ހިނގާދިޔަ ހަމަނުޖެހުން ހިނގައި ދިޔަ ސަބަބު މުނާޒް އޮޅުންފިލުވައި ދެއްވަމުންނެވެ. އެގޮތުން މުނާޒް ވިދާޅުވީ، އޮފިސަރުންގެ ގަޔަށް ލޮނު މިރުސް ފެން ޖަހަން ފެށުމުން، ފުރަތަމަ ބެލީ އޮފިސަރުންގެ ފަރާތުން ކަމެއް ހިނގިތޯ ކަމަށާއި، އެހިސާބުން ޤައިދީންގެ މައިގަނޑު ދެ ޝަކުވާއެއް އޮތްކަން އެނގިގެން ދިޔަ ކަމަށެވެ. އެގޮތުން ބޭސްފަރުވާ ނުލިބުމުގެ ޝަކުވާއާއި، ހުކުމާއި މައްސަލަތައް ލަސްވެގެން ދިއުމުގެ ޝަކުވާ ޤައިދީންގެ ހުރިކަން މުނާޒް ފާހަގަކުރެއްވިއެވެ. އެހިސާބުން ހިތައް އެރި ސުވާލަކީ ޖަލު އޮޑިޓް ރިޕޯޓެއް ނެރި، ޙައްލުކުރަންޖެހޭ ކަންކަމުގެ ތެރޭގައި ބޭސްފަރުވާގެ ނިޒާމު ހަރުދަނާ ކުރުންވެސް ހިމެނޭއިރު، އަދިވެސް އެކަންކަން ޙައްލުނުވެ ދިގުލައިގެން ދަނީ ކީއްވެތޯ ސުވާލު އުފެދުނެވެ. ނަމަވެސް ނޫސްވެރިންގެ ބައްދަލުވުން ނިމޭއިރު އެކަންކަން ސާފުވާނެތީ ޝައުޤުވެރިކަމާއެކު އަޑުއަހަން އިނީމެވެ.\nއޭގެ އިތުރުން، ޖަލުގައި ހިނގި ހަމަނުޖެހުމުގެ ކަންކަން ހިނގީ ހުކުުރު ދުވަހަކަށްވެފައި ދެންވެސް އޮތީ ސަރުކާރު ބަންދު ދުވަހަކަށް ވުމުން މީޑިއާތަކަށް މަޢުލުމާތު ދިނުން ލަސްވީކަމަށް ވިދާޅުވިއެވެ. އަދި އޭރު މީޑިއާ އޮފިސަރުވެސް "ކަންދިމާކުރި ގޮތުން" އޭރު ހުރީ ޗުއްޓީގައި ކަމަށާއި، އެއްވެސް އިރެއްގައި ކަރެކްޝަންސް އަކީ މީޑިއާއާއި ދުރު މުއައްސަސާއެއް ނޫން ކަމަށް މުނާޒް ވިދާޅުވުމުން މިފަހަރު ކަންކަން ސާފުވެގެން ދާނޭ ހިތައި އިނީމެވެ.\nނޫސްވެރިންގެ ބައްދަލުވުމުގައި ދެން މުނާޒް ފާހަގަކުރެއްވީ އައު ސަރުކާރު އައުމާއެކު ޖަލުތަކުގެ ނިޒާމު ހަރުދަނާ ކުރުމަށް އެކި ދާއިރާތަކުން ކުރެވިފައިވާ މަސައްކަތްތަކެވެ. އަދި އެކަންކަން ބަޔާން ކުރުމަށްފަހު ނޫސްވެރިންގެ ސުވާލުތަކަށް ހުޅުވާލަމުން މުނާޒް ވިދާޅުވީ، ކޮންމެ ނޫސްވެރިއަކަށްވެސް ކުރެވޭނީ އެއް ސުވާލު ކަމަށެވެ. އެތައް ޒަމާންތަކަށް ފަހު ދެއްވި ފުރަތަމަ ނޫސްވެރިންގެ ބައްދަލުވުމުގައި އެހެން ވިދާޅުވުމުން ނޫސްވެރިންވެސް ސުވާލުތައް ކުރުމާއިގެން އަވަސްވެގަތް ތަން ފެނުނެވެ.\nނަމަވެސް ނޫސްވެރިންގެ ސުވާލުތައް އަމާޒު ކުރަން ފެށުމުން ފެނިގެން ދިޔައީ ހީކުރި ކަހަލަ މަންޒަރެއް ނޫނެވެ. ފެނިގެން ދިޔައީ ނޫސްވެރިންގެ ސުވާލުތަކަށް ޖަވާބު ނުލިބިގެން ތަކުރާރުކޮށް އެ ސުވާލުތައް ނޫސްވެރިން އަމާޒު ކުރަމުން ދިޔަ މަންޒަރެވެ. އެގޮތުން ޖަލުގައި ޤައިދީންގެ މެދުގައި ހިނގި ހަމަނުޖެހުން ފުލުހުން މެދުވެރިކޮށް ތަހުޤީޤު ކުރުމުގެ ކުރިން ޖަލުތަކާއި ޕެރޯލް ޤާނޫނުގައިވާގޮތަށް ޖަލުގެ ޑިސިޕްލިނަރީ ބޯޑަށް ހުށައެޅުއްވިންތޯ ނޫސްވެރިއަކު ސުވާލު ކުރުމުން މުނާޒް ވިދާޅުވީ، ބައެއް މައްސަލަތަކުގެ ބާވަތުން ވަގުތުން ފުލުހުން ގެންނަން ޖެހޭ ކަމަށާއި، ޤައިދީންގެ މެދުގައި ހިނގާ ހަމަނުޖެހުންތަކަށް ކުރިން ބޯޑުން ފިޔަވަޅު އަޅާފައި ދޫކޮށްލިޔަސް އެއީ މާ ރަނގަޅު ގޮތެއް ކަމަށް ނުފެންނަ ކަމަށެވެ.\nއެހިސާބުން އެ ސުވާލު ކުރި ނޫސްވެރިޔާ ޖަލުތަކާއި ޕެރޯލް ޤާނޫނުގައި ވަކި ގޮތަކަށް އަމަލު ކުރުމަށް ބަޔާން ކޮށްފައިވާއިރު، އަމިއްލަފުޅު ވިސްނުމަކަށް އެހެން ޢަމަލުކުރެވެނީ ކޮން އުޞޫލަކުންތޯ ސުވާލު އަމާޒު ކުރިތަން ފެނުނެވެ. ނަމަވެސް އެ ސުވާލަށް މުނާޒް ސާފު ޖަވާބެއް ދެއްވާފައެއް ނުވެއެވެ. ތަކުރާރުކޮށް ވިދާޅުވަމުން ގެންދެވީ ނޫސްވެރިއަކަށް ކުރެވޭނީ އެއް ސުވާލު ކަމަށެވެ. އޭރުވެސް ސުވާލުތަކުގެ ޖަވާބު ނުލިބޭކަމަށް ނޫސްވެރިން ދިޔައީ ބުނަމުންނެވެ.\nއޭގެ އިތުރުންވެސް، ޖަލުތަކަށް ވެއްދުން މަނާ ތަކެތި ވެއްދުމުގައި އޮފިސަރުންގެ ދައުރާއި، ޖަލުގައި އޮފިސަރުން އަނިޔާކުރާ ކަމުގެ ވާހަކަތަކާއި ގުޅޭގޮތުން ނޫސްވެރިން ތަކުރާރުކޮށް އެކި ސުވާލުތައް ކުރަމުން ދިޔަ މަންޒަރު ފެނުނެވެ. ނަމަވެސް އެ ސުވާލުތަކަށް "ފިނި" ޖަވާބެއް ދެއްވުމަށް ފަހު، ޖަލުގެ ކަންކަން ރަނގަޅު ކުރައްވާނެ ކަމަށް ވިދާޅުވެ މުނާޒް އެހެން ނޫސްވެރިއަކަށް ފުރުޞަތު ދޭން މަސައްކަތް ކުރައްވާ މަންޒަރު ފެނިގެން ދިޔައެވެ. މުޅި ބައްދަލުވުން ތެރެއިން އޭރު އިވެމުން ދިޔައީ ސުވާލަށް ޖަވާބު ނުލިބޭ ކަަމަށް ބުނެ ނޫސްވެރިން ޝަކުވާކުރާ އަޑެވެ.\nކަރެކްޝަންސް އިން މުނާޒް ފުރަތަމަ ފަހަރަށް މީޑިއާއާއި ތި ބައްދަލު ކުރެއްވީ، މުނާޒް ބޭނުންފުޅުވާ ގޮތަކަށް ވާހަކަދައްކަވާފަ ނިންމަވާލައްވައި އަޅުގަނޑުމެން ސުވާލުތަކަށް ޖަވާބު ނުދިނުމަކީ އަޅުގަނޑުމެންގެ ކަންބޮޑުވުމެއް، އަޅުގަނޑުވެސް ކުރަން ބޭނުންވާ3ސުވާލެއް އެބައޮތް\n~ ނޫސްވެރިއަކު މުނާޒާއި ހިއްސާކުރި ކަންބޮޑުވުމެއް\nނަމަވެސް ނޫސްވެރިން ތަކުރާރުކޮށް ޖަވާބު ނުލިބޭ ގިނަ ސުވާލުތަކެއް ހުރިކަމަށް ބުނަމުން ދަނިކޮށް، ޤައިދީންގެ ސަލާމަތާއި ރައްކާތެރިކަން ކަށަވަރު ކުރާނެ ކަމުގެ 100 ޕަސެންޓް ޔަޤީންކަން ދެއްވާކަމަށް ވިދާޅުވެ މުނާޒް ޕްރެސް ކޮންފަރެންސް ނިންމަވާލެއްވިއެވެ. އޭރު އަޅުގަނޑުވެސް ޖަވާބު ލިބޭނެ ކަމަށް އުއްމީދުކޮށް ނޯޓް ކޮށްގެން އިން އެއްވެސް ސުވާލަކަށް ޖަވާބެއް ނުލިބެއެވެ.\nއެގޮތުން ނިންމަވާލެއްވީ މީޑިއާ އޮފިސަރު އިތުރު މަޢުލޫމާތުތައް ދެއްވާނެ ކަމަށް ވިދާޅުވެއެވެ. ނަމަވެސް ޖަލުގައި ހަމަނުޖެހުންތައް ހިނގި ހިސާބުން އެތައް ފަހަރަކު "ރާއްޖެޓީވީ" ގެ ނޫސްވެރިންވެސް މަޢުލޫމާތު ސާފު ނުވެގެން އުޅުނު މަންޒަރު ފެނިފައިވާތީ، މަޢުލޫމާތު ސާފު ކުރެވޭނެ ކަމުގެ އުންމީދު ކުޑައެވެ.\nމަޤާމުތަކުގައި ތިއްބަވާ ބޭފުޅުންގެ ފަރާތުން މަޢުލޫމާތު ސާފުނުވާކަމަށާއި، ބޭނުންވާ މަޢުލޫމާތު ލިބިގަތުމުގައި ދަތިވާކަމުގެ ޝަކުވާ އަކީ އަބަދުވެސް ނޫސްވެރިންގެ ޝަކުވާއެކެވެ. އަދި އެއީ ދިމާވާ ބޮޑެތި ކަންކަމުގައި ރައްޔިތުންނަަށް ތެދު މަޢުލޫމާތުތައް ހާމަ ކޮށްދިނުމުގައި ނޫސްވެރިން ކުރާ މަސައްކަތަށްވެސް އޮންނަ ބޮޑު ހުރަހެކެވެ.


SunOnline: Raajje ah Saaid ithuru rann medal eh hoadhaidheefi\nމެލޭޝިއަން އެތުލެޓިކްސް އޯޕަންގެ 100 މީޓަރު ދުވުމުން ރަން މެޑެއްޔެއް ހޯދުމަށްފަހު ސާއިދު(ކ)، ކޯޗު އަހުމަދު ފާއިލް(ވ)އާއެކު --- ފޮޓޯ/ އެތުލެޓިކްސް އެސޯސިއޭޝަން\nރާއްޖެއަށް ސާއިދު އިތުރު ރަން މެޑެއްޔެއް ހޯދައިދީފި\nމެލޭޝިއަން އެތުލެޓިކްސް އޯޕަންގެ 100 މީޓަރު ދުވުމުގެ ފައިނަލުން އެއްވަނަ ހޯދައި، ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު، ރާއްޖެއަށް އިތުރު ރަން މެޑެއްޔެއް ހޯދައިދީފިއެވެ.\nސަރަހައްދީ ދުވުންތަކުގައި ގިނަ ކާމިޔާބީތަކެއް ހޯދަމުންދާ ސާއިދު، 94 ވަނަ މެލޭޝިއަން އެތުލެޓިކްސް އޯޕަން 100 މީޓަރު ދުވުމުގެ ފައިނަލުން އެއްވަނަ ހޯދީ އެކި ގައުމުތަކުގެ ހަތް ދުވުންތެރިންނާ ވާދަކޮށް، 10.48 ސިކުންތުން ރޭސް ފުރިހަމަކޮށްގެންނެވެ.\nމެލޭޝިއަން އެތުލެޓިކްސް އޯޕަން 100 މީޓަރު ދުވުމުގެ ފައިނަލުގައި ސާއިދުގެ ފަހަތުން ނިންމައި، ރިހި މެޑެލް ހޯދީ 10.55 ސިކުންތުން ރޭސް ފުރިހަމަކުރި މުހައްމަދު ހައިކަލްއެވެ. އަދި އެ އިވެންޓުގެ ލޯ މެޑެލް ހޯދީ 10.62 ސިކުންތުން ރޭސް ފުރިހަމަކުރި ބަދްރުލް ހިސިޔާމްއެވެ.\nމެލޭޝިއަން އެތުލެޓިކްސް އޯޕަންގައި ދިހަ ގައުމަކުން ބައިވެރިވެފައިވެއެވެ. އޭގެ ތެރޭގައި ރާއްޖޭގެ އެންމެ ކާމިޔާބު ދުވުންތެރިޔާ ސާއިދުގެ އިތުރުން ތައިލެންޑް އަދި ފިލިޕީންސްގެ ބާރު ދުވުންތެރިން ފާހަގަކޮށްލެވެއެވެ.\nސާއިދު ވަނީ މީގެ ކުރިން 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގެ 100 މީޓަރު ދުވުމުން ވެސް ރާއްޖެއަށް ރަން މެޑެއްޔެއް ހޯދައިދީފައެވެ.\nސާއިދު ވަނީ ދާދިފަހުން އޭޝިއަން އެތުލެޓިކްސް ޗެމްޕިއަންޝިޕްސްގެ 100 މީޓަރު ދުވުމުގެ ހަތަރުވަނަ މަގާމު ހޯދައިފައެވެ. އޭޝިއާގެ ބޮޑެތި ގައުމުތަކުގެ އެތުލީޓުންނާ ވާދަކޮށް 100 މީޓަރު ފައިނަލު ސާއިދު ނިންމީ 10:37 ސިކުންތުންނެވެ.\nރާއްޖޭގެ 100 މީޓަރު ދުވުމުގެ ރެކޯޑް ވެސް އޮތީ ސާއިދު އަތުގައެވެ. އޭނާ އެ ރެކޯޑު ގާއިމްކޮށްފައި ވަނީ މިދިޔަ އަހަރުގެ އޭފްރީލް މަހު އެމްވީޕީ ޓްރެކް އެންޑް ފީލްޑް މީޓިންގައި 10.33 ސިކުންތުން ރޭސް ނިންމައިގެންނެވެ. އޭގެ އިތުރުން 200 މީޓަރު އަދި 400 މީޓަރު ދުވުމުގެ ރެކޯޑު ވެސް އޮންނަނީ ސާއިދު އަތުގައެވެ.\nއެތުލެޓިކްސް ހަސަން ސާއިދު ކުޅިވަރު 2017


SunOnline: Venezuela aa dhekolhah asakaree fiyavalhu alhaafaane kamuge inzaaraa eku Trump ah faadukiyun\nވެނެޒުއޭލާގައި އެގައުމުގެ ސަރުކާރާ ދެކޮޅަށް މުޒާހަރާ ކުރަނީ -- ފޮޓޯ: އޭއެފްޕީ\nވެެނަޒުއޭލާއާ ދެކޮޅަށް އަސްކަރީ ފިޔަވަޅު އަޅާފާނެ ކަމުގެ އިންޒާރާއެކު ޓްރަމްޕަށް ފާޑުކިޔުން\nވޮޝިންޓަން (އޮގަސްޓް 13): ވެނަޒުއޭލާއާ ދެކޮޅަށް އަސްކަރީ ފިޔަވަޅު އެޅުމަކީ ނެތް ކަަމެއް ނޫން ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވުމާ ގުޅިގެން ދެކުނު އެމެރިކާގެ ގައުމުތަކުން ޓްރަމްޕަށް ފާޑުކިޔައިފިއެވެ.\nއާޖެންޓީނާ، ބްރެޒިލް، ޕެރެގުއޭ އަދި އުރުގުއޭ ހިމެނޭ ވިޔަފާރީގެ އެލައަންސް މާކޮސާ އިން ނެރުނު ބަޔާނެއްގައިވާ ގޮތުން ވެނަޒުއޭލާގައި ޑިމޮކްރަސީ ކުރި އެރުވޭނީ އަސްކަރީ ފިޔަވަޅު އެޅުމުގެ ބަދަލުގައި ގައުމުތަކުން ވާހަކަދައްކައި މަޝްވަރާކޮށްގެންނެވެ.\nއަދި ރައީސް ޓްރަމްޕްގެ އިންޒާރަކީ އދގެ ގަވާއިދުތަކާ ހިލާފަށް ދިން އިންޒާރެއް ކަމަށް ވެސް މެކްސިކޯ، ކޮލަމްބިއާ އަދި ޕެރޫ އިން ފާހަގަ ކުރިއެވެ.\nވެނަޒުއޭލާގެ ސަރުކާރުން ވަނީ އެގައުމުގެ ރައްޔިތުންގެ ނުރުހުމުގައި ދާދި ފަހުން މަޖިލިސް އިންތިހާބެއް ބާއްވައި މަޖިލީހުގެ އަޣުލަބިއްޔަތު ހޯދާފައެވެ. އޭގެ ސަބަބުން އެގައުމުގައި ކުރިއަށްދާ މުޒާހަރާތަކުގައި 120ށް ވުރެ ގިނަ މީހުން މަރުވެފައިވެއެވެ.\nނަމަވެސް ވެނަޒުއޭލާގެ ރައީސް ނިކޮލަސް މަޑޫރޯ ވަނީ އިންތިހާބު ދިފާއު ކުރައްވައި ވާހަކަ ދައްކަވައިފައެވެ. އަދި އެގައުމުގެ ފޮރިން މިނިސްޓަރު ވަނީ ޓްރަމްޕްގެ ވާހަކަފުޅުގެ ސަބަބުން ދެކުނު އެމެރިކާގައި ހަމަނުޖެހުން އުފެދިދާނެ ކަމަށް ވިދާޅުވެފައެވެ.\nއޭގެ ސަބަބުން ވެނަޒުއޭލާގެ ރައީސް ނިކޮލަސް މަޑޫރޯއާ ދެކޮޅަށް އެމެރިކާއިން ފިޔަވަޅު އަޅާފައިވާ އިރު މިދިޔަ ހަފްތާ ތެރޭގައި މާކޮސާއިން ވަނީ ވަކި މުއްދަތެއް ނެތް ގޮތަށް އެއެލައަންސުން ވެނަޒުއޭލާ ވަކިކޮށްފައެވެ. (ބީބީސީ)\nއެމެރިކާ ވެނަޒުއޭލާ ޑޮނަލްޑް ޓްރަމްޕް\nކުރުދީ ހަނގުރާމަވެރިން ސީރިއާގެ މަންބިޖް ދޫކޮށް ގޮސްފި4ދުވަސް 13 ގަޑި ކުރިން


Ooredoo Atholhu Dhuvun Furihama Kuran Ithuru Furusatheh – adduLIVE\nAug 09, 2021, 19:52 ހަސަން ރަޝީދު\nއުރީދޫ އަތޮޅު ދުވުމުގެ ދުވުން ފުރިހަމަ ކުރުމުގެ ފުރުސަތު އިތުރުކޮށްފިއެވެ.\nއުރީދޫން ބުނީ ސްކޫލް ބަންދާއި މޫސުމީ ހާލަތާއި ގުޅިގެން ދުވުން ފުރިހަމަ ކުރުމަށް ވަގުތު އިތުރުކުރުމަށް ގިނަ ދުވުންތެރިން އެދިފައިވުމާއެކު މި މަހުގެ 14 ގެ ނިޔަލަށް އަތޮޅު ދުވުމުގެ ވަގުތު އިތުރުކޮށްފައިވާ ކަމަށެވެ.\nއެގޮތުން ދުވުމުގައި ބައިވެރިވާ ފަރާތްތަކުން5ކިލޯމީޓަރު އަދި 10 ކިލޯމީޓަރ ގެ ދުވުން ސްޓްރާވާ އެޕް، ގާމިން ކަނެކްޓް، ރަންޓާސްޓިކް، ނައިކް ރަން ކްލަބް ނުވަތަ ރަންކީޕަރ އެޕްލިކޭޝަން މެދުވެރިކޮށް ޓްރެކްކޮށް، ނިންމާފައިވާ ރަން ރޫޓްގެ ސްކީންޝޮޓް، ކޮންފަރމޭޝަން މެސެޖާއިއެކު ލިބުނު ލިންކަށް އަޕްލޯޑް ކުރުމުން ޑިޖިޓަލް މެޑަލެއް ލިބޭނެ ކަމަށް އުރީދޫން ބުނެއެވެ.\nދުވުން ފުރިހަމަ ކުރާ ފަރާތްތަކުން "ރަން މޯމެންޓްސް" އަދި ޑިޖިޓަލް މެޑަލް ފޭސްބުކް، އިންސްޓަގްރާމް އަދި ޓްވިޓަރގައި ޝެއަރ ކޮށްގެން އިނާމް ހޯދުމުގެ ފުރުސަތުވެސްވަނީ މި މަހު 14 ގެ ނިޔަލަށް ވަނީ އިތުރުކޮށްފައެވެ. ސޯޝަލް މީޑިއާގައި ޝެއަރ ކުރައްވާއިރު އުރީދޫ މޯލްޑިވްސްގެ އެކައުންޓް ޓެގް ކޮށް #OoredooAtholhuDhuvun ހޭޝްޓެގް ބޭނުންކުރަން ޖެހެއެވެ.\nއުރީދޫ އިން ބުނީ ރަން މޯމަންޓްސް ޝެއާ ކުރާ މީހުންގެ ތެރެއިން ނަސީބުވެރި ފަރާތްތަކަށް މަމަކް ރެސްޓަޯރެންޓުން ދެ މީހަކަށް ކެއުން އަދި ލަ ވެރާ ޕިޒޭރިއާ އިން ދެ މީހަކަށް ޕިއްޒާ ލިބޭނެ ކަމަށެވެ.\nޑިޖިޓަލް މެޑަލް ޝެއާ ކުރާ މީހުންގެ ތެރެއިން ނަސީބުވެރި ފަރާތްތަކަށް ލި ޕާފިއުމްގެ ފަރާތުން ގިފްޓް ޕެކެއް އަދި ޕިއްޒާ ކިޗަންއިން ޕިއްޒާއެއް ލިބޭނެ ކަމަށް ވެސް އުރީދޫ އިން ބުނެ އެވެ.\nމީގެ އިތުރުން ދުވުން ފުރިހަމަކޮށް ޑިޖިޓަލް މެޑަލް ލިބުމުން ފިޒިކަލް މެޑަލް ބޭނުންވާ ފަރާތްތަކަށް ކުޑަ އަގަކާއެކު މޫލީ މެދުވެރިކޮށް އަޕްގްރޭޑް ކޮށްލުމުން ރާއްޖޭގެ ކޮންމެ ހިސާބެއްގައި ހުރި ނަމަވެސް ހިލޭ ޑެލިވަރީ ކޮށްދޭނެ އެވެ.


ފައި ބުރިވި މީހާ މާލެ ގެނެސްފި\nއަހުމަދު ހަމީދު އާދަމް 10 އޮކްޓޯބަރ 2019\nފަޅެއްގެ ތެރޭގައި ހިނގި ނުރައްކާތެރި އެކްސިޑެއްޓެއްގައި ފައިބުރިވި ޒުވާނާ އިތުރު ފަރުވާއަށް މިރޭ މާލެ ގެނެސްފި އެވެ.\nދުއްވާފައި ދިޔަ ޑިންގީއެއް ގައި ޖެހިގެން ފައި ބުރިވެފައިވަނީ ރ. އިނގުރައިދޫގެ ޒުވާނެކެވެ. އެ ހާދިސާ ހިނގީ އިނގުރައިދޫ ކައިރީ އޮންނަ ކޮއްޓަފަރު ކިޔާ ފަޅު ރަށެއްގެ ކައިރިއަށް މަސް ހިފަން ފައިބާ އުޅެނިކޮށް އެ ޑިންގީގެ ބުރަފަތީގައި އޭނާ ގެ ފައި ޖެހިގެން ނެވެ.\nފުލުހުން ބުނެފައި އުމުރުން 27 އަހަރުގެ އެ ޒުވާނާ ފަޅު ތެރޭގައި ސްނޯކަލިންގައި އޮއްވާ ޖެހިފައި ވަނީ ދުއްވާފައި ދިޔަ ޑިންގީއެއް ކަމަށާއި ހާދިސާ ހިނގީ މިއަދު ހަވީރު ކަމަށެވެ.\nއޭނާއަށް އެންމެ ފުރަތަމަ ފަރުވާ ދީފައިވަނީ އުގޫފާރު ރީޖަނަލް ހޮސްޕިޓަލްގަ އެވެ. އެއަށްފަހު ލޯންޗެއްގައި މާލެ ގެންނަނިކޮށް ބ އަތޮޅު ކައިރިން ލޯންޗަށް މައްސަލައެއް ދިމާވުމުން ބ. ކަމަދޫއަށް ވަނީ ޖައްސާފަ އެވެ. އެ ޒުވާނާ މާލެ ގެނައީ ސިފައިންގެ އެހީތެރިކަމުގައި ކޯސްޓްގާޑުގެ ލޯންޗެއްގަ އެވެ. މިހާެރު އައިޖީއެމްއެޗްގައި އޭނާއަށް ފަރުވާ ދޭން ވަނީ ފަށާފަ އެވެ.\nޑިންގީގެ ބުރަފަތީގައި ޖެހުމުން ޒުވާނާގެ ވައަތު ފައިގެ ކުޑަ ހުޅާ ހަމައިން ވަނީ އެއްކޮށް ބުރިވެފަ އެވެ. އަދި ބުރަފަތިން ޖެހުމުގެ ސަބަބުން ވައަތުފައިގެ ފަލަމަސްގަނޑުން ބޮޑު ބައެއްވެސް ވަނީ ވަރަށް ބޮޑަށް ޒަހަމްވެފަ އެވެ.\nޒުވާނާގެ ހާލަތާއި ގުޅޭގޮތުން އައިޖީއެމްއެޗުން އަދި ވަކި އެއްޗެއް ނުބުނެ އެވެ.\nއަރުޝީފަށް ނެގީ 10/10/2019 02:28\nއެންމެފަހުން އަޕްޑޭޓްކުރީ 10/10/2019 02:28